
	Дәріс № 1
Тақырыбы: «Қазақ балалар әдебиеті» пәнінің мазмұны мен мақсаты. Балалар әдебиетінің бастауы – халық ауыз әдебиеті. 
Жоспары:
1 «Қазақ балалар әдебиеті» пәнінің мазмұны мен мақсаты, зерттелуі.
2 “Бесік жыры” мен “Тұсау кесу” жырының айтылуы  мен эстетикалық әсері. 
3 Жұмбақтар мен мақал-мәтелдер, жаңылтпаштар, өтірік өлеңдер.
4 Ертегілер. Ертегілердің танымдық, тәрбиелік сипаты. 
5 Батырлар жыры.
6 Ежелгі және хандық дәуірдегі әдебиет. «Күлтегін» жыры. 
Дәріс мақсаты: «Қазақ балалар әдебиеті» пәнінің мазмұны мен мақсатын ғылыми негізде түсіндіру, зерттелуін саралау. “Бесік жыры” мен “Тұсау кесу” жырының эстетикалық қуатына талдау жасау. Жұмбақтар мен мақал-мәтелдер, жаңылтпаштар, өтірік өлеңдердің танымдық, тәрбиелік мәнін анықтау, құндылығын жеткізу. Ежелгі және хандық дәуірдегі әдебиет туындыларынының балалар әдебиетіндегі алар орнын көрсету. «Күлтегін» жырына әдеби талдау жсай отырып, елдік, мемлекетшілдік рух мәнін ашу.
Дәріс мәтіні:
«Балалар әдебиеті» атты элективтік курстың негізгі мақсаты студенттерге балалар әдебиетінің педагогика мәселелерімен байланысын, балаларға арналған әдеби шығармаларды, оларға қойылатын талаптарды, әдеби-теориялық ұғымдарды, жанрлар жүйесін, балалар әдебиеті теориясы мен сынының қалыптасуын, балалар әдебиетінің даму дәуірлерін, балаларға арналған мерзімді баспасөздерді қарастырады. Материалды меңгеру барысында балалар әдебиеті пәнінен терең, толық, жан-жақты білім алып, бүгінгі күн талабына сай студентті жан-жақты, білікті маман етіп даярлау мақсат етіледі. Осы курсты оқу барысында болашақ маман балалар әдебиетінің өзіндік ерекшеліктеріне жетік болып, берілген материалды толық игеруі, балалар әдебиетінің даму процесімен бірге, оқыту тәсілдеріндегі жаңа бағыттар жөнінде білімін үнемі толықтырып отыруы қажет. Балалар әдебиеті - әдебиетіміздің өскелең бір саласы. Оның өзіндік өсу, өркендеу жолдары бар. Басында жалпы әдебиетпен бірге дамып, толысып келген ол ХІХ ғасырда өз ерекшеліктерімен дербес күйге жетті. Балалар әдебиеті тәлім-тәрбие, білім беретін өмір оқулығына айналды. Балалар әдебиетінде оптимизм басым. Сары уайым, қайғы шер атымен кездеспейді. Бала біздің болашағымыз, өміріміздің жалғасы болғандықтан, олар егеменді ел құрылысына қажырлы күш жұмсайды. Балалар әдебиетіндегі басты қасиеттердің бірі оларды осындай ер жүрек, өз отанының патриоты, ардагері болуға жетелейтін, өнеге беретін батыр, адал адамдардың образын жасау. 
Балалар әдебиеті шығармаларының ықпалы, тәрбиелік күші жаңымды кейіпкерлер образын жасау проблемасына байланысты шешіледі. Жақсыны үлгі етіп көрсету, ардагер адамдардың отаны, халқы алдындағы қызметін суреттеу, солардың типтік образдарын жасап білу жас өспірімдердің еліктеуіне, солардай болуына талпынуына жол ашады. «Өнер алды қызыл тіл» деп Абай атамыз айтқандай, балалар әдебиетіндегі басты проблемалардың бір түрі – осы тіл. Балалар жазушысы әдеби тілге шешен болумен қатар, оған өте ұқыптықарауға тиіс. Балаларға арналған шығармалардың тілі, ең алдымен, өзінің ана тілін жетік білуге, сөздік қорын байытуға, жүйелі түрде қисынды сөйлеуге, әсіресе, ана тілін сүйе білуге баулитын көркем құрал болуға тиісті. Әрбір сөз өз орнында өз қызметін атқара тұрып, баланың уылжыған жас жанына қозғау салып, сұлу суреттерімен эстетикалық күшті күшті әсер ететіндей болуы керек. Балаларға арналған өлеңдер ойнақы, жинақты, тілі баланың өз ойындай мөлдір де тұнық, қызықты да қарапайым болуы шарт. 
Қазақ балалар әдебиеті – қазақ әдебиетінің мектеп жасына дейінгі және мектеп жасындағы балаларға арналған саласы. Оның қайнар көзі қазақ фольклорынан бастау алады. Қазақ балалар әдебиетінің алғашқы жазба үлгілерін ХІХ ғасырда Ыбырай Алтынсарин жасады. Ол баларды өнер-білімге тәрбиелейтін, еңбекке баулитын, этикалық, эстетикалық тәрбие беретін өлеңдер мен әңгімелер жазды. Ы.Алтынсарин қазақ фольклорынан балалардың тіліне түсінікті жеңіл шығармаларды іріктеп, орыс балалар әдебиетінен қысқа, қызықты әңгімелер аударып, құрастырды да ана тілінде алғашқы оқулық «Киргизская хрестоматия» (1879) бастырып шығарды. Педагог-жазушы бала тіліне лайықты, ойына қонымды ойнақы өлеңдері мен қызықты әңгімелері арқылы қазақ балалар әдебиетінің негізін қалады. Қазақ балаларына арналған оқулықтар мен өлеңдер жинақтары ХХ ғасырдың басында көбейе бастады.  Педагог-жазушы С.Көбеев «Үлгілі бала» жинағын шығарды. 
Қазақ балалар әдебиетінің қазан төңкерісіне дейінгі таңдаулы үлгілері қатарында М.Кәшімовтің «Әдеп» (1907), «Ақыл» (1908) атты жинақтарын, М.Нұрбаевтың «Көргенді бала – үлгілі ана» (1908), Ғ.Мәжитовтің «Қазақ шәкірттеріне ақыл» (1910) кітаптарын, сондай-ақ, Т.Жомартбаевтың «Балаларға жеміс» (1912) кітабын атауға болады. Ақын С.Торайғыров балаларға арнап «Шәкірт ойы», «Оқып жүрген жастарға», «Бір балуанға» т.б. өлеңдерін жазды. «Лениншіл жас» (қазіргі «Жас Алаш» 1924) газеті мен «Пионер» (қазіргі «Ақ желкен» 1925) журналында, «Қазақстан пионері» (қазіргі Ұлан) газеттерінің алғашқы сандарында балаларға арналған өлең-жырлар, әңгімелер жарияланды. С.Сейфуллин, Б.Майлин, Ш.Иманбекова жеке өлеңдерін, І.Жансүгіров «Малта», «Шәркей» (1929), «Жұмбақ» (1930) сурет-кітапшаларын, Ө.Тұрманжанов «Қошан кедей» (1927) әңгімелер жинағын шығарып, қазақ балалар әдебиетінің дамуына үлес қосты. 30-жылдары Қ.Әбдіқадыров, А.Тоқмағамбетов, Т.Жароков, Ж.Саинның, 40-жылдары Қ.Аманжоловтың, М.Хакімжанованың, Ғ.Ормановтың балаларға арналған өлең-жырлары жарияланды. 50-жылдардан бастап қазақ балалар поэзиясында бала психологиясын, тілін, ой-мақсаттарын жете ұғынған балалар ақындары толығып, олар жас оқырмандарға түрлі көркем шығармалар ұсынды. Қазақ балалар әдебиеті сатиралық шығармалармен (О.Әубәкіров, Ш.Смаханұлы), жаңа поэмалармен (Х.Ерғалиев, Ә.Сәрсенбаев), жаңаша ертегілерімен (Ө.Тұрманжанов, Қ.Мырза Әлі), ақын Ж.Өмірбековтің және Ғ.Мүсіреповтің жинақтарымен, суретше-кітаптарымен толысты. Ғылымның жетістіктерін бейнелейтін шығармалар туды. Қ.б.ә-нің өрісі одан әрі кеңейіп, «Бөбектерге тарту»,(1961), «Алтын күн аясынды», (1963), «Балдырғанның базарлығы» (1965), «Біздің кітап» (1967, 1974), «Кел, шырқайық балалар» (1973) сияқты жинақтар басылып шықты. Республикалық «Балдырған», «Білім және еңбек» (қазіргі «Зерде») журналдары, «Қазақстан пионері» газеті қазақ балалар әдебиетінің жан-жақты дамуына үлес қосты. Жазушылар І.Жансүгіров, Т.Ахтанов, Ш.Ахметов – балаларға арналған алғашқы пьесалардың авторы. 50-жылдары Ш.Құсайыновтың «Есірткен ерке», М.Ақынжановтың «Ыбырай Алтынсарин» пьесалары республикалық жасөспірімдер мен балалар театрының сахнасына шықты. 1960-70 жылдары Б.Ысқақовтың, Б.Тәжібаевтың, Қ.Ыдырысовтың пьесалары, инсценировка жинақтары жарияланды.
Қазақ балалар әдебиетінің ең дамыған кезі – 70-80 жылдар. Бұл жылдарда балаларға және жастарға арналған шығармаларды жариялайтын «Жалын» баспасы ашылып, баспаның жанынан республикалық жабық әдеби конкурс өткізіліп, балалар әдебиетінің өркендеуіне әсер етті. Осы жылдарда М.Әлімбаев, Қ.Мырза Әлі, Т.Молдағалиев т.б. балаларға арналған  өлеңдер жазды. Балалар  ауыз әдебиетін жасаған – халық. Адамға баласынан жақын, баласынан артық еш нәрсе болмаған. Халық еш нәрсені де өзінің баласынан жоғары бағалаған емес. Сондықтан халық  ең алғаш өзінің жақсы ойын, тәтті қиялын өлең етіп, ән етіп баласына арналған. Жас нәрестенің дүниеге келуін қуаныш еткен. Баланың жұбату, ойнату, тәрбиелеу, оның алдына неше  алуан  тілек-мақсаттар қою өлеңмен, жырмен, көркем сөзбен айтылған. Өйткені “Адам-дүниені ұйымдастырушы, екінші жаратылысты, мәдениетті жасаушы күш-қуаттың иесі, адам –жаратылыстың органы, жаратылыс оны өзін тану, өзін көркейту үшін туғызған, міне балаларға осыны ұғындыру керек.” деген М.Горький. Демек, халық ауыз әдебиетінің алғашқы пайда болуы, шығуы халықтың балаға арнап айтқан өлең, жыр, ертегілерден басталады. Бала өскен соң, өздерін қоршаған жаратылыстың ішкі құпиясын ғылым жолымен  сезініп білмесе де, жапан түзде жолсыз жерлермен жұлдыздарға, түрлі белгілерге  қарап жол тауып, адаспай кете беретін болған. Халық ауыз әдебиетін балалар сүйіп оқиды, қызыға тыңдайды. Халықтық шығармалармен мектеп жасына дейінгі  балалар да ата-анасының, туған- туысқандарының айтуы бойынша ертеден-ақ таныс бола бастайды. Бесік жыры, хайуанаттар айтысы, ертегілер, жұмбақтар мен жаңылтпаш сөздер, мақал-мәтелдер, өтірік өлеңдер-бәрі де баланы қызықтырып, оларды мәз-мейрам етеді. Сайып келгенде,осының бәрін балалар ауыз әдебиеті деп атауға болады. Балалар ауыз әдебиетіне халықтық шығармаларымен бірге туып жасасып келе жатқан, бала тәрбиелеудегі халықтық педагогиканың өмір тәжірбиесіене туған игі ісі, жемісі жатады. Балалар ауыз әдебиеті-балалардың психологиясымен, олардың ерекшелігімен санасудан туған  және оларды  тәрбиелеу ісінен  келіп шыққан игілік.Жылаған бөбегін жұбату үшін немесе ұйықтату үшін ата-анасы балаға бесік  жырын шығарған. Бөбектердің кішкентай саусақтарын қимылдатып, өз саусақтарымен өздері ойнап,  уілдеп  бірінші  тіл қатқаны, мәз-мәйрам боп сықылдап күлгені ата-ананы шексіз қуанышқа бөлеген. «Бесік жырынан»  кейін- «тұсау кесу» жыры келеді. Мұнда жас нәрістенің қаз тұрып , апыл-тапыл басқаны «тәй-тәй» деген  әнді әуенмен, жылы сөзбен мазмұнды әсем ырғақпен жыр етеді. Балдырған өскен сайын әннің де, өлеңнің де мазмұны тереңдеп, енді балаға тілек, мақсаттар қойыла бастады. Бізге балалар ауыз әдебиетін жинау, бастыру, оны бір жүйеге келтіріп, жас  өспірімдерге ұсыну жұмысы тек ХІХ ғасырдың екінші жартысынан былай қарай ғана қолға алынды.. Өйткені ХІХ ғасырдың екінші жартысынан бастап, қазақ даласында ең  бірінші рет жаңа типті орыс-қазақ мектептері ашыла бастауына  байланысты  халық ағарту жұмысымен  шұғылданған педагогтар ең алдымен халық ауыз әдебиетіндегі бала тәрбиелеуге арналған шығармаларды жинауға бет бұрды. Олар  балаларды оқытуға , тәрбиелеуге ең қажетті материалдар халық ауыз әдебиетінен табылатынын анықтады. 
Қазақта балалар ауыз әдебиетін бірінші жинаған және оны ең бірінші рет құрыстырып, «Қазақ хрестоматиясы», «Мактубат» атты кітаптарына  енгізіп, 1879 жылы бастырып шығарған Ы б ы р а й     А л т ы н с а р и н   еді. Төрт бөлімнен құрастырылған осы кітаптың бірінші бөліміне  өлеңдер мен балаларға арналған ұсақ әңгімелер, ертегілер енгізілген. Ы.Алтынсарин тек балалар  ауыз әдебиетін жинаушы болып қалған жоқ, сонымен қатар ол қазақ балалар жазба әдебиетінің атасы болады.Осыдан соң-ақ  қазақ халқының алдыңғы қатардағы  оқыған азаматтары, педагогтары қазақ балалар ауыз әдебиетін жинаумен шұғылдана бастады. Халық  шығармаларының   көркемдік   принципі  - жағымды  кейіпкерлерді   мейлінше    дәріптер  суреттеу  мен  қатар,  жағымсыз  кейіпкерлерді  жиіркенішті ,  жексұрын  етіп  көрсетуге  негізделген. Халық  ауыз   әдебиетіндегі  көркемдік  әдістің  творчествалық   күші  өзіндік  өзгешелігі   міне  осында. Адам  өз  ғасырының     айнасы  болғандықтан ,  ол  өз  заманының   сипатын  танытады .  Біз  осы  негізге  сүйеніп ,   балалар  ауыз   әдебиетіндегі  эстетикалық  идеалға  көңіл  аударамыз.  Балалар  ауыз әдебиетінде  эстетикалық  мазмұн,  эстетикалық идеал  әр жақты, әр алуан мол болды. Соның өзі балалар санасының дамуына үлкен  мүмкіндіктер  туғызады. Өйткені, балалар ауыз әдебиетінде халықтың болашақтан үміт  еткен эстетикалық идеалы өте күшті сезіледі. Әсіресе жыршының шығарманы суырып салып орындап  отырған  кезінде оқиғаның  ақиқатына  жетердегі адамның жан дүниесін тебірентіп эстетикалық  әсері тым күшесісіп отырады.  Ауыз  әдебиетінің  ең тамаша  ерекшелігі оның осындай  күйінше-сүйінше үстіндегі эстетикалық әсерінен байқалады.  Егер  ауыз  әдебиетінің  осындай қасиеттерін  кино  немесе магнитафон , не кітап  арқылы  бермен болсақ, ол өзінің эстетикалық  әсерін мүлде төмендетіп  алған болған еді. Демек  халық  шығармаларындағы  жақсы адам эстетикалық   идеалдан туған еңбекқор  шаруаның типтік образы екені  көрінеді. Халық  шығармаларында  типтік образдардың  портретін суреттегенде  аппақ етін -қарға, қызыл бетін қанға, оған ғашықтығын  кеудесіндегі  жанға балап айту бар. Осыдан  келіп  оның ер көңілділігі , ер болып туып, ел алдында  халқы  үшін қызмет ететіні бірге суреттеледі.  Эстетикалық тәрбие көркем  өнер мен әдебиетінің барлық  салаларында ұлы шеберлер жасаған  аса құнды мұраларды  балалардың  толық түсініп , сол шығармалардан рақаттанып , рухани азық алдын  көздейді. Бұдан шығатын қортынды эстетика адамның шындықты көркем түрде игеру   заңдылығын  білдіретін ғылым, соның жалпы заңдылығын  көркем түрде танытатын  ғылым . Эстетикалық идеал-халықтың  арман мүддесін бейнелеп , шындықтың шексіз  шыңына жетуге тырысатын  көркемдіктің  шырақтау шегі. 
Балалар фольклоры – ауыз әдебиетіндегі бала тәрбиесіне арналған халықтық педагогиканың өмір тәжірибесінен алынған шығармалар жиынтығы. Қазақ балалар фольклоры балалар психологиясына, жас ерекшелігіне қарай қалыптасып, олардың адамгершілік, ізгілік қасиеттерге тәрбиелейтін ең сенімді құралы болып келеді. Негізгі салалары – бесік жыры, мақал-мәтел, жұмбақ, жаңылпаш, ертегі, аңыз-әңгімелер, батырлық жырлар. 
	Балалар фольклорының көркем туындылары – «Алдар көсе», «Шық бермес Шығайбай», «Қырық өтірік», «Қаңбақ шал», «Тазша бала» т.б. Көшпелі қазақ төрт түлік мал туралы тақпақтарды «Түйе, түйе, түйелер», «Ешкі», «Қой», қиял-ғажайып ертегілерді «Алтын сақа», «Қаңбақ шал», «Ер Төстік», батырлар жырларын «Алпамыс», «Қобыланды», «Қамбар батыр» айта отырып, балаларды ерлікке, еңбекке, ізгілікке, адамгершілікке үйретеді. 
	Балаларға арналған мақал-мәтелдің де тәрбиелік мәні зор. Қазақ әдебиетінің көрнекті өкілдері ауыз әдебиетінің үлгісімен балаларға арналған  бесік жыры, жаңылпаш, жұмбақ, ертегілер жазды. Адам  баласы  тарихында  ауыз  әдебиетінің  алтын  ұрығы – жыр, өлеңнің бірінші бастамасы «Бесік жыры»  десек, қателеспеген болар  едік. Бесік жырында  қазақ  қауымының  балаға деген ең ізгі сүйіспеншілігі, тілегі , халықтың шешендігі мен арманы, эстетикалық идеалы бейнеленген. Оның сөз жүйесі мен ырғағы, мән – мағынасы аса ұқыпты. Ана сәбиді тербете отырып « бесік жырын»  айтады. Ересектеу  баласына бөбекті  тербеттіреді, ал ересектеу бала анасынан үйренген өлеңді айта отырып  тербетеді. Бесік жырларында дүниеге жаңа келген жас нәрестенің балашағы ойлап, қолдан келер мүмкіндіктерін сонаң жолына бақыштауға тырысады. Халық тәрбиесі баланың жас басынан көпшіл, ынтымақшыл, сыйпаттап көрсете білетін өнегелі  азамат болуын көздеген, баладан адамгершілік қасиетті талап еткен. Қолы ашық, алақаны жазық береке иесі болсын дегенді балаға жас басынан ұқтыруға тырысқан. Баланы күту, бағу, тәрбиелеу, әлпештеп ақ бесікке  салу, оның мәңгілік қамқоршысы болу – ата-анасының борышы. Бала туғанда шілдехана жасау, жас нәрестенің дүниеге келуін қуаныш ету,оны өздеріне бақыт санау жалпы халықтың салтқа, әдет-ғұрпына, эстетикалық идеалға айналған: 
                                           Бармақтарың  майысып ,
                                           Түрлі ою ойысып,
                                           Ұста болар ма екенсің.?   
Бала халыққа әр жақты өнермен, білімімен, игілікті ісімен танылса деп арман еткен қауым :
                                            Таңдайларың    тақылдап,
                                            Сөйлегенде сөз бермей,
                                            Шешен болар ма екенсің?-деп бесікте жатқан жас нәрестенің болашағын ойлайды. Қай ісіне, қай өнерге болса да икемі бар, бір сырлы, сегіз қырлы азамат болуын көздейді. Әйтеуір қандай іс, қандай өнер болса да өзінің  бейіміне, ықылас -әрекетіне қарап нәсіп ете беруіне халық ертеден-ақ  аңсаған. Сондықтан да өз сәбиін өнердің,  еңбектің қандай түріне болса  да баулы беруді, ынталандыра беруді мақсат еткен. «Бесік жырыны» мазмұнына тереңірек  үңілсек, одан адамның бастан кешірген бар тағдыры көрінгендей болады . Бала тербете отырып, ана кейде өз басынан кешкен куанышын да, рахатында,қоса жырлайды .Бала болашақтан куткен зор үмітке арман тілекке, біреуге тәуелді болмай ,ерікті түрде өмір сүруге жеткізетін осылар болар ма екен деп ,жас басынан баланың кұлағына құйып отырады:
                                              Кең  балағын  түсіріп,
                                              Ойға ,тауға жүрісіп,   
                                              Балуан  болар ма  екенсің?
                                              Немесе:
                                              Құрағыңды  майырып.
                                              Түнде  жылқы  қайырып.  
                                              Жаудан  жылқы  айырып,
                                              Жігіт  болар ма екенсің?-деген ананың  асыл  арманы  эстетикалық  идеалы  - жалпы  халықтық  тілекпен  үндесіп , өзектесіп жатады. 
                                               Айыр  қалпақ  киісіп, 
                                               Ақырып  жауға тиісіп.
                                               Батыр  болар ма екенсің? Мұнда жеке бастың пайдасына  бола даңқ,  атақ алу үшін  емес «атасының баласы болу»  үшін  емес , адамның баласы болуын тілегендіктен айтылған халықтың асыл ойлары берілген. Өз  отанын  қорғайтын  азамат  болар  ма екен деген  тілектер  қойған. Бала жұбатудан  басталатын бірнеше тілек- мақсаттар  асық болашақтан  күткен арманына   жетудің  жалғасы  боладыдеп  мезгеген « Бесік  жырының» әсем де жеңіл  айтылуы , оның  сазды  әуенге  қосылып  , сондалық  баппен шырқалуы  баланың  көңіл  күйін  ашып , оны мәз- майрам күлкіге   шомылдырады.  Бесіктің  тербелуі  мен  ән ырғағының бірдей шығуы  бала  тербеткен  ананың  да , бесікте  жатқан баланың  да жүректері  бірге  соққандай  әсер береді.  
         «Бесік жыры» ғасырлар бойы ұзақ өмір сүріп, ұрпақтан-ұрпаққа ұласумен қатар оған бала жұбату, тәрбиелеуде заманы қойған тілек, мақсаттарға қарай жаңа мазмұнда, жаңа түрде айтылатын шумақтар да қосыла берген.
                                                 Айналайын балдырған,
                                                 Қылығың мейір қалдырған
                                                 Күйші болар ма екенсің,
                                                 Өнердің отын жандырған, -деп, біздің қазіргі қойып отырған талаптарымыз да аналар сөзімен қоса жырланатыны бар. Қорыта айтқанда, «Бесік жыры» - мәңгілік Өріс алып, одан әрі дами беретін балалар ауыз әдебиетіндегі халық ауыз әдебиетінің алтын ұрығы, жыр, өлеңнің бірінші бастамасы. Балаға үміт артарлық осындай тілек мақсаттардың қойылуының өзі де олардың ақыл-есін жетілдіріп, көңіл күйін оятып, болашаққа, алға қарай талпынтады:  талпрыну талаптарға, ілгері қарай ұмтылуға, жігер қайратының шыңдалуына бастайды. Осының бәрі көркем шығармалардың күшін және әдемілігін жақсы сезіну арқылы жетілетін игі нәрсе. Екінші сөзбен айтқанда, көркемдікті, әдемілікті, жақсылықты түсіндіре берудегі эстетикалық тәрбиенің жемісі. Бесікте  жатқан  баланы  тәрбиелеу ісіне  халық осындай  зор  мән  берген.  Өйтекні балаға  жақсы  тәрбие беру үшін оны  ең алдымен  бес жасқа  келгенге дейін дұрыс тәрбиелей  білу керектігі жайында А.С. Макаренко  кезінде өте дұрыс  айтқан . Халық  бала тәрбиелеуде  өздерінің асыл ойларын , мол тәжірибелерін көбіне өлеңге , әнге қосып  айту арқылы баланың  ой- ықыласын тез  баурап  алуға болатын  әдіс- айлалар  қолданғанын білеміз.  Өйткені , әйткуір  бірсебептер  қатты ызаланып шырылдап  жылаған  бала жай сөзге еліге қоймайды , тербете отырып  айтылған  жақсы  ән мен тәтті күй ғана оның  көңілін жұбата алады . Бұл эстетикалық жылы ләззаттық  зор әсері мен құдыретті күшімен туған көңіл күйін  аулайтын  жақсы  тәрбиенің  жемісі.	
Қазақ халқы  тек бесікте жатқан балдырғандарды  ғана қалай тәрбиелеу керектігіне көңіл бөліп қоймаған, олар  сонымен қатар аяғын апыл-тапыл  басып, қаз-қаз тұрған балаға қалай  қарау керектігін  өлеңге, әңге қосып айтып, оны да   зор қуаныш көрген, “Тұсау кесу” жыры деп  айтылатын  халықтық өлеңде бұл жайында мынадай терең ой бар:
                                                 Қаз,қаз, балам, қаз балам,
                                                 Қадам бассаң мәз болам.
                                                 Күрмеуіңді шешейік,
                                                 Тұсауыңды  кесейік.
	Бұл балдырғандарға қойылған бірінші шарт, бірінші тілек десек, бала сол тілекті орындауды өзіне зор қуаныш көреді де, оған мәз болады. Оның қаз тұруы ата-ана тілекгін орындағандықтың алғашқы қадамы  болып саналады. Өлеңде ешқандай бұйыру жоқ, тек қана тілек бар.Ол тілек әсем сазды өлеңмен айтылады. 
                                                Қаз,қаз,балам,қаз, балам
                                                Тақымыңды жаз,балам.
                                                Қадамыңа қарайық,
                                                Басқаныңды санайық. Бірден-бірге алға қарай жетектеп, өмірге баулып, үйретіп келеді. Осының бәрі де баланың жан жүйесіне әсер еткен эстетикалық тәрбиесінің жемісі.Өйткені жастайынан ән мен өлең арқылы көп нәрсені ұққан бала, есере келе өздері де көңіл күйін әнмен, өлеңмен білдіруге талаптанып, осыған әуестене бастайды.
        Ауыз әдебиетінің басқа түрлері секілді жұмбақтардың да өзіне тән ерекшеліктері болады. Ең алдымен жұмбақтар тақырыпқа құрылады. Жұмбақтың өзі де, оның шешуі де асқан тапқырлықпен құрылуға тиіс. Ол сонда жұмбақ болады. Жұмбақта фантазиядан да деректілік, нақтылық басым келеді. Жұмбақ көлеміне енетін нәрселерді, алыстаған бұлдырдан емес, адамның көз алдындағы, күн сайын көріп, біліп отырған нәрселерін жұмбақ етеді. Мысалы: жұмбаққа сиырды енгізгенде оның өзін айтумен бірге, мүйізін де, емшегін де, етін де бөлек  жұмбақ етеді. Жұмбақтарда көп кездесетін ерекшеліктердің бірі – заты жақын заттарды  парлап, қосарлап айтуында. Ай мен күн, жер мен көк, қыс пен жаз, күн мен түн, қол мен аяқ т. б жұбымен алысып жұмбаққа қосылады. Қазақтың  жұмбақтары  өзінің құрылысы, сөз айшығы жағынан мақал мен мәтелге ұқсайды және көбінесе өлең түрінде келеді, ұйқасым, ырғақтарды сақтап отырады. Сонымен бірге, жұмбақтарда дыбыс үндестігі, дыбыс қайталанушылық сонымен айтайын деген ойға тыңдаушының көңілін бөлушілік көп кездеседі. “Жаралғанда жабысқан” (адамның не заттың аты), “Өлсең де өлмейді, өлмесең де өлмейді” (адамның есімі) осы сияқты жұмбақтардан көреміз.     
Халық мақалдарының тақырыбы өте көп солардың ішінде ең күрделі бір саласы адам баласының еңбек ету жайына арналған. Еңбек адамды мақсат-мұратқа жеткізіп абырой әперетін іс екендігін халық мақалдары арқылы дәлелдеп көрсетеді. Еңбегі бардың өнбегі бар, Еңбек түбі мереке деп  халық адал еңбекті ардақтады. Еңбек етпеген адамды жатып ішер  жалқауды халық өзінің мақалы арқылы сынап шенейді. Бұған еңбегі аздың өнбегі аз, еріншектің ертеңі таусылмас деген мақалдар келтіруге болады. Еңбек мақалының тақырыбына арналған қай – қайсысы болса да, ақыл өсиет түрінде айтылады. Бейнетсіз рахат жоқ, Әрекет болмай берекет бол. Түлік төлден өседі дей отырып сол түліктерді өсіру үшін қажырлы еңбек керектігін ескертеді. Жатқанға жан жуымас, жалқауға мал  жуымас,  Ат шаппайды, бап шабады. Мал  жисаң қоныс тап, Бақпасаң мал кетеді деп  ақыл айтады. Адал еңбекті сүйген халық мал  басын өсіру үшін аянбай жұмыс істе, ерінбей еңбек ет, сонда ғана мал құралады дейді. Ал еңбек етпей, ұрлық немесе барымта жолымен мал жинап баюды көздеуші адамды халық қатты сынға алады, шенейді, Ұрыға мал қатаймас, ұрлық түбі –қорлық, деп  сипаттайды. Халық мақалараның  қоғамдық мәні бар  тақырыптарын 1- ші оқу білім, тазалық тәрбие, мінез құлық, әдет ғұрып жайлары бұлар жөнінде  халықтың ой, көз қарасы, шығарар қортындысы, айтар ақылы қандай екені байқалады.  Жақсы нәрсені үлгі ету жаманнан жиеркеніш  тауып бездіру, аталған тақырыптағы басты мәселесі  оқу білім, ғылым жайын сөз қылғанда  халық мақалыың, адам баласына тигізетін пайдасы көп екендігінен басталады. 
Халықтық ертегілер – халық өмірін бейнелейтін фантастикалық негізге құрылған халықтың ғасырлар бойы жасап келген өмір тәжірибесі, оның мәдениетімен салты , әдеті мен ғұрпы, шаруашылық кәсібінің түрлері,  тілінің  шебер ерекшеліктері  қамтылған . Халық ертегісі ішінде балалардың  сүйіп оқитын, олардың жас ерекшеліетеріне  тән мұралар сондай көп . Халық  ертегілерінің бай фантастикасы балалардың  ойына қозғау салып, өмірдің неше алуан қияпатын танытады, сана-сезім, ақыл-ой қызметінің  ерте дамуына, ерте қалыптасуына жәрдемдеседі. Халық ертегісін  балалардың сүйіп оқитыны, барлық ықыласымен сүйсіне тыңдайтыны, оның ғасырлар бойы ұрпақтан- ұрпаққа айтылып, әбден екшеліп халықтың даналық, тапқыр ой-пікірлері жинақталып, әрі көркем, әрі жеңіл тілмен берілетіндігінде. Басталған жерден-ақ оқиғасы қызықты, ұшқыр қиялды болып келеді де , баланың ойын бірден қызықтырып, жетектеп әкетеді. Халық ертегілерінің балаларды қызықтыратын тағы бір ерекшелігі  ондағы  адам бейнелері барлық жағынан әбден жетілген болады. Ертек оқиғасындағы  әр алуан толық кейіпкерлердің іс- әрекеттері, ол кейіпкерлердің тапқырлық, ерлік айлакерлік, ісі оңына келе беретін аңқаулық мінездері балаларды таң- тамашаға қалдырып, сүйсіндіріп отырады  Ертегілерден  осындай тамаша  ерекшеліктерді  балалардың эстетикалық  талғамдарын дамытуға зор әсер етеді. Халық ертегілері ішінде балалар  арасында кең тарағаны, әсіресе  сүйіп тыңдайтыны, хайуанаттар жайындағы ертегілер .  Табиғат жайында ең бай материалдар,кең түсініктер балаларға алғаш осы хайуанаттар жайындағандар ертегілер арқылы берілген. «Бармақтай бала», «Қотыр торғай», «Мақта қыз бен мысық», «Арыстан , қасқыр, түлкі, түйе, бөдене», «Кім неден күшті» , «Түлкі мен тауық» т.б.                                                                                                                         
         Хайуанаттар  жайында айтылатын ертегі кейіпкерлерінің өзі қызық. Сол күлкілі, қызық кейіпкерлердің өмір сүру, өмірге икемді болу жолындағы қақтығыстары мен қарым- қатынастары, олардың айла-тәсілдері жас өспірімдерге өмір жолын танытады. Хайуанаттар жайындағы ертегілердің қай түрін алсақ та балалардың ұғымына сай, түсінуіне жеңіл, күлкілі де қызық болып айтылады. Халықтың шығармалар ішіндегі хайуанаттар жайында айтылатын ертігілерді түгел дерлік балалар  фольклорының мұрасы деп қараймыз. Тұрмыс  салт ертегілері өзінің тілі , айқын мазмұны  мен еңбекші халықтың өмірін , қарапайым адамдарың тұрмыс тіршілігін сипаттауға және олардың үстем тапқа деген көзқарасын, күресін көрсетуге бағытталған . Қазақ ертегілерінің көбісі қиял- ғажайып , хайуанат жайында айтылады. Ал жер кәсібіне байланысты диқаншылық , бау-бақша жайындағы ертегілер қазақта  мүлде аз. Соған қарағанда, «Ғажайып бақ» ертегісі беріректе қазақ халқы отырықшылық өмірге, диқаншылыққа араласа бастаған кезде шыққан болуға тиісті. «Ғажайып бақ» ертегісі балаларды адал ниетке, кіші пейілділікке,адамгершілікке, эстетикалық идеалға, еңбекке баулуға бағытталған . Мұнда бұлдыр сағым жоқ, айқын , ашық айтылған  жүйелі  мақсаттар  көрінеді. Үстем тап өкілдеріне қарағанда, еңбек адамдарының сансы, кісілігі, пейілі болуға , өнеге , үлгі етіп ұсынады. Ертегілерде сақталған халық даналықтарының осындай үлгілері балалар мен жас өспірімдерге өмір мектебіндей , өмір танытарлықтай болмақ. 
           Қазақ ертегілерінің аса бай, ең мол түрі – халықтың, тұрмыс-салтына байланысты туған шыншыл ертегілер. Бұған «Аяз би» ертегісі  де жатады. «Аяз би» ертегісінің оқиғалары қиялдан гөрі, өмірге анағұрлым  жақын. Шыншыл ертегілерден халық өміріне, оның  тұрмыс тіршілгіне байланысты  барлық жайларға жауап табуға болады. Оларда бүкіл қоғамға тән қасиеттерге дейін сөз болады. Байлық пен кедейлік, теңсіздік пен теңдік, зорлық пен оған қарсылық , жауыздық пен жақсылық , аярлық пен адалдық  күресі –осылардың бәрі шыншыл ертегілердің  тақырыптары. Бұл ертегілер ең алдымен баланы ақыл парасаттылыққа , сабырлы да төзімді  болуға үйретеді. «Аяз би» ертегісінде халықтың сарын, халық мүддесін қорғайтын идея  басым. Халық өз ортасынан шыққан еңбек адамдарының ісі мен әрекеттерін ардақтап отырады. Оларды үстем тап өкілдерінен әлдеқайда жоғары қояды.           
Бақылау сұрақтары:
1 «Қазақ балалар әдебиеті» пәнінің мазмұны мен мақсаты не? Қазақ балалар әдебиеті қай жылдардан бастап зерттеле басталған?
2 “Бесік жыры” мен “Тұсау кесу” жырының ерекшеліктері қандай ?
3 Жұмбақтар мен мақал-мәтелдер, жаңылтпаштар, өтірік өлеңдер танымдық, тәрбиелік мәні қандай?
4. Ертегілердің танымдық, тәрбиелік ерекшеліктері қандай?
5 Батырлар жырының бала танымы,тәрбиесінде алатын орны қандай?
6 «Күлтегін» жырының тәрбиелік мәні неде? 

Дәріс –2
Тақырыбы: ХІХ ғасырдағы қазақ балалар әдебиетінің қалыптасуы. Ыбырай Алтынсарин-   қазақ балалар әдебиетінің негізін салушы. 
Жоспары:
1. ХІХ ғасырдағы қазақ балалар әдебиетінің қалыптасуы.
2. Ыбырай Алтынсарин -   қазақ балалар әдебиетінің негізін салушы. «Қазақ хрестоматиясы» еңбегінің өміршеңдігі.
3. Ыбырай Алтынсарин өлеңдері мен әңгімелерінің танымдық, тәрбиелік мәні
Дәріс мақсаты: ХІХ ғасырдағы қазақ балалар әдебиетінің қалыптасу жолдарын көрсету. Қазақ балалар әдебиетінің негізін салушы - Ыбырай Алтынсарин шығармаларының рухани құндылықтарын таныстыру, өлеңдері мен әңгімелерінің бала танымын, тәрбиесін қалыптастырудағы мәнін жеткізу.
Дәріс мәтіні:

	ХІХ ғасырдың екінші  жартысынан бастап балаларға арналған жаңа типті орыс-қазақ мектептерінде оқытылатын “Букварь”  (1892) , “Әліппе”, “Қазақтар үшін орыс тілін үйретудің бастауыш құралы” (1876) “Қазақ хрестоматиясы” (1879) шыға басталды. Мұның өзі жаңа типті орыс-қазақ мектептерінің  ашылуына байланысты туған игілік еді. Қазақ балалары үшін ашылған мектептер, соншама аз болса да, қазақ халқының арасында  олар орыс білімінің тарауына  көмектесті. Балалар ендігі  жерде  Діни медреселерде  оқымасын, олардың бастарын Діни уағыздарын мектептеріне  тартылсын деген пікірлер туа бастады. Бұл кезде Діни медреселерде  оқитын шәкірттерге ислам дінін дәріптейтін өлеңдерді, түсініксіз аяттарды хормен айтқызып, еріксіз жаттауға мәжбүр ететін:
                                          Қайрауат-ау, қайрауат,
                                          Баймұғамет салауат.
                                          Елімізге  сәулет бер,
                                          Бай, мырзаға дәулет бер,
                                          Молдамызға нәубет бер,
                                          Молдеке, бізге рұқсат бер,-деп, молда алдана иіліп тәжім беретін. 
Мұның  өзі бала миын жас кезінен діни сүрелермен уландырып, қай нәрседен болса да қорқып, бұқпантайлап өмір сүруге кіріптар  етіп қоятын. Балалар  үшін сол кездегі келелі тақырыптардың бірі хайуанаттар, жан-жануарлар жайында жазылған өлеңдер-жырлар болып табылады. Осы тұстағы қазақ балалар әдебиеті  орыс әдебиетінің  қазақ тіліне аударылуымен  де толығып, жетіле түсті. Өз шығармаларымен қатар, Ыбырай Алтынсарин И. А. Крыловтан, И. И. Дмитриевтен, Ушинский  хрестоматиясынан балаларға  лайықты көптеген өлеңдер, әңгімелер аударып, өз хрестоматиясына енгізді. Ыбырай мен Абайдың  орыс  әдебиетінен  аударған шығармалары  қазақ балалар әдебиетінің өсіп, дамуына  игі әсерін тигізді.
Қазақ балалар әдебиеті  мен  балалар фольклорына жататын бай мұраларды жинап, іріктеп алу, бір жүйеге келтіру, бастыру  жағы да осы ХІХ ғасырдан бастап  қолға алынған еді. Осыған орай қазақ балалар әдебиеті педагогикалық принциптерді қолдануға тиіс өрелі  ойлар өріс ала бастады. 
Ыбырай Алтынсарин –қазақ халқынан шыққан халық ағартушыларының бірі, ірі  жазушы, тамаша ұстаз, қазақ  балалар әдебиетінің атасы. Ыбырай Алтынсарин –  көрнекті ақын, талантты жазушы. Оның қаламынан бойындағы тамаша талабын танытқандай маңызы зор көркем шығармалар туды. Ол өзінің бар күш-қуатын халықты ағарту, жастарды тәрбиелеу қызметіне жұмсады. Ыбырайдың жазушылық қызметінің түпкі қазығы да сол оқу-өнер, білім мәселесімен сабақтас. Оның ақындық шабытына дем беріп, жазушылық қиялына қанат бітіретін зор нысанасы-қараңғы қазақ халқының көзін ашу, көңілін ояту, оны озық мәдениетті елдердің қатарына қосу. Ұлы педагог-ақын өзінің өлеңдері арқылы оқудың, өнер-білімнің маңызын түсіндіріп, надандыққа қарсы шықты. Ол қазақ балаларын білімге баулып, олардан болашақтың иелерін даярлауды бірінші мақсатым деп санады.
	                         Өнер-білім – бәрі де 
	                         Оқуменен табылған...
	                         Кел, балалар, оқылық!-деп жар салды.
Ыбырай өлеңдері тек оқу, өнер, білім тақырыбы шеңберінде қалып қоймайды. Оның көп өлеңдері әлеуметтік, гуманистік идеяны нақтылы мәселелер төңірегінде көтеріп, өз кезінің шындығын аша түседі.
Ақынның “Араз бол кедей болсаң ұрлықпенен” деген өлеңінің мәні де терең. “Әй, достарым!” деген өлеңінде “Қолыңнан келсе қыл қайыр!” деп, қайырымды , кең пейіл, адал азамат болуға шақырады.
Ыбырай – жаңашыл жазушы. Ол - ең алдымен қазақ әдебиетіне жаңа идея мен тың тақырыптар әкелуімен жаңашыл. Қазақ ақындарынан  оқу, тәлім-тәрбие, мәдениет мәселелерін Ыбырайдай арнайы жыр еткен ешкім болған жоқ-ты. Өнер, еңбек, кәсіп, адалдық, адамгершілік идея, отырықшылыққа байланысты тұрмыс жаңалықтары кең көтеріліп, европалық мәдениет үлгісі уағыздалды. Ыбырайдың табиғат туралы өлеңдері осындай, бастан-аяқ адам тіршілігіне байланысты. Ақынның бұл өлеңдері реалистік суреттерімен ерекшеленетін, әдебиетімізге қосылған зор үлес.
Ақынның өлеңдерінің  көпшілігі – тәлім–тәрбие мақсатын көздеген, дидактика сарыны басым шығармалар. Сондықтан олардың көпшілігіне публицистика стилі тән деуге болады. Ыбырай өлеңдерінің тілі қарапайым, жатық та тартымды, мақал-мәтелдерге де толы. Ақын айтайын деген ойын оқушысының көңіліне құйып, қолыңа нық ұстатқандай әсер қалдырады.
Ыбырай Алтынсарин қазақ әдебиеті тарихынан мәдениетті прозашы ретінде де елеулі орын алады. Ыбырайға дейін шын мәніндегі  көркем проза қазақ жазба әдебиетінде қалыптасқан жоқ-ты. Ыбырай қазақ прозасының европалық шағын түрін қалыптастырды. Бұл жанрдың сырын ашты. Көркем әңгіме, новелла жазудың  жақсы үлгісін көрсетті. Сондықтан қазақтың жаңа үлгідегі көркем прозасы Ыбырай әңгімелерінен басталады деу орынды.
Ыбырай әңгімелерін үш топқа бөлуге болады: оның бірі-новелла, екінші тобы-ауыз әдебиетінде қалыптасқан ертегі-аңыз үлгісіндегі әңгіме, үшінші тобы-шағын көлемді мысал үлгісіндегі өнеге сөздер.Мазмұны жағынан Ыбырай әңгімелері  өз кезінің келелі мәселелерін қамтиды, әділдікке, ізгілікке, адамгершілікке, талаптылыққа, өнерпаздыққа, тапқырлыққа, еңбекке, тазалыққа, ақылды іске, білімділікке, жомарттыққа, қайырымдылыққа, зеректікке, отырықшылыққа, кәсіпқорлыққа, шынайы достыққа шақырады. Тәкаппар, еріншек, ұқыпсыз болмауға, жақсылыққа әуестеніп, жамандықтан аулақ болуға  баулиды.Балаларға ақыл айтып, ой салмайтың оның бірде-бір әңгімесі жоқ. Жалпы алғанда оның әңгімелері – негізінен, дидактикалық прозаның жақсы үлгілері.Еңбек тақырыбындағы “Өрмекші, құмырсқа, қарлығаш”, “Бай мен жарлы баласы”, “Дүние қалай етсең табылады”, “Байлық”, “Әке мен бала”, “Асыл шөп”, “Қыпшақ Сейітқұл”, “Киіз үй мен ағаш үй”, т.б. әңгімелері - өзінің өнегелілігімен, образдылдығымен   ерекше мәнді тәлім берер күші мол көркем шығармалар.
Ыбырай творчествосында еңбекке тәрбиелейтін әңгімелерінің ішіндегі ең биік шыңы - “Бай мен жарлы баласы”. Асан – бай баласы. Ол өмірдің қиыншылығын көрмеген. Екі қолын жылы суға малып, алдындағы асын алып ішуге ерінетін ерке. Ал Үсен - кедей баласы. Ол өмір мектебінен өткен. Басына түскен қиыншылықтан құтылудың жолын да ойластыра біледі.
Ы.Алтынсарин әңгімелерінің көтеретін тағы бір өзекті мәселесі-адамгершілік. Ол әр кезде адам сабырлы, мейірімді, қайырымды, әдепті, ұқыпты болса, деген ізгі ниет білдіреді. “Шеше мен бала”, “Бір уыс мақта”, “Мейірімді бала”, “Аурудан аяған күштірек”, “Әдеп”, “Әділдік”, “Петр патшаның тергелгені”, “Тәкаппарлық”, “Таза бұлақ” әңгімелері мен аудармалары жазушының осы ниетінің жемісі еді. Ыбырай шығармаларының ішіндегі ертегі-аңыз ретінде келетін “Қара қылыш”, “Тазша бала”, “Қара батыр”, “Алтын айдар”, “Жиренше шешен” сиқты халықтың аңыз-ертегі сюжетіне құрылған әңгімелері де бар.
Ыбырай Алтынсарин - нағыз халықшыл жазушы, ағартушы, ақын, өмір шындығын озық идея тұрғысынан таныта білген кемеңгер суреткер, аса қажырлы қоғам қайраткері, заманының ең маңызды мәселесін көтеріп, жыр төккен азамат ақын, жаңашыл жазушы, сол жаңаның тынымсыз жаршысы. Өз бойындағы қуатын халық мақсаты үшін аямай жұмсаған адал жанды азамат. Халық ағарту жұмысы  саласындағы идеясын  іске асыру үшін Ыбырай  Алтынсарин өзіне  тосқауыл келтірген діншіл фанатиктермен аяусыз , күрес  жүргізуіне тура кепді.  «Надан жатқан , бірақ әлі азғындық жолға түспеген , пайдалы нәрсенің  бәріне жаны құмар халқымызға шамасы келгенше қызмет ету біздің әрқайсымыздың да борышымыз»  деп, көзі ашық еп азаматтарына үндеу сапды. Осы пікіріне байланысты Ыбырай « Әй жігіттер»  деген  өлеңінде  
                                  Әй, жігіттер үлгі алмаңыз ,               
                                  Азған  елдің  ішінен .
                                  Алыс-алыс  қашыңыздар,
                                  Зияндасты  кісіден ,- дейді.
Ұлы  орыс халқының  ХІХ  ғасырда жасаған  классикалық  мол әдебиетімен  танысқан  Ыбырай  Алтынсарин  балаларды тәрбиелеуде, оқытуда, олардың ой- санасына  қозғау салып  жетілдіруде өзінің педагогикалық  идеясын іске асыру үшін  алдымен балалар әдебиетін  жасауға бет бұрды.  Балалар әдебиеті   тақырыбына жазылған орыс классиктерінің  шығармаларын қазақ тіліне аударды. Оларды жас  ұрпақтарға үлгі  етіп  ұсынды. Ыбырай  балалар  әдебиетіне  тән  көп  шығармалар   берді.  Бұл   шығармаларды   жазуда  алдына үлкен  мақсаттар  қойды. « Мен  қазақ   балалармын  ұқыптылыққа , тазалыққа ,  отырықшылық   тұрмыстық   артықшылығына  үйретудің өзі  қазақ  даласына  тәрбиелік  мәні   бар жұмыс деп білемін»  деді.  Алтынсариннің  барлық   өлеңдер мен  әңгімелерінің   мазмұнында  негізінен  өзі айтқан  осы  идея  баяндалып отырады.  
Халықты  және  олардың  жас  өрендерін   оқуға ,  өнер- білімге  шақыруда  Ыбырайдың   ұран  салып,  ту етіп көтергені,  әрқашан жаңарып  , оқыған сайын   сүйсіндіріп  отыратын   ,  ескірмейтін  еңбегі  « Кел  балалар  оқылық» ,  « өнер білім  бар   жұрттар» ,  «  Әй  достарым»,  «  Әй  жігіттер» деген  өлеңдері.  
                                 Оқысаңыз  ,  балалар 
                                 Шамнан  шырақ  жағылар ,    
                                 Тілегенің  алдыңнан,                                  
                                 Іздемей- ақ  табылар , 
                                 Кел ,  балалар ,  оқылық , 
                                 Оқығанды көңілге ,     
                                  Ықыласпен  тоқылық-деп  ұран  салады.  
      Бала  тәрбиелеуде  Ыбырай  Алтынсарин   ананың  роліне   ерекше  маңыз  беріп,  оның   аналық  махаббатын ,  бала өсірудегі  үздік  қызметін  тамаша  суреттеген. Баланың   алғашқы  тәрбиесі   ананың  бауыр еті,   соғып тұрған жүрегі деп бағалаған: 
                              Бала, бала деп, 
                              Түнде  шошып  оянған,  
                                    Түн  ұйқысын  төрт  бөліп .
                                          Түнде  бесік  таянған. 
                                          Қаймақты сүттей қалқытқан, 
       Суық болса жөргегін, 
       Қорғасын оқтай балқытқан.
       Ал « Ананың  сүюі»  деген өлеңі бала  жанын  тебірентірліктей  мұнан да
    күшті,  мұнан да әсерлірек  жазылған .  
       Кім сендерді, балалар, сүйетғын,
       Қуаныш  қуанып , қайғыңа күйетұғын.
       Түн ұйқысын  төрт  бөліп , кірпік қақпай,   
       Шешең байғұс дамылсыз  жүретұғын,-деп ана  қадірін  биікке 
көтереді.  Жасөсірімдерді  өнер-білімге  шақырумен қатар, Ыбырай Алтынсарин  балаларға отырықшылық  тұрмыстық  артықшылығын,  белгілі   мекен болудың жақсы  жақтарын түсіндіруді мақсат  етті.  Жер , қол өнер  кәсіптерімен айналысудың  пайдалы   жақтарын  айтты.  Ыбырайдың « Киіз  үй мен  ағаш үй», « Қыпшақ  Сейітқұл», деген ықшам жазылған  қысқа  әңгімелерінде де  дәл осындай  жағдайлар  суре.ттеледі.
Ыбырай Алтынсарин – қазақтан шыққан бірінші ұстаз, халық ағартушысы болумен қатар, ірі жазушы да еді. Өзі құрастырған хрестоматияға енген өлеңдер мен әңгімелердің көпшілігі Ыбырайдың балаларға арнап  жазған шығармалары болатын. Ыбырай өзінің шығармаларында қазақ халқын ескі салт, әдет ғұрыптарын надандықтан құтылуға шақырды. Ыбырайдың «өнер-білім бар жұрттар» деген өлеңінде өнер-білімді қайдан үйренудің , кімнен үйренудің керек екендігі айтылды, сөйтіп нешеу өмірден құтылудың холы көрсетілді. Ыбырайдың «кел балалар оқылық» , деген өлеңі жас өспірімдерді оқуға үгіттеген жолында ұран  болып қалды. Ыбырай шығармалары қазақ даласына жаыа ұғым, жаыа түсінік, жаңа сарын туғызды, ел еңсесін көтеріп, ойына қозғау салды. Ыбырай Алтынсарин ұсынысы бойынша 1889 жылы Ырғыз қаласында қыздар училищесі ашылды. Бұл бүкіл Шығыс елдері ішінде қыздар үшін ең бірінші ашылған оқу орны еді. «Мектеп-қазақтарға білім берудің басты құралы» барлық үмітіміз , қазақ халқының келешегі осы, тек мектептерде. Сондықтан біз ауыз әдебиеті балалар әдебиетінің  алтын бесігі десек, «әліппе» мен  «Буквар» балалар кітабының , балалар жазба әдебиетінің негізі болды дер едік. ХІХ ғасырдан бастап- ақ қазақ балалар жазба әдебиеті  өзінің тұрақты педагогикалық көз қарасы анықталған және түрлі жанрларды жазылған әдебиет болып қалыптасты.  Ыбырай Алтынсарин қазақ ауыз әдебиетінен  балалар  фольклорына жататын  мұраларды да іріктеп  алып көп жинаған. Оны бір жүйеге келтіріп жанр-жанрға бөліп , өз кезінде бастырып та шығарған.  
Бақылау сұрақтары:
1 ХІХ ғасырдағы қазақ балалар әдебиетінің қалыптасуы жолдары қандай? 
2 Ыбырай Алтынсарин өлеңдерінің танымдық мәні неде?
3 Ыбырай Алтынсарин әңгімелерінің тәрбиелік мәні неде?
Негізгі әдебиеттер:
1 Ахметов Ш. Қазақ балалар әдебиеті. Алматы, 1974.
2 Ахметов Ш. Қазақ совет балалар әдебиеті. Алматы, 1976.
3 Ахметов Ш. Қазақ балалар әдебиеті тарихының очеркі. Алматы, 1965.
4 Ахтанова А.Балалар әдебиеті. Қазақ балалар драматургиясының 
5 Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.
6 Қазақ балалар әдебиетінің хрес.– Өңд.толықт.,1- бас.    «Арман-ПВ» 2004. 1-кітап.
Қосымша әдебиет:
1. Алтынсарин Ы. Таза бұлақ. Алматы, 1988.
2.  Алтынсарин Ы. Өнер – білім бар жұрттар. Алматы, 1991.
3.  Алтынсарин Ы. Қазақ хрестоматиясы. Алматы, 2003.
4. Алтынсарин Ы. Таза бұлақ: Өлеңдер, әңгімелер, хаттар, очерктер. – А: Жазушы, 1988 – 320 б

	Дәріс –3
Тақырыбы: Абай Құнанбаевтың балалар әдебиеті тарихынан  алатын орны.
Жоспары:
1. Абай Құнанбаев өмірі мен шығармашылық жолының ғибраты. 
2. Абайдың жыл мезгілдері өлеңдерінің танымдық мәні.
3. Абайдың өнер,білім, оқу-ғылым тақырыбындағы өлеңдерінің танымдық, тәрбиелік қуаты.
Дәріс мақсаты:
         Абай Құнанбаевтың ғибратты өмірі мен шығармашылық жолын ғылыми тұрғыдан ұғындыру. Абайдың жыл мезгілдері өлеңдерінің танымдық мәнін ашу. Абайдың өнер, білім, оқу-ғылым тақырыбындағы өлеңдерінің танымдық, тәрбиелік қуатын зерделеу.
Дәріс мәтіні:
Қазақ халқының тұтас бір дәуірінің ақыл-ойы мен мәдениетінің, өнері мен әдебиетінің асқар шыңын бейнелейтін кемеңгері Абай Құнанбаев - өз ұлтының реалистік жаңа әдебиетінің негізін қалаушы, қазақ поэзиясын қоғамдық дамудың озық деңгейіне бағыттап, өз кезінің шындығын дәл бейнелеп, дұрыс қорытынды шығара білген прогресшіл ақын. Ол халқының болашағы үшін жан аямай қызмет етті, оны мәдениет нұрына үндеді. Белгілі бір тарихи кезеңнің алға қойған сұрауына жауап беріп, елінің әдебиет көшін зор мақсатқа меңзеді.Кемеңгер ақынның ұлы мақсат-мүдделері бізге тамаша әдеби еңбектері арқылы жетті. Абай қалдырған бұл мұралар өз дәуірінің алуан түрлі мәселелерін қамтыды, сол кездегі қазақ қоғамының шын сырын ашты. Абайдың шығармалары - өз дәуірінің келелі мәселелерін реалистікпен суреттейтін, мазмұнға бай, ізгі ойға толы, шебер тілді көркем туындылар.Абай шығармалары қолдан көшіріліп, қолжазба күйінде не жатқа айтылу арқылы ғана таралды. Ақын өлеңдерін шағын жинақ ретінде 1909 жылы Кәкітай Ысқақов бастырған еді. Ал одан кейін 1917 жылы Құрманов дегеннің  редакциясы бойынша Абайдың таңдамалы өлеңдерінің шағын жинағы Орынборда басылып шыққан-ды.Россия географиялық қоғамы Абай туралы мәліметтерді ерте кезден-ақ бере бастады. 1906-1907 жылғы “Хабарларында” ақынның суретін және ол туралы мақала жариялады.
Абайтану қазір өз алдына бөлек бір ғылым болып қалыптасты. Бұл ғылымды негіздеудегі аса көрнекті ғалымымыз М.О.Әуезовтің еңбегін ерекше атап көрсету қажет. Ол қазақтың классик ақыны Абайдың көркем образын жасаумен қатар, терең ғылыми-зерттеу жұмысын да жүргізіп, абайтану ғылымының негізін салды. Ақын шығармаларын жинастырып, оның тұңғыш толық жинағын шығарды, Абайдың өмірі мен творчествосы туралы фактілерге бай, ғылым тұжырымдары дәйекті де терең, көлемді монография жарияланды.Абайды зерттеу ісі қазір тек қазақ ғалымдарының ғана шұғылданар ісі болмай, бүкіл Одақ ғалымдарының төл ісіне айналып кетті. Абай шығармаларының басқа тілде басылулары мен ақын жайында шыққан жеке мақалалар мен кітаптар оны қалың қауымға бұрынғыдан да танымал ете түсті. Дана ақын 1845 жылы тамыз айында, қазіргі Семей облысы, Абай ауданы, Шыңғыс тауында туған. Абайдың әкесі – Құнанбай - өз еліне атағы шыққан аға сұлтан. Зерделі, зерек ел ағасы, ірі тұлға.Абайдың жас кезіндегі көңіл сергітіп, жүрегін жібіткен жылы құшақ кіші пейіл анасы – Ұлжанның мейірімді көңілі, көпті көрген әжесі Зеренің қойыны. Оқу жасына жеткеннен бастап, Абай ауыл молдасында, үйде оқыды. Сегіз жасар Абай өзінің зеректік қабілетімен әке көзіне ілігіп, үміт күтер, ата жолын ақтар бала болар ма деген ой салады. Міне, осы себептен әкесі Құнанбай Абайды Семей қаласына апарып, әуелі Ғабдулжаппар молдаға оқуға береді. Бұл молданың қарамағында екі жылдай оқып, мұсылманша бастауыш білім алады. Бұдан кейін, он жасар Абай, бір басқыш ілгері дәрежедегі, жабық оқу орны, мешіт жанындағы діни медресеге оқуға түседі. Осы медресе имамы Ахметризаның қарауында оқиды. Абай бұл медресе оқуын да меңгеріп, үздік көзге түседі. Абай молдадан оқып жүріп, өз бетімен көп ізденеді. Сол кезде көп тарап жүрген Орта Азия және тәжік, парсы халықтарының ұлы ақындары-Науаи, Низами, Фердаусилер шығармаларымен танысады.
Семейде болған аз жыл ішінде Абай тек медресе маңын, діни қауымды танып қойған жоқ. Абайдың сезімтал, жас, ынталы жүрегі оған қаланы тегіс танытты. Ол қала халықтарын, оның мәдениеті, тұрмыстарын күнкөріс тіршіліктерін, даладан өзгешеліктерін, тағы басқа жақтарын түгел танып, зердесін өсіреді. Қала халқының бойындағы игі қасиеттерді  Абай сол оқушы кезінің өзінде-ақ таниды. Аздаған уақыт орыс мектебіне қатысып, сабақ алады. Мұғалім жалдап, үйден де оқиды. Сөйтіп, орысша оқуға жан сала кірісіп, сол тілдің қиындылығына қарамастан, еңбектене жүріп, біраз хабар алады. Орыстың тілін, жазуын меңгеру арқылы Абай өзіне кең дүниенің есгін ашып, мол қазынаға қолын жеткізгендей болады. Енді, ол қалалық кітапханадан шықпай оқып, білімге бой ұрады. Осылайша, қала өмірін танып, жаңа дүниенің есігін тауып, ішіндегі нәрді тата бастаған оқушы Абайды әкесі Құнанбай оқудан айырып, елге алып келеді. Енді ол Абайға өз “өнерін” үйренуді ұсынады. Ел билеу ісіне баулу мақсатымен оны ру арасы, ел іші дау-жанжал, айтыс-тартысына қосады.
Абай осы қалыппен қыр қазағы, әке көмекшісі болып қала берген жоқ. Ер жете келе, өз бетімен қалаға қайтып оралып, жиі келіп жүрді. Абай классикалық әдебиеттерді оқыған сайын көзі ашылып, өмірдің, қоғамның сырларына түсіне бастайды. Абайдың медреседен кейінгі оқу жолы осындай өз бетімен іздену, үйрену дәрежесінде болды. Алыстан араласқан Абай өзіне жаңа орта-тың жол тапты. 17-18 жастан 28-29 жасқа дейінгі Абайдың өмірі осындай өз бетімен іздену, ал ел өмірін зерттеу, халық даналығы мен батыс әдебиетін меңгеру жолында өтті. Көбіне үйде отырып, кітап оқып, өз ойларын жазып, оқығандарынан халық арасында әңгімелер айтып, өз қалауымен жүріп, іздене түседі. Осылайша, Абай тек отыз жастан асқан соң ғана өз көңіл қалауымен қызмет етеді. Абай осы кездерден кейін творчестволық қызметпен де айналыса түседі. Ал, ер жетіп, ақыл тоқтатқан кезден бастап Абай жат тіл қолданып, жеңіл сөз айтудан аулақтай береді. Ол саралап сөз жиып, салмақпен тіл қатып, байсалды ой мен терең пікірлер қозғап отырады. Өз халқының тіл байлығын сарқа пайдалану мақсатын көздейді. Абай 35-40 жастар шамасында өзінің ақындық талантын таныта бастайды. Абай ақынды өмір оқытушысы, үгітші, үлгі берер азамат жыршысы болуы керек деп білді. Өзі “көкірегі сезімді, тілі орамды” жастарға үлгі болды, оларға ақыл айтып, өлың жазудың тамаша шебер үлгілерін көрсетіп берді. Абай шебер өлеңді, тәтті әнді мәдениеті жоғары, білімді ақын ғана бере алатынын ескертіп, “Бөтен сөзбен былғанса сөз арасы, ол-ақынның білімсіз бейшарасы” деп көрсетті. Ақындық өнердің мақсатын, мәнін осылай терең түсінген Абай, кезіндегі әдебиетке батыл сын айтты. Абай кезіндегі ел билеушілерге қарсы шығып, патшаның болыстық, билік тәртібін сынға алады. Олардың қылмыстарын бетіне басып, ел мұңын, халық тілегін білдіреді. Реңі кеткен қазақ елінің бейнесін айқын көрсете келіп, ол:
	Қалың елім, қазағым, қайран жұртым!...
	Өзімдікі дей алмай өз малыңды,
	Күндіз күлкің бұзылды, түнде ұйқың,-

дейді.
	Абай өзінің осы сияқты өлеңдерінде (“Болыс болдым, мінекей”, “Мәз болады болысың”, “Бойы бұлғаң”, “Сабырсыз, арсыз, еріншек”, “Адасқанның алды жөн, арты соқпақ”, т.б) өткір, сыншы-сатирик жазушы есебінде бой көрсетті. Абай қазақ жеріндегі теңсіздікті, тағы басқа қайшылықтарды түсіне білді. Оны өзінің бойындағы ақындық шабыттың бар күшімен жырлады. Бай мен кедейдің арасындағы тұрмыс қайшылығын, дәулет теңсіздігін көрді. Өзінің “Күз”, “Қараша, желтоқсан мен сол бір екі ай” деген өлеңдерінде қазақ кедейлері мен байларының өмірін салыстыра бейнелеп, кедейлердің аянышты халін айқын суреттеді.	Абай өлеңдеріндегі негізгі елеулі әлеуметтік мәселелердің бірі-қазақ әйелдерінің жайы, қазақ жастарының махаббат, еркіндік мәселесі.	Абай творчествосынан ерекше орын алатын ендігі бір үлкен тақырып - оның ағартушылық идеясы. Абай - өнер-білім, тәлім-тәрбиеге ерекше көңіл аударған, ұлы ағартушы ақын.Абайдың табиғатты суреттеп жазған бір топ өлеңдері тек түр жағынан ғана емес, мазмұны жағынан да өзгеше. Ол өлеңдерінде ақын еліне, жеріне шексіз сүйсіне отырып, өмір шындығын кеңінен қамтып көрсетеді. “Желсіз түнде жарық ай”, “Қыс”, “Жаз”, т.б. өлеңдерінде жыл мезгілдерінің әрбір кезеңін қазақ аулының өмір тіршілігіне қабыстыра суреттейді.Абайдың табиғат лирикаларының ішіндегі ең таңдаулыларының бірі - “Желсіз түнде жарық ай”.
Желсіз түнде жарық ай, 		Ауылдың жаны терең сай,
Сәулесі суда дірілдеп.		Тасыған өзен күрілдеп,-
деп басталатын өлеңі табиғаттың түнгі көрінісін, махаббаты жарасқан екі жастың тулаған жүректері мен жылы құшағын ұштастыра бейнелейді. Абай лирикалары - алуан сырлы, мазмұнға бай, адам жанын тебірентерлік нәзік. Ақын лирикасы -  нәзік сезімді толғауымен ғана емес, сонымен бірге, өзінің әлеуметтік рухымен де, терең ойлылығымен де , асқан суреттілігімен де жаңа мәнді реалистік шығармалар.
	Абай А.С.Пушкин мен М.Ю.Лермонтовтың реалистік әдістерін жете меңгерген еді. Абай - М.Лермонтов сияқты өзі өмір сүрген қоғам озбырлығына батыл қарсы шыққан кекті ақын. Абайдың көптеген тамаша шығармалары М.Лермонтов творчествосындағы азаматтық әуенмен үндес. Мұндай шығармалардың қатарына оның: “Жүрегім нені сезесің”, “Менсінбеуші ем наданды”, “Сегіз аяқ”, “Не іздейсің көңілім, не іздейсің?”, “Талай сөз бұдан бұрын көп айтқанмын”, “Жүрегім менің қырық жамау” т.б. өлеңдері жатады. Абай аудармасы арқылы Лермонтовтың “Тұтқындағы батыр”, “Ой”, “Альбомға”, “Қанжар”, “Дұға”, “Теректің сыйы”, “Шайтан”, “Асау той тентек жиын, опыр-топыр”, “Вадим”, “Бородино” және басқа өлеңдері қазақ арасында тұңғыш тарады. Абай - терең ойдың ақыны. Ол әрбір шығармасын жүрек тебіренте тереңнен толғайды.Кемеңгер ақын өлеңдерін сыдыртып оқып шығып, толық түсінік алдым деу қиын. Әрбір өлең жолдарының өзіне үңіле, ойлана оқу ғана дегенге жеткізеді. Оқыған сайын бұрын оқыған Абай сөздерінің жаңа сырын ашып отырасың. Шынын айтсақ, Абай қазақ поэзиясында нағыз реалистік образ, шебер сурет, жаңа көрініс жасаған білімді, мәдениетті жазушылардың тұңғышы. Абай суреттеген әзірейілдей қыс, жадыраған жаз бейнелері, күн-күйеу мен жер-қалыңдық, қалғыған тау, дел-сал дала, сыбдырлаған жапырақ, күлімдеген аспан, ойланған жер, ақ қардың үстінде түлкі алып жатқан бүркіт, т.б. нағыз реалистік әдебиетке тән шын өнерлік қасиет. Бұл тұстағы озық шығармалары оны сыншыл реализм өкілдері тобына қосты. Абай өлеңдері – мазмұны мен түрі біріне-бірі сай , ең асыл сөзді поэзия . Ақын поэзиясы мазмұны жағынан қандай салмақты болса, түр жағынан да сондай көрікті. Абай өлеңінде артық сөз, орынсыз пікір кездеспейді. Бәрі де белгілі өлшемге сай, терең ойға құрылып, етек жеңі жинақы келеді. Абай өлең теориясына қатысты бірнеше шығарма жазып, поэзияның мазмұны мен түріне ерекше көңіл бөлген. Өлеңнің көркемдік түрі мен мазмұнының бірдей тартымды шығуында екенін тереңінен ұғынды.
Бақылау сұрақтары:
1   Абай Құнанбаев өмірі мен шығармашылық жолының бала тәрбиесінде алар орны қандай? 
2  Абайдың жыл мезгілдері өлеңдерінің танымдық мәні неде.
3  Абайдың өнер,білім, оқу-ғылым тақырыбындағы өлеңдерінің танымдық, тәрбиелік қуаты неде?
Негізгі әдебиет:
1. Ахметов Ш. Қазақ балалар әдебиеті. Алматы, 1974.
2. Ахметов Ш. Қазақ совет балалар әдебиеті. Алматы, 1976.
3. Ахметов Ш. Қазақ балалар әдебиеті тарихының очеркі. Алматы, 1965.
4. Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.
5. Қазақ балалар әдебиетінің хрес.– Өңд.толықт.,1- бас.    «Арман-ПВ» 2004. 1-кітап.
6.  Қазақ балалар әдебиетінің классикалық үлгілері. Алматы: Арда, 2011
Қосымша әдебиет:
1 Абай (Ибраһим) Құнанбайұлы. Шығармаларының екі томдық толық жинағы. Т.1: Өлеңдер мен аудармалар. – Алматы: Жазушы, 1995. – 336 б. 
2 Абай энциклопедиясы. – Алматы: 1995.


	
























	 Дәріс –5
Тақырыбы: С.Сейфуллин, І.Жансүгіров, Б.Майлиннің балалар әдебиетіне қосқан үлесі.
Жоспары:
1. С.Сейфуллиннің балалар әдебиетіне қосқан үлесі. 
2.  І.Жансүгіровтің балаларға арналған өлеңдері. 
3. Б.Майлин – қазақ балалар поэмасының негізін салушы.
Дәріс мақсаты:
С.Сейфуллин, І.Жансүгіров, Б.Майлиннің балалар әдебиетіне қосқан үлесін айқындау. І.Жансүгіровтің балаларға арналған өлеңдерінің танымдық, көркемдік, тәрбиелік мәнін ашу. Б.Майлиннің балалар поэмасына әдеби талдау жасау.
Дәріс мәтіні:
Сәкен Сейфулин қазақ балалар әдебиетінің негізін қалаушы, балалардың сүйікті жазушысы. Оның «Маузер», «Бандыны қуған Хамит», «Бұлшық ет», «Балалар», «Келіншектің бесік жыры», «Ананың хаты», «Анаға жауап» деген өлең-әңгімелері өзінің жаңашылдығымен балалардың сүйіп оқитын шығармаларына айналды. Сәкеннің бұл шығармалары – балалар әдебиетінің дамыған жаңа дәуірінің бет ашары болды.Жасөспірімдердің еңбекпен айналысуы, сондай-ақ олардың әртүрлі ауыл шаруашылық жұмыстарына тікелей араласып, кетуі балалардың ой-өрісін кеңейтеді. Оларды тентек мінездіктен арылтып, саналы да тәртіпті адам болуға икемдейді. Сонымен қатар оларға практикалық іскерліктер мен саналы дағдылар туғызады. Мұнымен бірге еңбек балаларды әр нәрсені білуге талаптандырады, қазіргі материалдық дүние жөнінде азаматтардың құлшына кіріскен ер лік істеріне сүйене отырып, балалар мен жас өспірімдердің  рухын көтеретіндей дәрежеде суреттейді.
			Шаттық, қызық еңбекте,
			Іс істейміз сүйсіне.
			Темір қалақ үн қосар,
			Күшті қолдың биіне.
			Көкке өрлетіп қалаумен,
  		Қызыл қышты тізілту.
			Қызыл күннің астына,
			Орнатамыз қызыл ту...
Бұл өлеңде балаларды еңбекке тәрбиелеу, соған баулумен қатар, социялистік құрылыстың озаттарын, ондағы жас құрылысшыларды мадақтап, олардың еңбегін, Отанға берілгендік ынтасын жыр еткен. Барлық игі жұмыстар солардың жарқын болашағы үшін істеліп жатқандықтан,  бұған жастардың өздері де белсене ат салысуы керектігі айтылған. Балаларды еңбек тәрбиесіне баулудағы бұл өлеңнің күшті де әсері болатыны осынысында.
Қараңғылық бұғауынан азат етіп, теңдікті өз қолдарына әперген революцияның жеңісін жас өспірімдерге  ұқтыру, түсіндірудің алкен тәрбиелік мәні болды. Өйткені, езілген шаруа балаларының оқуға, өнер – білімге тең праволы болып қол жеткені тек революцияның жеңісі арқасында ғана екенін жас өспірімдерге түсіндіре білудің өзі балалар әдебиетінің басты міндеттерінің бірі болып есептелетін. Сәкен «Бұлшық ет» деген өлеңінде еңбек еткен адамның еңбегінің табысын сүйсіне жырлайды. Соны жас өспірімдерге үлгі етіп ұсынады.
Боянған түрлі шырайлы                              Балғын білек балтыр да,
Сұлу емес сырлы бет.                                  Ширатылған түйіндей.
Ширатылған түйіндей,                                Бұлтылдаса бұлшық ет,
Шын сұлу күшті бұлшық ет.                      Кім тұрады сүйсінбей.
                                  Көк темір құрыш болатпен,
                                  Асусыз асқар тау кешкен.
                                  Тас қопарып, жер үңгіп,
                                  Шыңырау қазып, жер тескен…
Қайда жүрсе де біздің  елде еңбек еткен адам сыйлы да болды, құрметке де бөленді. Отанын да, халқын да сүйсіндіріп, әрқашан даңққа бөлеп отырғанын жас өспірімдерге үлгі өнеге етіп көрсетті.Сәкеннің балаларға лайықты шығармалары оның поэзия саласындағы еңбектерімен ғана шектелмейді. Проза жанрында 1922 жылы жазған «Бандыны қуған Хамит » атты әңгімесі бар. Бұл әңгіме революция жеңісінен соң, өкіметке қарсы іріткі салу мақсатымен елдің үрейін, момын шаруалардың берекесін кеті ріп жүрген бандылардың қарақшылық әрекетін әшкерелеуге арналған. Мұнда да автор жаңа орнаған өкіметін оның ішкі жауларынан тазартып, көздің қарашығындай қорғай білу керектігін айту, соны жас өспірімдерімізге түсіндіруі көзделген. Әңгіменің композициялық құрылысында бір ерекшелік бар. Мұнда да оқиға желісі салған жерден бірден басталып кете қоймайды. Болған оқиғаны толық түсіндіріп, көз алдыңа елестетіп, айқын да дәл суреттеу үшін, Сәкен ең әуелі айналамен, оқиға болатын жермен, шығармада суреттелетін кісілермен таныстырады. Оқиғаның дәл өзіне жеткенше әңгімедегі кейіпкерлердің таптық көзқарасы, ұстаған мақсаттары, кәсібі, өздерінің кім екендігі бірте – бірте ашылып, айқындала береді. Оқиғаның қызықтығы бірін – бірі аңдыған екі көзқарастағы адамдардың қалай кездесетіндігінде болып, оқушы әңгіменің шарықтау шегіне жеткенше асығып, соған келе жатқан бағыттағы әр алуан суреттемелерге елігіп, зор әсер алып отырады.Әңгімеде суреттелетін банды бастығы Кудря мен оның ізіне түскен Хамиттің жеке басына тән ерекшеліктері, мінез – кескіндері, жүріс – тұрысы, сырт тұлғалары, күш салыстырғанда екеуінің бір – бірімен тең түсетіндері оқушысын өзіне еліктіре тартады. Сайысқа түскен екі адамның тағдыры немен тынар екен деген тынышсыз ойға шомдырып, өздерін патриоттық сезім билеп отырады. Жазушы банды бастығын суреттегенде: «Кудря жұрттың айтуынша және істеп жүргендеріне қарағанда, өзі балуан, жасаулы мылтықтан тай салу дегенді білмейтін, талайларды өлтірген», - деп оған мүлде адам баласы тең келмейтін алыптай етіп суреттейді.Әрине бұл арқылы жазушы жаудың да осал емес екенін көрсетеді. Ел тынышын кетіріп бүлік салып, ойына келгенін істеп жүрген осындай  озбырға қарсы, соны ұстауға ояздық  политбюро  Хамитті жұмсайды. Ал Хамит кім? «Хамит ұзынша бойлы, жаурынды, тіп – тік сұр жігіт. Қырша мұрынды, шүңіріктеу қаракер тобылғы көзді, қырып жүретін сақалы, мұрты бар. Жасы 25 – 26 шамасында. Сом, сұлу  денесі ылғи сіңірмен шиырылған көк ет еді. Бар денесі серіппелі көк темірден құйып жасағандай. Түйіліп жазылған қиғаштау қасы мен шұңғылдау көзі Хамитте зор қайрат, алкен қайсарлық бар екенін көрсетеді. Бет – аузы бүркіттің бетіндей». Хамиттің портретін осылай суреттеумен бірге еңбекте, істе төселген және дене шынықтырумен шұғылданып, ер көңілді кейпін жастарға үлгі етерлік қалыпта көрсетеді.
Қорыта айтқанда, Сәкен шығармалары балалар әдебиетіне жаңа тақырып, жаңа мазмұн әкелді. Ол балалар әдебиетін жаңа идеялармен толықтырды. Оның шығармалары жас өспірімдерге Отанға деген сүйіспеншілігі және он көздің қарашығындай қорғай білуді, халқына адал қызмет етуді үйретті. Сонымен қатар, еңбек ету – адам баласы болашағының бақыты екенін түсіндіруге күш салды. Сәкен шығармаларының айқын идеясы балаларды патриоттық рухта тәрбиелеп қана қоймай, ол сонымен қатар балалар әдебиеті тақырыбына жазып жүрген  жазушыларға  әдістермен қалай, қайтіп жазу керектігінің үлгісін көрсетті.                                     
Майлин Бейімбет (шын аты - Бимағамбет) Жармағамбетұлы 1894 жылы қазіргі Қостанай облысы,  Таран ауданында кедей шаруаның отбасында туған. Екі жасында әкесінен айырылған Бейімбетті бай қолында сауыншы болып жүрген анасы тәрбиелейді. Жастық шағы жоқшылықпен өткен Бейімбет жеті жасқа толысымен, бұғанасы қатпастан, қозы бағуға жалданады. Аул моладасынан азғана сауатын ашып, хат танығаннан кейін Бейімбет енді оқуға ынта білдіреді. Жасы 17 ге келгенде, ағайындарының жәрдемімен, Уфа қаласындағы медресе, Ғалияға келіп оқуға түседі. Білімге сусап келген Бейімбет оқуды өте жақсы оқиды. Оның алғашқы әдебиетке деген беймі де осында байқалады. Медресе ні әдебиетке ынталы шәкірттері «Садақ» атты қолдазба журнал шығарып тұратын. өлең жазуға талабы бар Бейімбет көп кешікпей осы журналдың белсенді мүшесінің бірі болды. әлеуметтік маңызы бар, дінді әжуа-сықақ өтетін «Мұсылмандық белгісі» атты өлеңі, «Шұғаның белгісі» атты ұзақ әңгіме осы «Садақ» журналында жариялана ды. 
Бейімбет ескі дүниенің қатал езгісінен арылып, теңдікеке қолы жеткен өзі сияқты аул кедейлерінің басон құрау жұмысына белсене кіріседі. Осы тұста жазған «Кедейге» атты әйгілі өлеңінде ақын таптық бет алысын айқын танытады:

				Сенің зарың – зарлайтыным өмірге,
				Сенің арың – арлайтыным өмірде.
				Сен не көрсең – менде соны көрмекпін,
				Белді буғам ауырға да, жеңілге,-

деп, кедей шаруалар алдында сенің жыршыңмын, сеніңқуанышыңа да, қайғыңа да ортақпын деген халық ұлының адал сертін береді. Ол хал қының бақыты үшін бүкіл өмірін, бүкіл жазушылық қабілетін аяған жоқ. Мұғалімдік қызметін ақара жүріп, алдымен халық азарту жұмыстарын жолға қоюдың тарихи мәні барын ерекше сезінді. Соны зор шабытпен рухтана жырлау ең басты шыққан тақырыптарының біріне айналды. Қостанайда «Жаңа ауыл» газетін  ұйымдастырды. өзінің осы тұста жазған әңгіме өлеңдерімен ел арасына жеткізді. Бейімбет Қызылорда қаласында «Еңбекші қазақ» газетінің редакциясына қызметке шақырды. Жазушы осы газетке жұмыс істеп жүрген кезінде, «Қазақ әдебиеті» газетінің редакторы болды.
	Бейімбет Майлин - әдебиеттің түрлі саласында еңбек еткен жазушы. Оның қаламынан өлең, поэмалар ғана емес, сонымен бірге сан алуан көркем, очерктер фельетон, мақалалар менн посестер түйдектеліп шығып жататын.Өлең кестесінің шебер өрнекшісі, құлақ құршын қандыратын діл мар әңгімеші, оқиға тартысын қиыннан қиюластыра білген алкен драматург Бейімбет Майлин 1938 жылы 44 жасында қайтыс болады. Бейімбет «Кемпірдің ертегісі» ( 1916 жылдың қанды оқиғасынан бір сурет ) деген поэмасында балаларға алкен саяси маңызы бар тарихи мәселені өте қызықты да көркем етіп баяндаған. Мұғалім бола жүріп бала психологиясын жақсы білген Бейімбет балалардың қай нәрсеге болса да әуесқой болатынын ескеріп, алдымен балалар өздері қызығатын мәселенің айналасында сұрақ қоя беретін ерекшеліктерін де осы поэманы жазу үстінде шебер пайдаланғаны байқалады. Мұны ертегінің басталуынан – ақ айқын аңғаруға болады:

Айтшы, әжетай ! Айтшы, айтшы ертегі,
Ертегің ше еліктіріп ерістеді.
Ерте Күнде өзің айтқан «Ерікті»
Елдің, жұрттың кім дер сонда көркі еді? –
Әже, әже!.. Атам сонда барма еді?
Онда тағы нақ осындай шал ма еді?
Атам қайда барды дейсің кімменен?
Кімге ермей, дейсің, үйде қал деді ?
Айтшы, әжетай! Айтшы, айтшы ертегі!
Ертегің ше еліктіріп ерістеді.
Әсіресе «Әкең өлді»   дегенің,
От боп жанып, жүрегімді өртеді! – 

әкесі Қайранбай қан майданында қаза тауып, әжесінің бауырында жетім қалған баланың қойған осындай сұрақтары үлкен бір оқиғаның басталуына себепші болады.Соған байланысты жас баланың тілегін орындау үшін 1916 жылдың қанды оқиғасынан бір сурет басталып кетеді.
Балалар үшін қызықты етіп әңгіме бастаудың бір тәсілі осындай шеберліктен туады да, өзінің тыңдаушысын жалықтырмай одан әрі жетектеп отырады. Поэманың жалпы идеясы өткенді еске Алу арқылы жас өспірімдерге қан мен тер арқылы қолға ти ген бақытты тұрмысыңды ардақтай біл, көздің қарашығындай сақтай да қорғай біл легенді үйретеді. Сол арқылы жас өспірімдердің болашағына, алдағы өміріне жол ашады.Мунда ешқандай ақыл айту не құрғақ өсиетпен баланы мәз етерлік бос сөздер жоқ. Поэмада болашақ    адамның жан дүниесін қалыптастыратын үлкен оқиғаға байланыстыра айтылған өмір танытарлық күрделі ойлар бар. 
Бейімбет Майлиннің бұл поэмасы Макаренко айтқандай дәл осы тұрғыда адамзаттың азат болатындығы туралы көрегендікке негізделіп жазылған.  Бұл («Қараңғыр»(Ананың ашуы)) өлеңде ата – анасын бебеу қақтыратын 13-14 жастағы қолды-аяққа тұрмайтын тілазар, әумесер баланың бейнесі суреттелген. Басында өз бетімен жіберіп тәрбиелеудің салдарынан еш нәрсеге қыры жоқ, байымы жоқ, түсіксіз баланы көріп оның өрескел қылықтарына айран қаласың:

Қараңғыр, қаңғырумен күнің кешті,                   Баққаның ертеңді – кеш доп пен асық,
Қараңғыр, дал – дұл қылып киімді ескі,             Қараңды батырасың үйден қашып,
Тату боп жүрсең нетті, қараңғыр – ау,               Шуақта мына тұрған ықтасында,   
Қоймайсың Боранбаймен төбелесті.                    Қаңғырып бұзау кеткен қақпаны ашып,-деп басталады ананың ашуы. Салған жерден ақпа құлақ, тілазар баланың жексұрын тұрпаты бір ден-ақ көзге түседі. Балалығы ғой деп оның мінезінің өрескелдігіне бір жағы күлкің келсе де, анасын зар илеткеніне  қарап ренжисің. Ана үмітін ақтайды деп отырған қадірмен баланың өсе келе шаруаға икемі жоқ, осындай ті лазар болғаны – ата – анаға үлкен күйік. Еркелікке салынып, жастайынан шолжаң өскен баланың шаруаға да қыры келмей, осындай есерсоқтау болатыны бір жағы ата –ананың өзіне де байланысты. Өйткені баланы бастан деген сияқты оның еркелік шолжағына тыйым салмай, баста өз бетімен қоя беру – он осындай бейбастыққа ұрындырған. Мұнысы соңынан әдетке айналады да өсе келе мұндай бала еңбек тәрбиесіне кетеді.Бала үшін оқуда еңбек. Бірақ соның өзіне де мұндай баланың мойны жар бермейді. Шаруаға да, оқуға да бейімі жоқ әумесер баланың тым өрескел сипати бір ден – бірге айқындалып, тұла бойыңды суытарлық бір түрлі жексұрын тип көз алдыңа пайда болады. Әрине мұндай тип Кіме болса да ұнамайды, өзімізден аулақ болсын легенді еріксіз айтқызады. Ата – ананың бар ой, арманы мен тілегі өзінің өмірінің жалғасы деп танылған баласының болашағы дәл осындай болмаса деп тырысады. Ең ар жағы қарғаса да, соқса да соның келешегін ойлайды, жақсы өсіп, дарқан болуын тілейді. Дәл солай ету үшін ата – ана алдымен балаға белгілі бір мақсатты көздейтін талап қоя білу керек. Сонымен қатар белгілі бір мақсатты көздейтін талаптың орындалуын да үздіксіз қадағалап, бақылап отыру қажет.Өйткені өмір сүре білуге әлі де үйренбеген, оған қалыптаспаған жас өспірімдер әсіресе күшті бақылаудың болуын қажет етіп отырады. Күшті бақылау бар жерде көздеген мақсаттан тиісті қорытынды шығаруға болады. Сонда ғана бала өз мінезін бір жүйеге қалыптастырып, қойылған талапты орындап отыруды дағдыға айналдырады. Осы қағиданы түсіне білген Бейімбет ананы бостан – бос ашуландырып, тектен – тек қарғап – сілете бермейді. Баланы жөнге келтіріп, ақылға көндірудің жолын іздестіреді. Ол жоғарыда айтылған белгілі мақсатты көздейтін талап пен соның іске Асуан қадағалайтын көшті бақылау екенін жазушы еске салады.
Қорыта айтқанда әумесер баланы белгілі дағдыға үйреткен, оған жүктелген мақсаты анық, нақтылы еңбекпен күшті бақылаудың жемісі болды дей аламыз. Өйткені «нағыз, шын, адал және ер кін еңбек адамның тұрмысына әсер етюді, егер ондай еңбекболмаған Күнде өзінің бағасын, адамдық қасиетін жоғалтқан болар еді. Еңбек тіпті адамның өсуі үшін керекті ғана жадай емес, оның адамның қолы жеткен қасиетін бір дәрежеге  ұстау үшін де маңызы зор », - дейді К.Д. Ушинский. Ойын қызығына беріліп, тіпті әумесерленіп кеткен баланың қабілеті және таланты ендігі жерде осы еңбек арқылы көрінетін болады. Ана ашуыарқылы жеткізіп отырған Бейімбет өлеңінің балаларға беретін тәрбиелік әсері осындай. 
Ілияс Жансүгіров 1894 жылы 1 май күні қазіргі Талдықорған облысы, Ақсу
ауданының бұрынғы төртінші аулында туды. Ілияс шешесінен жастайынан жетім қалып, әке тәрбиесінде өседі. Қатал мінезді әкенің тәрбиесінде өскен Ілияс жас кезінен бастап  -ақ өткір мінезді, өжет, еңбек құмар және зерек болады. Өйткені оның  әкесі Жансүгір қолөніріне мейлінше жетік болыпты. Ол аяқ киім тігетін етікші және темір мен ағаштан түйін түйетін ұста екен. Мұнымен қатар ескіше хат танитын, арабша сауатты кісі болғандықтан, халық ауыз әдебиетін көп оқып, көп жинапты. Бір сырлы, сегіз қырлы осындай шебер әке өз қолынан келетін бар өнерін Ілиясқа жас кезінен үйретті. Сондықтан Ілияста әкесіндей әрі етікші, әрі ұста, әрі әнші,  домбырашы болған. Бір жағы әкесінен оқып, арабша хат таныды. Осының өзі Ілиясты әдебиетке қызығуы мен өмірге деген көзқарасының қалыптасуына көп көмегін тигізді. әкесінен көптеген қызықты әңгімелер, халық өлеңдерін естиді. Халық өлеңдері мен ертегілері оны  халық өмірімен, арман-тілегімен зор болашағымен тереңірек танысуына мүмкіндік туғызды. Айналасындағы болып жатқан неше алуан өмір құбылыстары да баланың байқағыштық назарынан тыс қалмаған еді. 

  			Ежелден ескеруші ем елдің сөзін,
				Бұлақтың тазалауға тінтіп көзін.
				Барма деп ашпаған сыр, айтпаған жыр,
				Құлақты қырға түріп жүрген кезім.

дейді.
	Әрі зерек, әрі ұғымтал бала мұнымен де қанағаттанып қоймай 1905 жылы жергілікті жерделі Қарағашта ашылған орталай мектепте оқып, оны 1911 жылы бітіріп шығады. Осы кездерден бастап өлең жазумен айналысады. Ілиястың алғашқы қызметі халық азарту жұмысына араласудан басталғандықтан, ол ең алдымен қараңғыда қалған өзіндей қазақ жастарының басын құрап, хат танытып, сауатын ашуды өзіне үлкен міндет етіп қояды. Сондықтан ол «Жалпы жасқа» деген өлеңімен ұран тастап: 
				Әйел, еркек, жалпы жас! 
				Көтеріл, көрін, көзіңді аш!
				Жаңбырлы жазғы жапырақтай,
				Көркей, көгер, гүлің аш!
				Оқы, орталас, ұйымдас!
				Бірік, бірлес, жиыл жас!
				Жиылатын күн жетті,
				Қайтып ұйқың қиылмас!-деп, ел арасына, қарамағында оқуда жүрген жасөспірімдерге  үгіт   жүргізеді.                                                                                                                                                                                                                              Ілиястың бұл кезде мол еңбек еткен соншалық, бас аяғы он шақты жылдың
ішінде  жиырмадан астам кітабын бастырып шығарды. Ақын бұл тұста коллектив болып біріккен қазақ аулын, құлазыған қыр суретін өзгерткен альп өндіріс орындарын, бесжылдықтар туғызған толып жатқан жаңалықтарды өз жырының өрнекті арқауы етті. Қазақ балалар әдебиетінің іргесін қалаушылардың бірі болған ірі талант иесі Ілияс Жансүгіров 1938 жылы қайтыс болды. Бұл өлеңінде ақын Жетісу өлкесіндегі барлық табиғат сұлулығын даралап
сипаттайды. 

		Ыстық көл жер айнасы мөлдірейді,
		Балқашты қамыс қамап желкілдейді.
		Аттанған алты өзені Жетісудың,
		Балқашқа бауырымдап еңкілдейді…
Ақын бұдан ары  алты өзеннің әрқайсысының өзіндік сипати мен ерекшелігін оның халық шаруашылығына тигізетін пайдалы жақтарын көз алдыңа келтіреді. 
		Шу әне, тауды тартып, шыққан шулап,
		Ойнақтап, ырғи жосып таудан тулап.
		Асқардан ақтарылған ақ емес пе,
		Қарқ болған қырғыз-қазақ суын сулап
деп одан әрі бұл жерді ерте заманнан бері қарай осы күнге дейін қазақтың қай тайпасы, қай елі мекен еткені баяндалады. Мұның өзі өлке танумен қатар бірталай тарихи мағлұматтарды білуге де септігін тигізеді. Табиғат сырын білуге құмарта, есі кете көңіл қоятын жас өспірімдер мұндай өлеңдердің әрбір жолын қызыға тыңдайды.  Үлкен суреткердің көреген көзімен берілген табиғат образы көңіл-күйін білдіріп, адам сезімін терең  оймен астаса береді. 
		Шымырлап іле қайнап құмды кезген,
		Қыс қақпан, ұйық, дойыр, долы безген.
		Алыстан араб көшкен керуендей,
		Тоң мойын, томсарулы тұнжыр көзбен.
десе, Шелек өзені  жайында мынадай суреттеулерді көреміз:
		Арқырап асау Шелек орыпты тас,
		Бурадай бұлқынады көк ала бас.
		Ол баста күн шығысқа шыға шауып,
		Жалт беріп етекке еңсей сапты құлаш.
	Ілияс Жансүгіров балаларға өлке таныту мақсатымен Жетісудың өзендері мен көлдерін, тау-тастары мен жәндіктерін суреттесе, «Жер түгі» деген өлеңінде шығатын ағаштар мен өсімдіктерді тізбектеп өтіп, осылар арқылы балалардың табиғат тану қабілетін жетілдіре білуге көмектеседі.

				Ағашта өзің білген қарағай, тал.
				Жалғыз-ақ неше алуан түрлісі бар.
				Долана, ұшқат, шатен, ырғай, арша.
				Ақ сасық, қызыл қайың, арша, шынар.
				Шырғанақ, сөңке, терек, сөгет, емен.
				Үйеңкі, шырғай, балғын тораңғылар.
				Сарыағаш, қойқарақат, жиде, шатен.
				Тобылғы, түйеқұйрық, бауырқұрттар.
				Қараған, бозторғай, шеңгел, шілек.
				Сықылды ағаштардың талайы бар.
Адамның күші өзінің ақылында деп бағалайтын болсақ, онда осынша табиғат байлықтарының бәрі де соның игілігіне жұмсалатын дайын ас. Егер адам баласы табиғаттың осындай бай мұрасын өзінің білімдігімен пайдалана білсе, қойнындағы бар асылын адам игілігіне ақтарып салатындай шек жоқ. Ілияс жаратылыс байлықтарын суреттеумен қатар, соларды қадірлеу, күту, оны халық игілігіне пайдалана білуін жас өспірімдердің естеріне салады. Сонымен қатар жаратылыс байлықтары мен оның құпиясын суреттейтін және соны халық игілігіне асыратын маман кадрлар шығуына бағыт сілтейді. Табиғат байлықтары мен оның көрікті суреттерін суреттеуде ақынның алға қойған мақсаттары осындай идеяны көздейді. Балаларға жазылған Ілияс Жансүгіровтың шығармаларының қамтыған үшінші үлкен тақырыбы – еңбек тәрбиесіне арналған. Бұл Ілиястың 1929 жылы Ташкентте, Алматыда басылып шыққан «Малта», «Шәркей» деген суретті кітапшаларынан көреді. Бұл кітапшалар мектеп жасына дейінгі балаларға арналған. Жазушы мектеп жасына дейінгі балалардың ойлауы өте айқын және нақтылы болатынын ескерте отырып психологиялық ерекшеліктеріне тән материалдарды қызықта да күлкілі етіп, солардың өздеріне тарту екен. «Малта»да, «Шәркей» де еңбек процесінен шыққан еңбек жемісі екенін балаларға көптеген мысалдар келтірумен дәлелдейді. 
Малтаның жасалу процесін ақын балаға былай түсіндіреді:
		Жайылып келіп толтырған 			Ауыздарын қомпайтып,
		Қоңырша қойдың сүті едім.		Көбігімді ұлы алды.
		Қатын қақтап сауған соң,			Қаймағымды қызы алды.
		Шелекте қалып бүркендім.			Қаспағымды мысығы.
		Пісірді де түсірді.				Жуындымды күшігі…
		Тостағынан томпайтып.
	Малтаның өзінен өзі бірден жасала қоймайтынын, оның осындай қиын процестері бары, оған аналардың көптеген еңбек сіңіргені балаға жүйелі түрде айтылады.
		Айран беріп балаға,				Пісіп-пісіп толқыды,
		Құя салды сабаға.				Бетімде май күлкіді.
		Тентек піскек түскен-ай,			Қылшықтарын шайқады,
		Күлдір-күлдір піскені-ай  			Тұзын татып байқады…

          Бала өзі байқаған осындай әрбір құбылыстың мән-жайы, оның себептерін, осы процестің бәріне белгілі бір уақыттың кететінін, оған бірталай еңбек жұмсалып жатқанын да түсіне бастайды.

				Серең сирақ сөреге,
				Жайып қойды өреге.
				Өреде күннің өткені-ай,
				Шақылдап шекем кепкені-ай. 
	Ақын «Малта» өлеңінде тіпті құртты жасау үшін де көп еңбек жұмсалатынын пайымдайды. Мұндағы ақын мақсаты құрттың жасалу жолын үйрету емес, соған жұмсалатын еңбек процестерін таныту. Мектеп жасына дейінгі балалар осы махзмұны, тілі түсінікті әрі жеңіл, әрі қызықты, сонымен қатар ұйқасымы, ырғағы жақсы өлеңдерді тез жаттап алады да, ондағы сөз байлығын өздерінің күнделікті сөйлейтін лексикасына айналдырып жібереді. Осыған сәйкес сөз тізбектерін құрастыра сөйлеуге дағдылана бастайды, бұл өлеңді балалар оңай түсінетін тағы бір ерекшелігі – мұндағы кездесетін «Өре, саба, піскек, шүйке, шуда» сияқты қазіргі кезде қолданудан шығып бара жатқан қиын атаулардың бәрі де көрнекі етіп, суреттеумен берілген. Шынында да жұмыстың біржағын баланың өзіне істетіп оны еңбек процесінде араластыруы және өзінің сол жұмыстың тезірек орындалуына қызықтырып  қою жазушының аса шеберлігін білдіреді.    
Бақылау сұрақтары:
1. С.Сейфуллин, І.Жансүгіров, Б.Майлин шығармаларының бала тәрбиесінде алар орны қандай? 
2. І.Жансүгіров өлеңдерінің танымдық мәні неде?.
3  Б.Майлин ертегі, реалистік поэмаларының танымдық, тәрбиелік қуаты неде?
Негізгі әдебиет:
1. Ахметов Ш. Қазақ балалар әдебиеті. Алматы, 1974.
2. Ахметов Ш. Қазақ совет балалар әдебиеті. Алматы, 1976.
3. Ахметов Ш. Қазақ балалар әдебиеті тарихының очеркі. Алматы, 1965.
4. Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.
Қосымша әдебиет:
1. Қазақ балалар әдебиетінің хрес.– Өңд.толықт.,1- бас.    «Арман-ПВ» 2004. 1-кітап.
2.  Қазақ балалар әдебиетінің классикалық үлгілері. Алматы: Арда, 2011

Тақырыбы: А.Байтұрсынов, М.Дулатов, М.Жұмабаев, Ж.Аймауытовтың, балалар әдебиетіне қосқан үлесі. 
Жоспары:
1 А.Байтұрсыновтың өнер,білім, оқу-ғылым тақырыбындағы өлеңдерінің танымдық, тәрбиелік қуаты.
2  М.Дулатовтың балалар әдебиетіне қосқан үлесі.
3 М.Жұмабаев өлеңдерінің танымдық, тәрбиелік мәні.
4 Ж.Аймауытов – балалар сатиралық поэмасының негізін салушы.
Дәріс мақсаты: А.Байтұрсынов, М.Дулатов, М.Жұмабаев, Ж.Аймауытовтың балалар әдебиетіне қосқан үлесі саралай отырып, шығармаларының ұлттық рухани құндылықтарын дәйектеу.
Дәріс мәтіні:
“Жан тұрмысы өркендеу үшін жас балаға ертегі тым қымбат нәрсе. Бала ертегіні жан-тәнімен тыңдайды. Жандандырып, суреттеп алып келсең ұғады. Мысалы, балаға өтірік айтпа деген құрғақ сөзің желге айтылғанмен бірдей. Егер сен балаға өтірігінен қор болғанын, зиян көргенін суреттеп алып келсең, міне, бала өтірік айтпау керек екендігін сонда ұғады. Қысқасы, балаға ертегі тым қымбат нәрсе. Бірақ ертегінің ертегісі бар. Кейбір ертектер баланы бұзудан басқаға жарамайды. Мысалы, дию, пері, жалмауыз кемпір, аруақ, көрден кебінін жалмап шығатын обыр, жын-шайтан секілді ертегілер баланы бұзады, қорқақ, жасық қылады”деп түсінетін Мағжан Жұмабаев қазақтың балаларға арналған ертегі поэмаларының негізін қалаушылардың бірі болды. Оның “Жүсіп хан”, “Өтірік ертек” атты ертегі поэмалары терең назар аударуға тұрарлық.
Ақынның бұл ертегі поэмаларын “Шын ертек”, “Өтірік ертек” атап отырғанының да өзіндік мәні бар. “Жүсіп хан” ертегі поэмасы қарадан шығып хан болған Жүсіптің қайғылы тағдырын өзек етіп, трагедиялық тұлғасын сомдаса, суретші Арлаудың “Мысық тышқан” деген он төрт суреті бойынша жазылған “Өтірік ертек” аллегориялық тәсілді ұстанған мысал жанрына жақын.
“Жүсіп хан” ертегі поэмасының оқиғасы бала қабылдауына қонымды, логикасына сіңімді, мазмұны түсінікті келуімен ерекшеленеді. Жеткіншек танымына сай болу үшін, ақын поэма прологынан шешіміне дейін жеті буынды жыр өлшемін тұрақты қолданған әдісі де ұтымды, әрі қызықты. Ақын ертегі жанрына тән ерекшелікті және балалар шығармасына қойылатын талаптарды сақтай жазуы да ақындық шеберлігінің белгісі.
Бар екен де, жоқ екен,
Аш екен де, тоқ екен.
		Ертек-ертек-ертекте
Ала қарға – қазаншы,
Қара қарға – қазаншы,
		Шымшық терген шөпшекті.
Қарлығашы қалбаңдап,
Жапалағы жалбаңдап,
		Көрсетіпті көмегін.
Құс атаулы әйтеуір,
Болыпты бәрі әбігер,
		Мен білем бе себебін?!–
деп жас оқырманға сұрақ қоя отырып, бала зейінін бір аударып алып, “ертегіде не болады” деген бала қызығушылығына түрткі жасайды. Сұраулы сөйлем мұнда оқырман мен ақын арасын жалғастырушы қызметін атқарып тұрғандай. Әрбір тармақ бейнелі суретке толы және оқиға динамикалы басталуымен ерекшеленеді.
Сөз бұл емес, сөз кейін,
Бұл сөздерін әншейін.
Кеуде кернеп демалыс.
Бұл бұлаңы түлкінің,
Бұл бастапқы бүлкілім,
Болғаннан соң жол алыс.
Тағы да айтам: бұл жерде
Жазбақ емен сендерге
Құстардың не қылғанын.
Бұл әншейін қомданып,
Даярланып домбыра алып,
Тамағымды қырғаным –
деп екінші рет бала зейінін басқа оқиға басталатындайәсерге дайындайды. Ақын кішкене оқырманының түсінігін ертегі мазмұнына тағы да жақындатып алып, баланың қиялын ұшқырлыққа, алғырлыққа даярлайды. Оқырман ертегішінің “Бұл бұлаңы түлкінің, // Бұл бастапқы бүлкілім, // Болғаннан соң жол алыс”, – деп өзге бір жайды меңзеп отырғанын байқайды. Демек, осы орайда М.Әуезовтің: “Қазақ ертекшісінің бәрі де көптен-көп ертегісін: “ертеде бір бай бопты”, “ертеде бір хан бопты”, “ертеде бір кемпір мен шал бопты” деп бастайды. Немесе, “ертек-ертек ерте екен” деген сияқты көпке ортақ, ерекше, өлеңше бастауымен келеді. Кейде “ерте күнде үш ағайынды жігіт бопты” деген сөздер ертегінің басын бастайды. 
Осылайша ертегінің алдында үнемі айтылып отыратын дағдылы сөздері әңгіменің жолын ашады, жөнін аңғартады. Айтылатын өзге әңгіме емес, ертегі, оның өзге сөзден бөлек, өзіне тән айшығы, өрнегі бар. Тыңдаушы соны аңғарсын да, есітер әңгіменің ерекшелігіне бейімделе берсін демек” дейтін сөзін еске ала кеткен орынды.
Ал тамақты қыралық,
Бөрікті жерге ұралық.
Кіріселік кеңеске.
Кеңес мынау ұнаса:
Жер жүзінде тамаша
Талай жер бар емес пе?–
деп бала оқырман зейінін оқиғаға қайталап аударады. Ақын қолданған бұл тәсілдіңұтымдылығы: баланың ертегі мазмұнын дұрыс ұғына білуі және логикасына сіңіре қабылдауы үшін қолданылғаны. Ең алдымен бала қызығушылығы үшін Иран бақтарының сұлулығын суреттеп алады. “Жүсіп хан” ертегі поэмасының оқиғасы Иранда өтеді:
Иранда сонау құт қонған
Байға ғана құт болған
Бопты дейді Аббас хан.
Жасын тақта жасаған,
Күшігенге ұсаған
Құлқы бұзық қақпас хан. 
Бұл – ертегі поэмада қолданылған ақындық тәсіл. “Ертегінің жері де, мезгілі де белгісіз болады. Баяғы тағы заманда болған оқиға. Белгісіз от дариясы, жын, пері мекені, алтын сарай, күміс бәйтерек, аспанда салынған үйлермен келеді. Осы сияқты жай өмірден жат болып жасалатын істер ертегінің дағдысы деп саналады” деген ғұлама М.Әуезов. 
Ертегі поэмада сол “жасын тақта жасаған” Аббас ханға бір жұлдызшы (бас балшысы) келіп, оныншы күннің таңында ханға қатер төніп тұрғанын ескертеді дейді. Құп-қу болып қаны қашқан хан жұлдызшыны жайсыз хабар жеткізгені үшін өлім жазасына бұйырмақ болады. Алайда, жұлдызшы бұл қатерден құтылудың жолын көрсетіп, хан қаһарынан аман қалады. Оныншы күннің таңында тақта отырған хан қазаға ұшырамақ. Ажалдан құтылудың жалғыз амалы тақты уақытша біреуге беріп, оның жаны жаһаннамға кеткенше қарапайым көптің бірі болып бас сауғалау екен.
Уақытша таққа отырудан ханның уәзірі де, қазы да, қолбасы да – бәрі-бәрі бас тартады. Олар өздерінің ел билеуге шарасыз, кемақыл екендіктерін мойындап зар жылайды. Шындық хан әкімқараларының өз аузымен айтылады. Ханды бұл тығырықтан әлгі жұлдызшы алып шығады. Ол базарда жүретін шаян тілді ерші шебер Жүсіп деген сұмды таққа отырғызу керек дейді. Базарда біраз жолдастарымен: “Біз не көрсек те, хан, қазы, әкім байлардан көреміз. Кедейге таң атар күн жоқ. Кедей сорлы бізге жазған заң осы деп жұбанар. О, жазған, ойласаңдаршы, сол заңды жазған кім? Хан мен қазы емес пе?” – деп әңгіме-дүкен құрып, шай ішіп отырған ерші Жүсіпті хан әскері кернейлетіп, сырнайлатып “Таққа отырыңыз!” деп қолқалап алып келеді. Таққа отырған соң:
Жарлықты Жүкең жаудырды,
Уәзірді жер аудырды,
Қазының басын алдырды.
Машайығын, молдасын,
Қойқаңдаған қолбасын
Абақтыға салдырды. [24, 265 б]
Теңдік тиіп, балаша қуанған байтақ ел: “Мың жаса, Жүсіп, мың жаса!” деп шуылдап алқап жатады. Бірақ күндердің күнінде Аббас ханның “тірі қалған төбеттері” есін жия бастайды. Оныншы күннің таңында, жұлдызшы айтқандай, тақта қаннен-қаперсіз отырған Жүсіп хан өзіне ту сыртынан қадалған қанжардан қаза табады. Тау-таста қашып-пысып жүрген Аббас хан да шыға келеді осы тұста.
Поэма жанрын жете зерттеуші ғалым Ә.Нарымбетовтың айтуынша, “Эпикалық поэмалардың басты көркемдік компоненті – сюжет және сол сюжетпен тікелей байланысты адамның нақтылы бейнесі” [25, 100 б]. Ертегі поэмадағы ақынның Жүсіп деп ишаралап отырғаны Иосиф (И.В.Сталин) екенін аңдау қиын емес. Туындының бастапқыда “Шын ертегі” аталуының осындай да сыры бар. 
М.Жұмабаевтың “Өтірік ертек” атты ертегі поэмасының басталуы да қызғылықты. Ақын өзінің бұл шығармасы балаларға арналған туынды екенін аңдатып, әуелі кез келген қазақ баласы жатқа айтатын әйгілі санамақты жадымызға салады: 
Бір дегенім – біреу ғой,
Екі дегенім – егеу ғой. 
Үш дегенім – үскі ғой.
Төрт дегенім – төсек қой,
Бес дегенім – бесік қой. 
Алтыны – асық десті ғой.
Жетім –желке емес пе,
Сегізі – серке емес пе,
Тоғызым – торқа болмай ма?
Он дегенім – оймақ қой,
Он бір қара жұмбақ қой,
Жұмбағым, балалар, ұнай ма? 
Бала оқырмандарын осылай бір ойландырып алғаннан соң ғана негізгі оқиғаны баяндауға кіріседі. Ақын кіріспені ертегі поэманың эпилогында еске алып, өзінің “кемі – өтірік, көбі – шын” сөзінің мысал екенін ұғындырады. Ертегі кейіпкерлері ретінде алынып отырған “мысықтың талаушы екені, ханның қанаушы екені, осынау екі жауын кейін ханталау қылған тышқанның қалың ел екені” ашық айтылып, жұмбақтың шешуі жария етіледі. “Жүсіп хан” мен “Өтірік ертек” ертегі поэмаларының екеуі де озбыр, жемқор хандардың айналасындағы сыбайластарымен бірге халықты ашкөздікпен қанауына төзбеген қалың елдің бостандыққа, теңдікке ұмтылуын суреттейді. Қос туындының бір тақырыпты өзек етуі, олардың бірдей өлең өлшемімен жазылуы, идеялық-көркемдік шешімдерінің бірлігі “Жүсіп хан” мен “Өтірік ертек” ертегі поэмаларының сабақтастығын танытады. Ақын балаларға ертегі ретінде жаза отырып, өзі өмір сүрген кезеңдегі (Сталин культін) қоғамның ащы шындығын көрсеткен. М.Жұмабаев балалардың логикасына сыйымды, нанымды етіп сюжетті өре білген.  Қазақ балалар әдебиетін қалыптастырған классик қаламгердің бірі – Ж. Аймауытов. “Жаман тымақ” (1929) поэмасы – кіші жастағы балалардың тіліне ықшамдап жазылған сатиралық туынды. Ақын балаларды оқиға шапшаңдығымен поэмаға баурай түседі. Оқиғаның инерциялы басталуы да балалардың жас ерекшелігін ескерумен орайласып жатыр. Жеті буыннан бірден сегіз буынға алмасуы да оқиға тартылымдығына ықпал етерлік. Сорлы кедей қалбаңдап, //Жаман тымақ жалбаңдап тармағының ертегінде бес рет қайталана қолданылуы да бала қабылдауына әсерлі. “Қалбаңдап”, “жалбаңдап” бейнеге толы сөздері кейіпкер мінезін танытумен сабақтаспақ. Лирикалық кейіпкердің ақсақалға, болысқа, молдаға, байға, начальникке келуі тәрізді оқиғалар тізбектеле, екпіндей өрбуімен тартымды. Ертегі кейіпкердің қимыл-әрекетін сипаттау басылымдығымен, оиғалардың тез алмасып отыруымен ерекшеленеді. Ақын баланы жалықтырып алмау үшін оқиғаны жинақы да ықшамды өрбіткен, Қазан төңкерісіне дейінгі қазақ еліндегі тыныс-тіршілікті, төңкерістен кейінгі қазақ қоғамындағы заман шындығын сатира тілімен өткір өрнектеп, бала танымына Жаман тымақ бейнесі арқылы суреттеп берген. Поэманың ұтымдылығы уақыт шындығын бала қабылдауына ықшамдап, нанымды жеткізуінде.
Жаман тымақ бүрісіп,
Құлақтары құрысып,
Көп қағаздың ішінде,
Жатушы еді құнысып. 
Жаман тымақ жалп етті,
Құлақтары салп етті. 
Телпек тұрды “уралап”,
Шәрке шықты домалап,
Тымақ жатыр сығалап,
әкетті бәрін арбалап. 
Жаман тымақ со кезде,
Жан біткендей лезде
бір құлағы селт етті,
өзінен-өзі селк етті. 
Сонда тымақ желпінді,
құлақтарын сілкінді:
тамақты бір кенеп ап:
білекті бір білеп ап:
“мен – кешегі “ малақай”
күнім туды: “Алақай!”
“түй желкеге,түй”деді
қорықпай қалай бүй деді. 
Бұл эпизодтар – Жаман тымақтың кешегі және бүгінгі өмірінің көрінісі. “Бүрісіп”, “құрысып”, “құнысып”, “жалп етті”, “салп етті”, “сығалап”, “селт етті”, “селк етті”, “желпінді”, “сілкінді” бейнелі сөздері Жаман тымақ бейнесін ашуға ықпал етумен қоса, балалардың ертегі мазмұнын эмоционалды қабылдауына әсер етерлік әсерлендіргіштік мәні зор.
Ғалым Сағынбекұлы Р: “Жаман тымақ – кешегі қазақ қауымының бодандық бұғауында, отаршылдық-империялық саясаттың салқыны мен салмағы батқан жиынтық бейне. Автор осы кейіпкерлер арқылы болмыс-құбылыстарды дидактикалық бірлікте ұштап, осының негізінде қазақ өмірін, кәсіп-тірлігінің ең негізгісі “соқырдың тілегені – екі көзі” дегендей, осы елдің (қазақтың) өткен тарихы мен тағдырын сатиралық элементтерді молынан қолданып, сықақ өлең үлгісімен нанымды, бейнелі, өткір жеткізеді” – деп Жаман тымақ бейнесін ашарлық пікір білдірген.
Бақылау сұрақтары: 
      1  А.Байтұрсынов шығармаларының бала тәрбиесінде алар орны қандай? 
3. М.Дулатов, М.Жұмабаев өлеңдерінің танымдық мәні неде?
3 Ж.Аймауытовтың сатиралық поэмасының танымдық, тәрбиелік қуаты неде?

Негізгі әдебиет:
1 Ахметов Ш. Қазақ балалар әдебиеті. Алматы, 1974.
2 Ахметов Ш. Қазақ совет балалар әдебиеті. Алматы, 1976.
3 Ахметов Ш. Қазақ балалар әдебиеті тарихының очеркі. Алматы, 1965.
4 Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.
Қосымша әдебиет:
1 Қазақ балалар әдебиетінің хрес.– Өңд.толықт.,1- бас.    «Арман-ПВ» 2004. 1-кітап.
2  Қазақ балалар әдебиетінің классикалық үлгілері. Алматы: Арда, 2011

	           Дәріс - 7. 
Тақырыбы:  М.Әуезов және балалар әдебиеті. Сәбит Мұқанов және балалар әдебиеті.
Жоспары:
1 М.Әуезовтің балалар әдебиетіне қосқан үлесі.
2 М.Әуезовтің «Көксерек » повесі. Повестің өзекті идеясы. 
3 Сәбит Мұқановтың балалар әдебиетіне қосқан үлесі.
Дәріс мақсаты: М.Әуезов, Сәбит Мұқановтардың қазақ балалар прозасына қосқан озық ойлы еңбектерінің табиғатымен таныстыру, өміршеңдік мәнін ұғындыру.
Дәріс мәтіні:
М. Әуезов  шығармашылық алғашқы қадамдарында , яғни 20-шы жылдары  жазған әңгімелер мен повесттері «Қорғансыздың күні» , «Барымта» , «Жетім» ,  « Ескілік  көлеңкесінде» , « Қаралы сұлу»,«Қараш- қараш оқиғасы» , « Қилы заман» повесттері. 30-40  жылдары  «Іздер», «Білекке білек», «Шатқалаң» т.б. сияқты бірнеше әңгімелер дүниеге келді.
М.Әуезовтің, қазақ әдебиетінің , ұлы шығармасы «Абай жолы» алғаш «Абай» деген атпен 1942 жылы бірінші, 1947 жылы екінші кітабы жарық көрген.
    Жазушылық жолын драматургиядан бастаған және оны өнерінің өзге салаларымен қатар жарыстары өмірінің аяғыына дейін дамыта жетілдіріп, құбылта құлпыртып әкелген Әуезов Мұқтар 1912 жылы «Қорғансыздың күні» деген әңгіме жазады. Бұл оның көркем прозасының басы еді. «Қорғансыздың күні» оқырманның көз алдына байырғы қазақ ауылндағы кедейлер өмірінің бір көрінісін тамыр-тереңімен қопарып әкеліп, бейшара, қорғансыз жандардың тұрмыс- тіршілігіндегі жан түршігерлік азап пен ауыртпалықты аса шыншылдықпен әсерлі жаяды.Бұл ретте «Қорғансыздың күнінде» зор тәрбиелік мағына жатыр.  Абай жөніндегі роман-сол кезеңде кіллі дүние жүзіне көркем сөз құдіретімен, жазушы  шеберлігімен қазақ Еліні әдебиетін, мәдениетін, әдет-ғұрпын танытқан шығарма. Халықты, халықтың әдебиетін мойындатқан  туынды.
Жазушының алғашқы прозалық шыығармасы-1921 жылы жазылғанн “Қорғансыздың күні” әңгімесі. Асыраушысы, сақтаушысы, қорғаушысынан айырылған жас Ғазиза, оның кәрі әжесі мен соқыр шешесінің тағдырлары. Әңгіме Ақан болыстың жас бала Ғазизаға жасаған зорлығы, қиянат атаулының шегі жоқ дегенге сендіреді, Жан түршіктіреді. Жазушы табиғат суретін, Күшікбай жайындағы әңгімені тарта отырып, психологізм, символдық бей нені шебер жымдастырады. Кейіпкерлерді суреттеуінде де олардың ішкі Жан дүниесімен үйлесімділік табады.
Жазушының алғашқы шығармаларының бірі “Оқыған азамат”, “Кінәмшіл бойжеткен”, “Ескілік көлеңкесінде”, “Қаралы сұлу” әңгімелері әлеуметтік теңсіздік, қоғамдық әділетсіздік қана емес, адамдардың қым-қиғаш, қиын өмірі бір-біріне өздері жасайтын озбырлық пен қиянаттан легенді айтады. 
М.Әуезов әңгімелері терең психологизмнің, нәзік лиризмнің. Сон дай-ақ қазақтың шешендік тілінің үлгісі десе де болады.
“Кім кінәлі?”, “Сөну-жану”, “Қыр суреттері”, “Жетім” әлеуметтік тақырыптарды қозғайды. Жазушының бірнеше әңгімелері бір-екі эпизодты, шағын оқиғаға құрылғанымен де табиғат суреттеуі, кейіпкер психологиясын беруі терең әрі нәзік.
Повестері. Жазушының  табиғат, табиғаттағы тіршілік иелерінің өмір үшін күресі, айқасы “Көксерек” повесіндегі қасқыр бейнесімен берілген. Адам мен жыртқыш аң  арасындағы айқас, суретіне басқа  көзбен баға беруге мәжбүр етеді. Құрмаштың бөлтірік кезінде қолға түсен  асыранды Көксерегінің әрекеттері айтылады. Қанша  қолдан тамақ беріп, түнде қойнына алып жатқанымен де, тағының бәрібір жыртқыштығын  қоймайтыны, оның әр қимылынан, әр айла, әрекетімен көрінетіні  көркем жазылған. Жазушы жыртқыш аңның  психологиясын әр әрекетімен, әр ісімен береді. Осыған дәл  табиғат суретін қоса өзгерте отырып, идеяға апарады. Қолда өскен Көксеректің алғашқыда  қойды  үркітіп қрорқыта бастауы, ұрлап тамақ жеуі т.б. әрекеттерінен  жыртқыштығын байқата бастаған қасқырдың  соңында өзі қолынан  ас беріп ,  бауырына басқан Құрмашты өлтіріп кетуіне дейінгі  аралықта жазушы  осылай болуының себебін де  оқырманның ашып тануына мүмкіндік береді. Шығарма   жауыздықтың, зұлымдықтың шығуына адамдар өзі түрткі болады деген бір ойды берсе, екінші  жағынан, жаратылыстағы әркімнің өз өмір сүру  әдісі бар оған иелік етуге, билік етуге, күшпен көндіруге болмайды деген ойды айтады.
          Жазушының  «Жетім» әңгімесіндегі  жетім  балалар тағдыры  қатты толғандырған. Мұхтар  мұндай төзімсіз  жағдайларға жайбарақат қарай алмады. Сондықтан  да ол «Жетім» атты әңгімесінде  қаңғып қалған Қасымның   тағдырына  егіле отырып, оны дарынды  шеберлігімен тебірене  суреттеп  берген. Әке-шешесінен  жастайынан  айрылып, әжесінің тізесін құшақтап қалған Қасым жарты жылдан, соң онымен де қоштасады. 
     Қасымның  тағдыры  енді Иса мен оның  ұрысқақ долы әйелі  Хадишаға қарап қалды Қасымның  әке- шешесінен , әжесінен қалған отыз шақты қой , он шақты ірі  қараға ие  болған  Иса мен Хадиша оларды  талан – таражға  түсіріп , көжеге ортақ қылғанша деп , ұрып – соғып , аштан- аш қаңғытып  жіберді. Әңгіме аса әсерлі табиғат суретінен басталады: С. Қаласының оңтүстігін жайлаған елдің қалаға қатынасатын қара жолының  үстінде Арқалық деген тау бар. Даланың көңілсіз ұзақ жолында қажып келе жатқан керуенге Арқалық алыстан көрініп  дәмелендіріп тұрады. Жолдың аузында созылып жатқан  көлденеңі он шақырымдай, бірақ ұзыны тәуір болғанмен еенсіз кереге сықылды жалғыз жал. Не бауыр, не сыртында  ықтасын жер жоқ. Арқалық  жадағай жалғыз     болған соң, қыс күнінде  жел терісінен соқса да панасы болмайды. Қыстың басынан екі жағын қар  алып, жұмыртқадай қыылып тегістеп тастайды.Алыстан қарағанда да бұдыры жоқ жалаңаш, көруге аса көңілсіз. Арқалықтың осы түрі оқырманы бірден-ақ бір түрлі  оқыс оқшау сезімге салып, сүреңсіз табиғаттың әлдеқандай бір беймәлім сырынан секем алғызады. Құлазыған құла тұз, жалаңаш жон, қахарлы қыс, бұрқаған боран... Бұл өңірдегі табиғаттың осы көрінісінің өзі-ақ әлдебір жұпыны, жоқ-жітік халдің хабаршысындай адамға  ауыр ой  салады. Сонда бұл сурет  тек қана  табиғат көрінісі емес, сол кездегі  заман сипаты, адам тағдыр-тіршілігінің түрі тәрізденеді.Осындай әсерлі суретке жалғаса келіп, Күшікбай батыр жайлы  аңыз әңгімеленеді. 
          Ұлы Октябрь революциясы тудырған қазақ әдебиетінің іргетасын қалаған ардагер жазушыларымыздың бірі – Сәбит Мұқанов. Ол өзінің творчестволық өмірін әрқашан балалар өмірімен жалғастырып отырған жазушы еді.Сәбиттің жас өспірімдерге арнаған «Бақташының баласы», «Батыр қыз», «Менің мектептерім», «Патшаны қуған батыр», Индия жазушысы Навтежден аударған «Балалар» повестері мен әңгімелері қазақ балалар әдебиетіне қосылған алкен үлес, мол мұра болып қалды.
Сәбит Мұқанов 1900 жылы Қостанай облысы, Пресногорьков ауданындағы жазушының өз атымен аталатын колхозда, кедей семьясында туған. Жеті жасында әкесінен, сегіз жасында шешесінен айрылып, жетім қалған Сәбит тұрмыстың ауыр да қасіретті күндерін басынан кешіре жүріп, он жасынан бастап, кісі есігінде жалшылық бейнетін көреді. Жетімдік қасіреті басына төнген Сәбит кісі есігінде жүріп, отыншы да, сушы да, бақыршы бала да атанып, есере келе жылқышы да болады.
Сәбит 17 жасқа дейін белгілі бір мектепте оқымаған. Тек өзінің алғыр да өжет талантының арқасында тиіп қашып жүріп, аул молдаларынан хат таниды. Қолжазба қиссаларды оқуға шама – шарқы келіп, он өзі сияқты жалшылар арасында жаттап айтатын болады. Қазақ халқының ауыз әдебиеті мұраларымен көп танысқан Сәбиттің өз тұсынан да өлең қабілеті көрініп, ол 15 жасынан бастап өлеңді өзі шығара  бастайды. Ұлы Октябрь революциясының жеңісі арқасында Сәбит Мұқанов жалшылық қамытын біржола үзіп, аңсаған арманына жетті. 1918 жылдың күзінен баста Омскідегі оқытушылар курсына түседі. Бұл оқу оның болашағына жол ашады. Мұғалімдік курсын бітірген соң, Сәбит ауылда мұғалім болып істейді. 1922 – 1924 жылдары Сәбит Орынбордағы рабфакта оқи жүріп, орыс әдебиеті классиктерінің шығармаларымен де танысады.Осы тұста Сәбиттің өлең – мақалалары газет – журналдарда жиі басылған. Міне,  осы жылдар арасында «Теміртас» романы мен «Ақ аю» поэмасы және бірнеше өлең, әңгімелері басылды. 1938 жылдан 1941 жылға дейін Сәбиттің «Жұмбақ жалау», «Менің мектептерім», «Балуан шолақ» атты романдары шықты.
Ұлы Отан соғысы жылдарында Сәбит Мұқанов Қазақстан Жазушылар одағы басқармасының председателі қызметін атқарды. Бұл жылдары оның «Сырдария», «Тыңда туған байлық», «Мөлдір махаббат», «Есею жылдары» атты романдары мен «Саяхаттар», «Туған жердің тыңында», «Алыптың адымдары» атты очерктері оқырмандар қолына тиеді.Әдебиет дамытудағы қажырлы еңбектері үшін Сәбит Мұқанов екі рет Еңбек Қызыл Ту орденімен  наградталады. С. Мұқанов 1973 жылы қайтыс болды.
 «Бақташының баласы» деген повесі «Қазаға ұшыраған құнан», «Қақпандағы қасқыр», «Аянышты лақ», «Жаралы құлын», «Бөлтіріктер», «Көк шолақ», «Аңды адам жеңеді» деген жеті бөлімнен тұрады.
Повестің бас геройы – бастауыш мектепте оқып жүрген он жасар Жандос. Жандос бақташының баласы болғандықтан, жас та болса, мал. жайын жақсы білетіні бірден – ақ көзге түседі. Бала жас кезінде бәрін де өз шешімімен істемейді, олар тек үлкендердің тапсырмасын орындау арқылы ғана үйренеді. Өз бетімен жұмыс Істру қабілеті үлкендерден үйреніп, білу арқылы ғана өзінің жас ерекшелігіне қарай бірте – бірте дамиды. Жазушы балада болатын осындай ерекшеліктерді дұрыс аша отырып, өмірге икемді қызмет етуге төселдіру үшін, әр алуан іс – әрекеттерге қатыстырып және өзін де соған араластыра баулу арқылы үйретуді көздейді. Осындай шарт, осындай әдіс повестің ең соңғы тарауына дейін берік сақталған.
Баланы жастайынан шаруашылыққа баулып, өзімен бірге мал. өрісіне апарып жүрген Бектас қарт енді Жандосқа құнанды өлтірген қасқырды ұстау тәсілдерін де көрсетеді… «Қасқырдан кек қайтару керек», - дейді шал немересіне. Бұл да өмірге баулудың бір тәсілі.
Жандос жас та болса, ауыл шаруашылығына кішкентайынан араласып, ат үстінде жүргендіктен, оның қай нәрсеге болса да икемі бар шыныққан бала. Сондықтан да оның қасқырдың қарнына пышақ салу алкен ер лік друге болады. Жандостың осындай жүректілігі, ерлігі жас өспірімдер арасында батылдық рух тудырады. Өйткені Жандос ылғи қозғалыс, әрекет үстінде көрінеді. Сондықтан да автор өзінің жас оқушыларын Жандостың ерлік істеріне байланысты жан түршігерлік қатты үрей  үстінде еріксіз қобалжытып, Жандос пен Бектасқарттың алдағы тағдырына үңілтіп, аңдытып қояды.
Сәбит «Бақташының баласы» атты бұл шығармасында өмір жолын көрсететін колхоз ауылының нағыз өз тұрмысын суреттеп берген.Колхоз шаруашылығына жаны ашып, өз өмірін сол жолға сарп еткен Бекас қария мен Жандостың колхоз малын ит – құстан қорғап, сақтауды ғана алдарына зор мақсат етіп қойған патриот адамдар екенін көрсетеді. Мұндай шығармалар балаларды өмірге жанасымды етіп тәрбиелеуде алкен рөл атқарады. Сәбит Мұқанов «Бақташының баласы» деген повесінде Жандос образы арқылы теориялық білім мен практикалық істің байланысынан шыққан жемісті жас өспірімдерге үлгі етіп көрсетіп отыр. Бұл повестің оқиғасы да, тақырыбы да балалардың өздеріне таныс құбылыс арқылы суреттеледі. Композициялық құрылысы да қызық. Балалардың қиялын қызықтырып, оларды алкен арманға, эстетикалық идеялға, әрекетке, өздері қызығатын іске қарай баулиды. Соған орай Сәбиттің тілі де өте қарапайым, жатық тіл. Сөйлемдері ықшамды, шағын болғандықтан, айтайын деген ойлары да айқын суреттеледі.
Балаларға жақсы тәрбие берумен қатар, Сәбиттің бұл повесінің басты ерекшеліктерінің тағы бір жақсы көрінісі – тілінің көркемдігі мен айқындылығында. Қазақ балалар әдебиетінің елеулі орын алатын Сәбит Мұқановтың тағы бір шығармасы ол – Совет Одағының Батыры Мәншүк Маметованың өзіне арнай жазған «Батыр қыз» атты әңгімесі. Бұл әңгіме балаларды патриоттық рухта және отаншыл етіп тәрбиелеуде ең басты рөл атқарады. «Батыр қыз» әңгімесінде қаруланған жас өспірімнің үздік сипатта қалыптасқан өзіндік ерекшеліктері мен оның сондайлық қайсарлығы, тапжылмас өжеттігі көрінеді. Әңгіменің композициясы да басты кейіпкердің өз халқы мен Отаны  алдында саналы түрде аянбай қызмет етуге кіріскенін көрсетуге құрылған. Әңгіме құрылысының қызықтығы, тартымдылығы сон дай, оның әрбір елеулі кезеңдерінде майданға араласқан Мәншүктің рухани өскені, қажырлы қайратына мініп, жауға деген қаталдығының арта түскені айқын көрініп отырады.

Жоспары: 
1. Қазақ балалар поэзиясының даму жолдары
2. Ө.Тұрманжанов, М.Әлімбаев, М.Жаманбалинов балалар лирикасы. Ертегілері. 
3. Қ.Ыдырысов, Б.Ысқақов, Н.Әлімқұлов балалар лирикасы. Б.Ысқақовтың «Қарлығаштың құйрығы неге айыр?» ертегі поэмасындағы ізгілік.
3 Ә.Дүйсенбиев, Ә.Табылдиевтің балалар поэзиясы.
Дәріс мақсаты: Ө.Тұрманжанов, М.Әлімбаев, М.Жаманбалинов, Қ.Ыдырысов, Б.Ысқақов, Н.Әлімқұлов, Ә.Дүйсенбиев, Ә.Табылдиевтің балалар поэзиясының өзіндік ерекшеліктерін, қазақ балалар поэзиясының дамуына қосқан үлестерін, жаңалықтарын саралау. Әр ақынның балалар лирикасының тақырыптық, көркемдік, стильдік қырларын ашу, әдеби талдау жасау.
Дәріс мәтіні:
Мұзафар Әлімбаев 1923 жылы Павлодар облысы, Шарбақты ауданы, Маралды селосында туды. Ұлы Отан соғысына қатысқан. Армиядан оралған соң, С.М.Киров атындағы қазақ университетін бітірді. “Пионер” журналының бөлім бастығы, “Қазақ әдебиеті” газеті бас редакторының орынбасары қызметін атқарды.
Мұзафар Әлімбаев негізінен ересектерге арнап жазатын ақын болғанмен, ол еш уақытта балаларды назарынан тыс қалдырмаған. Ол “Жұмбақтар”, “Биікке, биікке”, “Менің ойыншықтарым”, “Алатаудың баурайында”, “Орақ олақ” деген кітаптармен, “Бал дәурен, шіркін, балалық” деген бір томдық таңдамалысымен жас оқырмандарына ертеден таныс. Оның балаларға арналған орыс тіліндегі өлеңдері газет беттерінде және жинақтарда басылды. М. Әлімбаев “Балдырған” журналының редакторы болған. Мұнда ол мектеп жасына дейінгі бөбектерге және бастауыш сынып оқушыларына арнап өлеңдер мен әңгімелер жазып тұрады. Ол бір естелігінде:
“Менің шешем өмірімнің ең бірінші, ең жақсы, ең ақылды әрі ең қатал ұстазы болды. Ол көптеген халық жырларын: бесік жырын, тұрмыс, қаһармандық жырларды, даналық ертектер мен қайталанбас аңыздарды білетін еді.
Ол ұлы Абайдың өлеңдерімен мені ерте таныстырды. Рас оның терең мәнін мен әлде қайда кейін ұқтым. Мен әкемнен 9 жасымда айрылдым. Он төрт жасқа шыға бергенде небәрі жеті күн ауырып, шешем дүние салды. Сөйтіп мен ең жақын ұстазымнан және анамнан айырылдым. Шексіз қасірет менің қыр соңымнан қалмады. Ал мен он бес жасқа шыққанда өзімнің алғашқы өлеңімді жаздым, бұл өзім жатқа білетін – “Ана” дейтін өлеңім. Анасы бар әрбір ұл мен қыз оны әрқашанда тыңдап, әрқашанда ренжітпеуін мен қалаған болар едім. Мен, балалар, Сіздер, біздің үлкен де айнымас адал анамыз – Отанды бағалап, шын жүректен жақсы көргендеріңді қалаған болар едім”, - дейді.
Ақынның  анаға, ұлы отанға деген мейірбандылығы, берілгендігі, оны зор құрмет ететіні, солар алдында, қызмет ете беретіні бар шығармасының үлкен өзегі боп тартылған, биік мұнарасы боп қалана берген. М. Әлімбаев медальдармен, құрмет грамматасымен наградталған.
2. Автордың балаларға арналған өлеңдері қысқа болғанымен, белгілі сюжетке, тартымды ойға, терең пікірге құрылған. Ақын балалардың қызығып та қуанып оқуын көбірек ойланады. Сондықтан да Мұзафар өмірдің кішкене бір көріністеріне үлкен мән беріп, түйінді ойлар айтуды өзіне зор мақсат етіп қояды.
Ақынның әсіресе мектеп жасына дейінгі балдырғандар мен бастауыш мектеп оқушыларына арнап жазған өлеңдері тым қызық, өте әсерлі. Оны үлкен кісілер де сүйсініп оқып, балалық шақтарын еске түсіреді. Ақын “Кім ұтылды, кім ұтты...” өлеңінде тау асып ойнап кеткен үш баланың қарны ашып, қолдарында қалған екі алманы бөлісе алмай жатқандарын сөз еткен. Екі алманы үшке бөлісе алмай таласып, керілдесіп жатқан екі жолдасына үндемей тұрған үшінші бала былай дейді:

Қиын емес бұл мүлдем,                                               Сен бер маған жартысын.
Тепе –тең бөлейік                                                           Екеуі оған көніпті,
Екеуің ал бір – бірден,                                                  Жарты – жарты бөлікті
Мен – ақ соған көнейін.                                               Басу айтқан балаға
Не керек сол айтысып,                                                  Өз қолынан беріпті.
Сен бер маған жартысын.                                            Кім ұтылды, кім ұтты?
Не керек сол тартысып,                                                Кім ұқпады, кім ұқты?

Ақын өлеңін сұрақпенен аяқтап, оқиға шешімін балалардың өз талқысына салады, сөйтіп, олардың ойын дамытуға, өздерінше пікір таласын тудыруға сілтейді. Ақын өлеңі тартымды ойға құрылатыны осыдан ап – айқын көрінеді.
“ Әріптер сыры” өлеңінің мамандық таңдауға жол ашатын сыр – сипаты бар:

“ А” – Алтай бала дәрігер,
           Аурудан сақтар ол мені.
 “ Ә” - Әнуар өнер біледі,
            Әдемі етік тігеді. 
 “ Б” – Бауыржан сақшы – жауынгер
             Батыр деп сүйген қауым ел.
 “ В” – Володя мастер мен дейді,
             Вагондарды жөндейді.
“ Г” –  Гүлжамила бақшашы,
            Гүлге толған бақшашы
“ Ғ” -    Ғажап бояу жағады,
             Ғали сурет салады.
“ Д “ -   Дүлділ аттар баптаған,
              Дәрменді жұрт мақтаған.

Мұндағы әр  әріп, әр түрлі мамандықты таңдайтындай мазмұнға құрылған. Және бірінші сынып оқушыларының жаттап айтуына ыңғайлы. 36 әріпті түгел танып шыққан бірінші сынып оқушылары ата – аналар жиналысы кезінде мектеп сахнасына шығып, бірі “А”, екіншісі “Б”, үшіншісі “Ә” болып рөлдесіп, жатқа айтып шықса, жарты жылдық оқудың білім қорытындысы болып, ата – ананы зор қуанышқа бөлер еді. Педагогтардың ақын, жазушыларға қояр тілек, талаптары шығармаларының тәрбиелік мәні басым болумен қатар, білімдік мазмұнға құрылуын тілейді. Оқушылардың сөздік қорын байытатын талғам, ойлы, парасатты көркем сөздер болуын талап етеді. Өлеңдерді тез жаттап айтуына икемді боп тұруын жақтайды.
3. Баланы адалдыққа, кіші пейілдікке, мейірімділікке тәрбиелеу халықтың педагогика         мақсаттарының бірі болған. Адамгершілігі мол парасатты кісі әрқашан өз басының қамынан гөрі ел қамын, халық қамын көбірек ойлайды да өз Отаны алдында қызмет етуге әрқашан дайын тұрады. Міне, осындай сипат Мұзафар Әлімбаевтың «Алатау баурайында» поэмасынан ерекше орын алған. 
Жақы деген жарлының жаман шалашын сұрап алған Пернебек оны түзеймін, үлкейтемін, үй етемін деп  шалаш астын қазып жатқанда кесек-кесек алтын тауып алады. Қуанышы қойнына сыймаған Пернебек бұл сенің үйіңнің астынан шақты, бұл алтынды сен ал деп Жақыға жалынады. Оңай олжадан бас тартан Жақы Пернебекке өзің ал алтын өз еңбегіңмен табылды дейді. 

			Жарымаған жарлының,		Көзің сатып жеген нан,
			Жарылғаны адалдық.		Кептеледі өңешке.
			Жарлымын да жарлымын,		Терің сатып жеген нан,
			Жанға жақпас қараулық.		Балдан тәтті емес пе?

деп, Жақы тағы да Пернебектің алтынды алмасына қоймайды. Аш көзділік, арсыздықтың жоқтығы қандай сыйлы. Пернебек те алтынды алудан бас тартады.

				Оңай олжа – арам ас,
				Мен де алтыннан беземін. 
				Бола қоймас балам аш,
				Терсем де жер тезегін. 

      Ақырында біз көрген таршылықты солар көрмесін, олардың болашағы бақытты болсын деп екеуі бірінің қызын екіншісінің ұлына қосып, алтынды соларға бермек болады, бірақ екеуінің баласы да алтынды алудан бас тартады. Ақырында бір дана қарияның айтуымен алтынды халық мүддесіне жұмсап, алмалы бақтар орнатады. Ол халықтың игілігіне айналады. 
Міне, бұл баланы адалдыққа, адамгершілікке тәрбиелеу идеасынан туған тоқтам. Жүре келе түсінер, өмірдің өзі үйретеді дей жүріп, баланы бақылаудан тыс қалдырса, он құрметтемесе, балаға баласынып қараса, онда ата-ананың ұтылғаны. Ал егер баланың бойына ізгілік егілмесе, оған құрметпен қарамаса, ондай бала өзіне өзі сұрқия, басқаға да жексұрын боп көрінеді.Бұған біз Мұзафар Әлімбаевтың «Егерде» деген өлеңін үлгі етер едік. 

				Ауланың қарын күрер ем,
				Аяғым су болмаса.
				 Бақшаны баптап жүрер ем,
				Үстіме шаң қонбаса.

     Бұл бала не істеу керек екендігін біле тұра соған ілікпейді.  Қолы бармайды. Қара жұмысқа жиіркене қарайды. 

				Суға да мен барар ем,
				Егер қарым толмаса.
				Отынды да жарар ем,
				Ағаш қатты болмаса.

Жастайнан осындай тәрбиеде өскен шолжақ бала көбіне жамандыққа үйір кісі Жан біткенде жек көреді. Жасынан өзімшіл, жалқау өскен бала өзге түгел өзінің жақынына да қарамайтын 
болады. Ақын бұл жағын да дұрыс айтқан:

				Жұбатар ем Жанатты,
				Жылап маза алмаса.
				Жақсы оқыр ем сабақты,
				Кітап қалың болмаса. 

	Мұзафар көркем сөз зергері. Оның өлеңдерінен бала жанын мәз етерлік елжіреген бос сөздер, құлақ тұндылық құрғақ өсиеттер кездеспейді. Оның өлеңдерінен тілге жеңіл, жүрекке жеңіл тиіп отыратын терең ой, өткір пікірлер табылады. Мұзаффар өлеңнің көркемдік түрлерін тек метофоралар мен эпитет сияқты бейнелі, мәнерлі сөздерден ғана іздемейді. Ол сөз қолдану шеберлігін әр сөзді орнын тауып  жұмсай білу ден іздейді. Орнын тауып қолдана білсе, терең мазмұнға, ерекше көркемдікке ие болып құлпырмайтын, түрленбейтін бірде-бір сөз жоқ екенін Мұзафар жақсы түсінеді. Ол ізденгіш, талғамы күшті, бала жанын түсінетін талантты ақын.  
Балалар әдебиетінің қисыншысы,  ақыны, сыншысы К.И.Чуковский балаларға арналған өлеңдердің жанды суретке, тірі қимылға, сан алуан бояуға толы болуын талап еткен. Осы тұрғыдан алғанда,  М.Жаманбалиновтың балаларға арналған қай өлеңі болсын, суретті, динамикалы, образды.
	Ақын өлеңдерінің үлкен бір шоғыры – табиғат суреттері, құбылыстары. Табиғат сұлулығын паш етудегі өлеңдері ойнақылығымен, суреттілігімен, жандылығымен ерекшеленіп тұрады. «Бұйра бұлттар»  өлеңі шағын болса да суретке толы. Бұлттың қалай көтеріліп бара жатуы, қалай түйілуі баланың  көз алдыңа әкелерлік сурет. 

				Көтерілді еңістен
				Бұйра бұлттар ақ маңдай.
				Мың отар қой
				Өріске
				Беттеп бара жатқандай 

	Қимыл-қозғалысқа толы жанды, мінезді сурет бар. Табиғат құбылысын өрнектеуде «мың отар қойға» балауы, ұлттық нақыштағы сөз өрнегін қолдануы да өлеңнің сәтті шығуына ықпал еткен. Ақын баланы табиғат құбылысына үңілдіріп, таным көкжиегін жетілдіруге жетелейді. Төрт тармақ өлеңде «бұйра», «ақ» көріктеуіштерін қолданысы  бүлдіршіндердің бұлт сипатын ашатын сөздерді меңгеруіне, сөздік қорларының толығуына әсер етпек.
	Табиғат құбылыстарын суреттеп жырлап ғана қоймай, ақын бала қабылдауына ықшамды келер ой айтады. Екі құбылысты жұптап, салыстыра суреттеу әдісін кең қолданады:
Бақшаның сәні де,
				Көркі де – күнбағыс.
				Күнұзын бәрі де,
				Қарайды күнге алыс.
				
				Ұқыптап тараған,
				Әдемі кекілді,
				Ұстазға қараған,
				Шәкірттер секілді 
				
 	«Күнбағыс» өлеңінде күнге қараған күнбағыс пен ұстазға қараған шәкірт, яғни екі түрлі құбылысты салыстыра өрнектеп, күнбағыстың күнге қарап өсуі – танымдық сипатпен ұштасса, ұстаздың шәкіртке қарауында – тәлімдік сипат астарланып жатыр. Күнбағыстың көркін ұстазға қараған кекілді балаға теңеуінде  бала жанына әкелер жылылық та бар.Автордың «Күркіреді күн, күн», «Күн күркіреп, жар салды», «Жаңбыр» өлеңдерінде табиғат құбылысы – күннің күркіреп, жауынның жаууы бейнелі суреттелуімен ерекше.

				Күркіреді күн, күн,
				Терезелер шың-шың.
				Жауды жаңбыр топ-топ,
				Шелек-шелек көп-көп.
				Жон арқанды тос-тос
				Күнбағыс, тез өс, өс! 

	Шағын ғана өлең шымыр өрілуімен қоса, бүлдіршіндердің көкейінде тез жаттап қалуымен, ықшамдылық сипатымен ерекшеленеді. Өлеңдегі қос сөздер мен еліктеуіш сөздерінің қолданысы бала эмоциясына әсер етерлік мәні бар. Күннің күркіреуі, терезелердің тың-тың соғуы, жаңбырдың топ-топ жаууы – дыбыс ерекшелігі болса, «күнбағыс өс, өс» деуі де бала назарын жауыннан кейін өсімдіктердің тез өсуіне аудартады.  Өлеңдегі күн-күн, тың-тың, топ-топ, көп-көп, тос-тос, өс-өс сөздері өлеңге әсерлі  ұйқас берумен қоса, әуезділікті арттыра түскен. Бүлдіршіндердің тілін сындырып, жаттықтыруға ықпалы бар, әрі жаттауға да жеңіл, тілге орамды.
	«Күн күркіреп, жар салды» өлеңінде жан-жануар, өсімдіктер тіршілігінде жауынның пайдасы қызықты өрнектелген. Кішкентай оқырманына тазалықты дәріптеу үшін табиғаттың  тосын да әсем құбылысын алады:
				Күн күркіреп, жар салды:
				-Шомылдырам баршаңды!
				Шырша,
				Терек,
				Қайыңдар,
				Бәрің душқа дайындал!
				
				Елік, Арқар,
				Қояндар,
				Шешінбей-ақ қойыңдар!

				Орманда да, тауда да,
				Жүрмейсіңдер аунамай.
				Тондарыңның шаңы бар,
				Соны жуып-шайыңдар! 

Күннің әрекетін жандандырып, оқиғаны қарқынды бастауымен балалардың назарын аударып алады. Өлеңде лепті сөйлемдердің қолданысы оқиғаны динамикалы жеткізуге ықпал жасап тұр. Баланың танымына табиғаттағы жан-жануар, өсімдік тіршілігіне жауынның әсерін жеткізумен қатар, табиғаттағы барлық құбылыстың бірі-бірімен сабақтастығын да астарлап отыр. Күркіреген күнді сөйлету арқылы табиғатты жандандырып, бала эмоциясына әсер ете отырып, тазалықты паш етеді. Сонымен қатар кішкентай бүлдіршіндер табиғаттағы қызықты құбылыспен таныса отырып, ағаштың, аңдардың түрлерінен де мағлұмат алады.  
			Жуынған соң, саспаңдар.   Қорықпаңдар, қашпаңдар.
			Көк аспанды тілемін,
			Кемпірқосақ ілемін.
			Бұлт көбесін сөгемін,
			Шуағымды төгемін!  

Автор бала қабылдауына жауыннан кейінгі табиғат құбылысын жанды суретпен жеткізген. «Ш», «т», «с», «к» аллитерация қолданысы өлеңге эмоционалды-экспересивті бояу бере түскен.  Кейіптеу тәсілін ұтымды қолданған. Балалар лирикасын зерттеуші Б.Қапасова пікірінше: «М.Жаманбалиновтың «Күркіреді күн, күн... » өлеңінде қатаң дыбыстарды қайталай отырып, «күркіреді» сөзінің мағынасын ашса, соңғы жолда күнбағысқа келгенде алдыңғы қатаң дыбыстың түсіп қалуы, нақтырақ айтқанда ұйқас жасап тұрған сөздің ашық буынға өзгеруі өлең мазмұнына да сәйкестендірілген. Бір сөзді қайталау арқылы қос сөз жасаған ақын осымен дыбыстың естілуін де неғұрлым нақтырақ береді» «Жаңбыр» өлеңінде оқиға дүркінділігі, динамикасы басым.

			Сатыр-сұтыр,
			Шатынап,
			Жарқ етіп күн, бір тынды.
			Орман, тоғай, атырап,
			Дір етті де, сілкінді.

			Ал қара бұлт торланған,
			Нөсеріңді төк енді!
			Жел – хабаршы,
			Орманға,
			Жеткізуге жөнелді 

Балдырғандар өлеңді оқыған сәтте-ақ күнделікті өздері көріп жүрген табиғаттың  қатал құбылысының ерекшелігіне көз жеткізеді. Жауын жауар шақтағы табиғат құбылысын «сатыр-сұтыр», «шытынап», «дүр етті», «сілкінді», «қара бұлт», «торланған» бейнелі де қимыл-қозғалысқа толы сөз өрнектерімен аша түскен. Жаңбыр жауар кездегі  желді хабаршыға балауы оның шапшаң, жылдам сипатын ашуға қызмет етіп тұр.  Ал келесі бір «Жаңбыр» өлеңінде бұлттың ерекшелігін, жауынның пайдасын  өзгеше бір қырынан ашады:
			Айбарлы бұлт түйілді.
			Жерде ойнатты құйынды.
			Аспан отпен қол қойып,
			Бұлтқа ақырып бұйырды:
			-Суар егін,
			Бақшаны,
			Көшедегі бас шаңды!
			Бұлт бұйрықтан аспады.
			Жаңбыр жауа бастады 

Өлең шумағындағы бұлттың айбарлы болуы, бұлттың түйіліп келіп, құйынды ойнатуы, аспанның отпен қол қоюы, бұлтқа ақыруы – шарттылық. Ақын тағы да табиғатқа жан бітіріп, қатты жауар нөсердің ерекшелігін баланың көз алдына образды әкеле білген. Кейіпкері – бұлт.  Қаһарлы, айбарлы мінезімен ерекше. Бұлтқа жан бітіре отырып,  бүкіл бақшаны суаратын бұлтқа деген ризашылық сезімді де туындатпақ, сол арқылы табиғаттың әрбір құбылысына зер салуға үңілдірмек.
Ақын өлеңдеріндегі көркемдік айшықтардың молдығы жыл мезгілдерін суреттейтін өлеңдерінен көрінеді. Жыл мезгілдерінің бірі – қыс көрінісі «Алғашқы қар» «Қыс келді», «Қыс» өлеңдерінде бейнелі, образды, жанды. Табиғат айшықтарын өрнектеуде ақынның суреткерлігі танылатын өлеңнің бірі – «Алғашқы қар». Өлеңде қыстың  әсем бір көрінісі  – қардың  түрлі-түрлі пішінде жаууы суреттелген.

		Ақ қанатты көбелек,
		Ұшып жатыр көлбеңдеп.
		Қонып жатыр төбеге,
		Қонып жатыр көлге де.

		Қонып жатыр түп талға,
		Қонып жатыр терекке.
		Сыйда-сыйда бұта да
		Кетті әппақ желек боп.

Өлеңде «керемет, керемет» деген сөз қолданыс балалардың қуанышын береді. Қарды «ақ қанатты көбелекке» балауы, қардың көбелекке тән болып алынуы бала эмоциясына әсері мол. Қардың «ақ қанатты көбелекке» балануы нәзіктікпен, яғни табиғаттың сұлу да өте бір нәзік құбылысымен  ұштасып жатыр. «Көлбеңдеп», «шыр көбелек айналып» бейнелі сөз өрнектері қардың жауу сипатын  көрсетеді. Табиғаттың  әсем бір құбылысын  суреттей отырып,  туған жер табиғатын сүю, әсемдікке баулу ойы айшықты суреттермен көмкеріліп жатыр. Пейзаж – балаларды елжандылыққа тәлім-тәрбие беру құралы десек, ақын өлеңінде де осы идея алға шығарылған. Табиғат лирикасын зерттеуші М.Оразханованың пікірімен ойымызды сабақтасақ: «Табиғатты жырлау арқылы ақындар көңіл қошын тауып, сезімін ғана білдіріп ғана қоймайды, бұл жырлар ұрпақ, қоғам тәрбиесіне тікелей болмаса да өзіндік ықпал, әсерін тигізеді. Табиғатты жырлау адамзат пен табиғат арасындағы қатынасты жақындата түседі».
«Шеберін-ай аяздың!» өлеңінде аяздың суретшілік қырын жандандыра отырып өрнектейді:
		Шеберін-ай аяздың!
		Әйнектерді қағаз ғып,
		Әшекейлеп қойыпты,
		Бірнеше ою ойыпты.

		Жапырақтардың, гүлдердің,
		Сан алуан түрлерін,
		Өркештерін өр таудың,
		Мүйіздерін арқардың –
		Бәрін, бәрін анық қып,
		Айнытпай-ақ салыпты.
		Суреттерді әр үйге,
		Әйнектердің бәріне,
		Түнде де салып береді,
		Көзі қалай көреді?

Өлеңнің шешімін ойлы сұрақпен түйіндеуі баланың дүниетанымын қалыптастырумен ұштасып жатыр. Ақынның қай өлеңі болмасын, бала танымын, қиялын ұшқырландыру. Демек, бұл өлеңінде де автор осы идеяны  іске асырады. Ал  «Үскірік» өлеңінде  де қыстың  «қатал мінезін» жасайды.
		Үскірік-ау
		Үскірік!
		Қалайсың,
		Сен қалайсың?
		Күні бойы үскіріп,
		Бір сәт дамылдамайсың?

		Бетті аяз шымшылап,
		Сорып бейне жатқандай.
		Енді біраз тыншып ал,
		Бостан-босқа мақтанбай.

		Я болмаса,
				тектен-тек,
		Ысқыра бер, мейлі, сен,
		Сенен қорқып, мектепке
		Бара алмайды деймісің! 
	Кейіпкерлер – үскірік пен бала. Автор баланы сөйлету арқылы үскіріктің қаттылығын  ашады. Сұрақ қою әдісі де ұтымды шыққан. Табиғаттың әр құбылысының өзіндік ерекшелігі болатындығына бала зейінін аударып, зер салдырады.
Табиғаттың қызықты құбылыстарының бірі – дауыл.  Автор табиғаттың осы бір құбылысының өзіндік ерекшелігін «Дауыл» атты өлеңінде бейнелейді.

		Дауыл,
		Дауыл,
		Дауылда,
		Тыныштық бер ауылға.
		У-шу қылып теректі,
		Шаң-шаң қылып жер-көкті,
		Жұлып-жұлқып қақпаны,
		Бар ма сонда тапқаны? 

Өлеңнің ерекшелігі: еліктеуіш және бейнелеуіш сөздерді образ жасауда сәтті қолдануы, риторикалық сұрақ қойып, баланы ойландыру, дауылдың екпінін динамикалы өрнектелуі. Теректі у-шу қылуы, жер-көкті шаң қылуы, қақпаны жұлқуы көріністерін жинақтау арқылы автор баланың көз алдына жан бітіре «дауылдың бейнесін» жасайды.
Табиғат көркін бала қабылдауына жеткізуде өзен, көлдің, бұлақтың ағысын образды суреттеген өлеңдері жеке бір шоғыр құрайды. «Бал- бұлақ» өлеңі бала танымына сай, тілі орамды, оқиғасы жұмыр.

			Сылдыр-сылдыр
			Сылдырап,
			Мөлдір бұлақ ағады.
			Былдыр-былдыр,
			Бал құрақ,
			Көмкереді жағаны 
Бұлақтың «сылдыр-сылдыр, сылдырап» ағуы – ағыс сипатын, дыбыс ерекшелігін білдірсе, «былдыр-былдыр бал» суретті сөзі құрақтың қозғалысын көз алдыңа әкеледі. «Мөлдір» эпитеті судың тазалығын көрсетеді. Құрақтың жағаны көмкеріп алуы да әдемі сурет. Бұлақ ағысын жағадағы жайқалған құрақтың көркімен үндестіріп, табиғаттағы тіршіліктің бәрінде гармония болатындығына баланың көзін жеткізеді. 

			Балғын-балғын
			Балалар
			Саялайды құрақта.
			Отырады жағада,
			Шомылады бұлақта 
Табиғаттың әсемдігін өрнектеуде сол табиғат аясындағы  балалардың  тыныс-тіршілігін пареллель өруі балдырғандарға экологиялық тәлім-тәрбие берумен сабақтасып жатыр. Өлеңдегі «сылдыр-сылдыр», «былдыр-былдыр», «балғын-балғын» сөз өрнектері әуезділікті арттыра түскен.  Дыбыс ойнату әдісін  сәтті қолданған.  «Мөлдіреген» сөзі де судың тұнықтығын көрсетеді. «Күлім-күлім қағуы» кейіптеуі бұлақтың ажарын әрлендіре түседі.  Өлең бүлдіршін тіліне орамды, жүрегіне де жылы тиері сөзсіз.
«Көлде» өлеңінде де ақын бейнелі суреттермен табиғат құбылыстарын береді: 
			Тал жағадан қарады,
			Дүр сілкініп, таранып.
			Аунап-аунап алады,
			Осында кеп ала бұлт.

			Көк аспанның күмбезін,
			Көрікті ғып көрсетпек.
			Көп толқындар Күн көзін,
			Алып кетті бөлшектеп.

			Топ шағала өтті, әне,
			Өз көлінде құс та – құт.
			Толқындарға кетті олар,
			Ақ орамал ұстатып 

Өлең тартымдылығы: талдың жағадан қарауы, дүр сілкінуі, тарануы тәрізді  жансызды жандандыруында. Мұндағы «сілкініп», «таранып» сөзі – іс-әрекет, қимыл түрі. Мұның өзі өлеңге жан беріп, оқиға қарқынын күшейте түспек. Балалар өлеңдерінің басты бір шарты – ойнақылық болса,    ақын ойнақылыққа кейіптеу тәсілі арқылы қол жеткізген. Шағаланың толқындарға ақ орамал ұстатуы – көркемдік деталь. «Ақ орамал» – метафора.  Ақын баламасы  – ұлттық ұғымдағы бейнелі образ. Топ шағала – шағалардың көптігін білдірсе, әрі  еркіндіктің символы. 
Табиғат тақырыбындағы жырларының бірі – құстар әлемінің суреттелуі. «Қарлығаш» өлеңінде:
			 Қанаты үп-үшкір,
			 Ұшындай қияқтың.
			 Қайшымен тегіс бір,
			 Қиылған сияқты.

			 Төсінде жайнаған,
			 Ал қызыл шуақ тұр.
			 Әсемдеп байлаған
 Галстук сияқты 
Өлең суретті. Ақын теңеулерді ұтымды қолданған. Кішкентай ғана қарлығаш құсының табиғатын бүлдіршіндер ұғымына сай өрнектейді. Құстың сүйкімділігін арттыра түсіп, бала оқырманды құстарды аялау сезіміне жетелейді. «Тырналар» өлеңінде де құстың  әсемдігі паш етілген.

			Ұзын сирақ тырнамыз,
			Бай келеміз жырға біз.
			Оңашаны сүймейміз,
			Жиналып ап билейміз.

			Ұшқан кезде тізіліп,
			Жұрт қарайды қызығып.
			Бұлттан әрі асқанда,
			Ән шырқаймыз аспанда 

Ақын тырналардың топтаса ұшуын жырлай отырып, балаларға бірлік, достық туралы да мағлұмат беріп отыр. Ал «Торғайлар қуанышы» өлеңі бала атынан жырланғандықтан, бала ақылына, балдырған ұғымына тән. Бұл өлеңде кішкентай оқырманын қайырымдылыққа, құстарға қамқор болуға тәрбиелемек. 

			Бір уыс дән шашып қап,
			Шолып едім қашықтан:
			Ұшып келіп әрқайдан,
			Жапырласты торғайлар.

			Қалғандай-ақ ашығып,
			Шоқып-шоқып асығып.
			Сілкініп те алады,
			Қанаттарын қағады.	
                                   Секіріп те ойнайды,
			Өздерінше тойлайды.
			Қарасады айнала:
			«Қайырымды қай бала?!» 
«Жапырласты» сөзі торғайлардың көптігін көрсетсе, «Сілкініп те алады, // Қанаттарын қағады» тармақтары  құстың ұшу ерекшелігі мен әсем қозғалысын  танытады. Өлеңде табиғат жаратылысының  бірі – құстарды аялау, бағалау, сүйсіну идеясы  бар.
 «Сауысқан» өлеңінде автор соны теңеулер, тың метафоралар қолданған. Және  тосын да жаңа сөз айшықтары бала өмірімен ұштастырылған.


			Киіп алып сауысқан,
			Оқушының формасын.
			«Тақпақ айтып» дауыстап,
			Жаңғыртты-ай кеп дөң басын.

			Қалды кенет ұмсынып,
			Жазатын бір хат бардай.
			Автоқалам – тұмсығын,
			Сүйкеп қойып ақ қарға.

			Тұрды біраз тәкаппар,
			Дүр сілкініп қалды да....
			Ақ қағаздай аппақ қар,
			Жаюлы тұр алдында 

Лирикалық қаһарман адам кейпіне еніп, оқушы формасын киіп алуы, тақпақ айтуы, дауыстап оқуы, дөң басын жаңғыртуы – балаға тән әрекет болса, автор сауысқан әрекетін жандандыру арқылы балаларға бос жүрмей еңбектену қажеттігін ескертеді. Ақын өлеңінің идеясы  – еңбекшіл, талапты жасты тәрбиелеу. 
Түйіндер болсақ, табиғатты әр қырынан жырлайтынын, көңілді, мейірімді сәттерін, долы кездерін өрнектейтінін ескерсек, М.Жаманбалинов шығармаларында қысты да, көктемді де, көлді де, бұлақты да, табиғатқа әр беруші құстарды да, өсімдіктерді де, түрлі хайуанаттарды да  көтеріңкі көңілмен,  нәзіктікпен, мейіріммен суреттейді. Ол нені суреттесе де, дербес (индивидуалды) шабытпен жырлайды. Табиғат мінездерін өзінше қабылдап, кішкентай оқырмандарының сезіміне, танымына, қабылдауына, логикасына сыйымды да әсер етерліктей суреттер туғызады.  Табиғатты шебер суреттеуші ақын – бірде табиғатқа сүйсінуші, бірде сырласушы, енді бірде жіті бақылаушы, бірде табиғат құбылысын бала қабылдауына жылдам жеткізуші. М.Жаманбалинов – табиғат суретшісі.

	          Бақылау сұрақтары:
1. Қазақ балалар поэзиясының даму жолдары қандай?
2. Ө.Тұрманжанов, М.Әлімбаев, М.Жаманбалинов балалар лирикасындағы идеялық, тақырыптық, стильдік ізденістер қандай? 
3. Қ.Ыдырысов, Б.Ысқақов, Н.Әлімқұлов балалар лирикасының ерекшеліктері неде?
4. Б.Ысқақовтың «Қарлығаштың құйрығы неге айыр?» ертегі поэмасының өзекті идеясы не?
5.  Ә.Дүйсенбиев, Ә.Табылдиевтің балалар поэзиясының ерекшеліктері неде?
Негізгі әдебиет:
1 Ахметов Ш. Қазақ балалар әдебиеті. Алматы, 1974.
2 Ахметов Ш. Қазақ совет балалар әдебиеті. Алматы, 1976.
3 Ахметов Ш. Қазақ балалар әдебиеті тарихының очеркі. Алматы, 1965.
4 Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.
Қосымша әдебиет:
1 Қазақ совет балалар жазушылары.А., 1987
2 Сөзстан. А., 1983
     3  Шетел балалар әдебиеті. Астана,   2008
Дәріс - 9.  
Тақырыбы: Қазақ балалар поэзиясы. Ж.Смаков, Қ.Мырзалиев, Т.Молдағалиев, Қ.Баянбаев, Ж.Кәрбозин, Қ.Жұмағалиев, Е.Өтетілеуұлының балалар поэзиясы.
Жоспары:
 1 Ж.Смаков, Қ.Мырзалиев, Т.Молдағалиев балалар поэзиясының көркемдік, танымдық мәні.
 2 Қ.Баянбаев, Ж.Кәрбозин балалар поэзиясының тәрбиелік мәні. Ж.Кәрбозин лирикасындағы юморлық, сатиралық бейнелер.
3.Қ.Жұмағалиев, Е.Өтетілеуұлының балалар поэзиясы.
Дәріс мақсаты: Ж.Смаков, Қ.Мырзалиев, Т.Молдағалиев, Қ.Баянбаев, Ж.Кәрбозин, Қ.Жұмағалиев, Е.Өтетілеуұлының балалар поэзиясының бейнелілігін, танымдық, тәрбиелік қуатын ашу.
Дәріс мәтіні:
Жақан Смақов шығармашылығындағы идеялық-көркемдік және стильдік ерекшеліктер мектепке дейінгі жастағы балалар мен кіші мектеп жасындағы балаларға арналған ертегі поэмаларынан да аңғарылады. Балалар әдебиетіндегі поэма жанрына өзіндік тың көркем бейнелерді (бұршақ, тамшы, су, жел, бұлт, ұзын аяқ, мамалақ аю, кит, қойқоңыз, бөгелек, бала ара, бөкен, бұғы, зебр т.б) енгізуі, сезімге дыбыс арқылы әсер ету амалы, бала танымына күрделі ұғымдарды жеткізу үшін даралау, саралау әдісін қолдануы, бала қабылдауына қызықты бейне жасау әдісі мен сөзді үнемді қолдану амалының юмормен көмкеріліп, сабақтасып жатуы, жан-жануар, хайуанаттардың сыртқы бір ерекшеліктерін деталь ретінде ойнатуы, болмысты суреттеп жатпай-ақ, кері құрып жырлау тәсілдері ақынның ізденістерін айшықтай түсумен қатар, поэма жазу мәнеріндегі озықтығын да байқатады. Сыншы-ғалым Қ.Ергөбеков сөзімен айтқанда: “Әр саланың талант шыңдайтын жанры бар. Шыңдай жүріп өсіріп, ұзартып салар жанры және бар. Балалар әдебиеті үшін поэма, ертегі осындай кең тынысты жанр үлгісі аталады. Ж.Смақов – бірнеше ертегі поэманың авторы. “Тамшы”, “Бұршақ туралы ертегі”, “Кім күшті кім мықты?”, “Ұзын аяқ”, “Аю қалай адасты?” секілді шығармалардың өз замандастары туындыларынан жұлдызы жоғары” .
“Бұршақ туралы ертегі”, “Тамшы”, “Кім күшті, кім мықты?”, “Ұзын аяқ”, “Аю қалай адасты?” ертегі поэмаларының ерекшеліктері қандай десек, біріншіден, мазмұнындағы ойлылық, жинақылық, бейнелілік, ойнақылық және қызықты да күлкілі, соны кейіпкерлердің суреттелуінде, тың тақырыптың жырлануында, екіншіден, қай туындысында болмасын, оқиға түйінін, шешімін бала танымына қалдыруында, үшіншіден, балалар үшін өмір үнемі қозғалыста, балалардың осындай қозғалыстағы түсінігіне ақынның поэмасы сәйкес, оларда немқұрайлылық жоқ, төртіншіден, жұмсақ, жеңіл сықақ, танымдық образдар бар, бесіншіден, ақын қай оқиғаны суреттесе де, бала көзімен, танымымен, қиялымен қарайды, психологиясын жақсы түсінеді, алтыншыдан, тіршіліктің үлкен де күрделі мәселелерін балаларға жеңіл әзілмен, мейірімді күлкімен баяндайды. Мұның бәрі Ж.Смақовтың балалар әдебиетіндегі поэма жанрындағы дара ізденістері десек, сонымен қоса балалар ақынына тән тұлғасы да танылып, ерекшелене түседі. Орыс балалар ақыны А.Барто сөзімен айтқанда: “Балалар ақынының шығармашылық ерекшелігі қандай? Ең алдымен ол балажан болуы қажет. Бұл табиғаттың сыйы, оны ештеңе де айырбастай алмайды”.
Жақан Смақовтың “Бұршақ туралы ертегі”, “Тамшы”, “Кім күшті, кім мықты” ертегі поэмалары бүлдіршіндер мен балдырғандар арналған. “Тамшы”, “Бұршақ туралы ертегі” поэмасы сұлу суретке, қимыл-қозғалысқа, қызықты сюжетке толы. Ақын бала танымына қоршаған орта тіршілігінің мәнін кішкене Тамшы, Көк бұршақ арқылы жеткізеді. Поэмада тіршіліктің өсіп-өну заңдылығын бала санасына ұялату көзделген. Поэма табиғатында бала қиялын шыңдау сипаты басым. “Тамшы”, “Бұршақ туралы” ертегі поэмасы ғылыми-танымдық сипатқа да ие. Поэманың танымдық, тәлімдік қуаты бүлдіршіндердің қабылдауына қонымды, тілі жеңіл, оқиғасы ойнақы.
“Тамшы” ертегі поэмасында “неліктен бар бала мықты?”, “неліктен бар бала күшті?” деген сұраққа жауап ізделеді. Баланың алдына проблема қойып, ойландырып, оқиға желісіне қызықтырып, бала зейінін аудартады. Поэманың әрбір шумағы суретке бай. Ақын әр сөзді жолға бөліп, арнайы ырғақ арқылы ажарландырып, динамика тудырады. Бала оқырманын ғажайып ертегілік әлемге енгізеді. Поэмада тармақтың ыдыраңқы болуы да әуезділік тудырып, қарқындылықты күшейтіп тұр.
Бір күні кит–
(Қорбаңдаған ит)
Әлгі тамшыны
Жұтып қойыпты,
Тойыпты.
Өңкиіп,
Дөңкиіп,
Су бетінде 
Жатыпты.
Кішкене тамшыны
Аспанға
Атыпты. 
“Тамшы”, “Бұршақ туралы ертегі” поэмасының тақырыбы – табиғат және еңбек. Ақын поэтикалық тілмен табиғат пен адам арасындағы үзілмес бірлікті ашады. Адам еңбегінің қуатын ерекшелеп, табиғатпен тығыз байланысын көрсетеді. Ақын көктемдегі пейзаж әсемдігін де (даланың көк түске боялуы, торғайлар ән салуы, толқындар сылдыры, күн шуақ сәулесінің себілуі) бейнелейді. Пейзажды жалаң суреттеумен шектелмей, адам тіршілігімен, адам еңбегімен ұштастырады. Адам еңбегі мен табиғат келбетінің үйлесімін жеткізу үшін ассонансты қолданады. Судың тіршілік әлемінде атқаратын маңызы екі поэмада да қамтылған. Бұл баланың ой-өрісінің дамуына да, табиғат пен адамның бір-біріне тигізер ықпалына байланысты көзқарасының кеңеюіне де әсер етері даусыз.
Тамшы 
Өсірген 
Жемістің
Шырынын ішті.
Сондықтан 
Балалардың
Барлығы
Күшті.
Барлығы
Мықты... 
Автор поэма соңында “неліктен бар бала күшті?”, “неліктен бар бала мықты?” деген сауалдың жауабын береді. Жасыл әлемге, адам өміріне судың пайдасын, шырынның бала ағзасына қажеттігін қоса өрнектеп, мұның бәрі тынымсыз еңбекпен іске асатындығын дәлелдейді.
Ақын кейіптеу тәсілін ұтымды қолданып, табиғат құбылыстарын әсерлі етіп суреттейді. “Кәрі бұлт күркіреп жөтелді”, “жел бұлтты ысқыртып айдады, жол бойы жұлмалап оянды”, “тамшы таң қалды, ойлады”, “бұлттар мәңгіді, ағарып жүдеді”, “орманға түнеді”, “бұлт бүк түсті жатты”, “қатты шаршаған тамшы ұйқыға батты”, “тамшының денесі дір етті, оянды”, “бойына күш кірді”, “денесі қыбырлап”, “мұрыны жыбырлап”, “түшкірді” кейіптеуі арқылы табиғат құбылыстарын адам кейпіне келтіріп, жандандырады. Осы тектес суреттеменің бәрі де поэмада еңбек тақырыбын ашарлық мәні бар. Бұл бейнелі сөз қолданыстары біріншіден, табиғаттың кейбір бала біле бермейтін құпия сырымен (судың буға айналуы, жауын боп жаууы тәрізді табиғи құбылыс) таныстырып, бала ұғымын толықтыра түссе, екіншіден, ертегі идеясын ашуға бағындырылған. 
“Бұршақ туралы ертегі” поэмасында бұршақ дақылының өсіп-өнуін ертегіге арқау ете отырып, еңбек пен дән арасындағы күрделі байланысты танытады. Поэма бүлдіршіндерге арналған. Ақын піскен бұршақты қауызына сыйдырмай, жерге төккізіп, сары балапан, ызыңдаған ара, дәу маса, тікенді кірпі, тауық, бұзауға жолықтырып, шағын тартыс тудырады. Бұршақты тауықтың шоқи жаздауы, бұзаудың таптап кетуімен оқиға шиеленісіп, 5-6 жастағы балалар үшін тартымдылығын күшейтіп, бала қабылдауына ертегінің қызықты жетуіне мән береді. Баланы ертегідегі бұршақ тағдырына қызықтыруда ақын монологты қолданады:
Көк бұршақ-ау, Көк бұршақ,
Болмайды былай көп тұрсақ.
Осындай кезде күн батқан,
Кімді көрдің түн қатқан.
Онан да, тәтті Бұршақ-ау,
Ойын-сауық құрсақ-ау. 
Поэмада “борсиып”, “тырбаңдап”, “бұлғаңдап”, “қалбаңдап” жүрген Бұршақ сипатын ашу үстінде бала санасына қона кететін бейнелі сөздерді де өте дәл тапқан. “Мынау кім әппақ шатырлы, // Керемет неткен күш!” еді деп жерге шақырған Шаянды менсінбеген, әдемі желегінен айырылып, сидиған бақбағымен қалбаңдап, кірпі тікеніне қадалған Бұршақ кейпін жеңіл қалжың, шуақты юмормен суреттейді.
Қоршаған жасыл әлемге қамқорлықты жалаң баяндамай, кішкене кейіпкер Ләйлә әрекеті арқылы жеткізуге тырысады.
Бұршақты Ләйлә алды да,
Жылы жерге салды да...
Көрпесін жауып қымтады,
Әлдилеп әнін шырқады.
Інісі сусын жеткізді... 
Ақын жас бала танымына өсімдіктің өсіп-өнуі үшін жылудың орны ерекше екенін де жеткізуді ойлайды. Оның өзін кішкене оқырман танымына лайық және таныс “көрпе” ұғымы арқылы “қымтап” көрсетеді. 
Жылы жерді мекендеп,
Біреуден үшеу мекендеп,
Біреуден үшеу өніпті...
Қауызында үш Бұршақ,
Жетіліп өсіп-түлепті. 
Ақын ертегі арқылы өмір шындығын танытуға тырысады. Поэмада жасыл әлемнің өсу, көбеюін еңбекпен ұштастырады. Мұнда шынайы шындық, тағылымды ой жатыр.
Білмеймін, балалар – 
Қауызға сыймай үш бұршақ,
Бірін-бірі тепті ме,
Қауыздан шығып үшеуі,
Жолға түсіп үш жаққа
Кетпеді ме, кетті ме...
Мен білмедім, бөбектер,
Өздерің маған көмек бер. 
Поэма соңында оқиға шешімін бала танымына қалдырып, “еңбек түбі – жеңбек”деген ойды астарлайды. Ақын бүлдіршіндерге табиғат пен адам еңбегінің жарасымын танытады. Ж.Смақов поэмасының түйіні – адамзатты шаттыққа бөлейтін еңбектің табиғатпен тұтастығын көрсету.
“Кім күшті, кім мықты?” ертегі поэмасы 4-5 жастағы балалар ұғымына қонымды. Бұл жастағы балалар қоршаған ортасын тануға қызығатыны белгілі. Автор балалар бойындағы осы бір қасиетті ескерген. Поэманың композициялық құрылымы да өзгеше. Әр тармақтың ыдыраңқы келуі де оқиғаға екпін, қарқын қосарлықтай сипатқа ие. Тармақтардың ыдыраңқы қолданысы оқиға динамикасына ықпал етерлік мәні де бар. Поэмада етістік сөздерінің жиі қолданысы оқиғаның қарқынмен өрбуіне әсер етіп, бала қабылдауына көркемдік әсерлікті де туындата түскен. Бұл ерекшеліктің бәрі бала эмоциясына, қиялына әсер етерлік сипатқа телінетіні танылады. Ақын поэмада ең алдымен әр хайуанаттың атауын, дыбыстауын, пішінін таныстырып, кейбір таныс емес хайуанаттар туралы мәлімет береді. Тармақтардың ыдыраңқылығы, етістіктердің қолданысы ойнақылықты, қарқындылықты туындатқаны байқалады. Бунақаралық ұйқас оқиғаның әуезділігін, тартымдылығын күшейткен. Әр хайуанаттың дыбыстау ерекшелігін енгізуі де оқиға инерциясын ұлғайта түсерліктей. Балаға тән тосын оқиғаға аңқиып қалуды персонаж әрекетімен қабыстыруы да орынды. 
Ұзынды-қысқалы
Жалпақ та,
Талтақ та,
Баланы көріп ем не бір.
Мұндай тобырды
Көргем жоқ, – деді Зебр.
Осқырып, пысқырып,
Көргем жоқ – деді Зебр
Осқырып, пысқырып,
Алдыңғы аяғын
Қадап басты,
Бұлар састы.
Дүрлігіп жөнелді,
Зебр күлкіге кеңелді.
Сіздің үстіңіз неге шимай? – 
Деді Құлын кетуге қимай! 
Ақын балаға тән сөз саптауды сақтайды. Бала қызығушылығы тәрізді қасиетті ескерген. Бұл жолда таза балалық интонация, бала сөйлеуінің орамы бар. Ж.Смақов әр құбылыстың, заттың сипатын білуге ынтық бала көңілі, балаға тән әуестік, құштарлықты ескереді. Зебрдің таңданысы, құлынның сауалы әрбір құбылысты, заттың сипатын білуге ынтық бала психологиясымен сабақтасып жатыр. Зебр аңының ала түстілігін тікелей суреттемей, персонаж сауалы арқылы жеткізуі бала психологиясын жете білуінде. Балаларға таныс емес, суреттен ғана көре алатын зебр аңының дыбыстауымен, түр-түсімен таныстырады. Құлынды алудың өзіндік мәні бар. Зебр аңы тегі жағынан да, дене тұрқы жағынан да құлынға ұқсас. 
Үлкен сақалды
Бір аңға тақалды.
Ешкі емес,
Ешкіден ірі екен,  
Қарағай мүйізін
Қалайша
Көтеріп жүр екен?
Орғып бір түсті де,
Биік бір жартастан секірді. 
Мұнда таутекенің сыртқы сипаты берілген. Таутекені ешкіге ұқсатуы, қасында лақтың қалуы ұқсас хайуанаттарды бала санасына терең сіңіреді. Әр хайуанатты ажырата білуге үйретпек. Арқарды қошқарға ұқсата отырып, баланың көру зердесіне таныс емес аңның сипатын әкеледі. Ақын қолданған көркемдеу құралдары бала оқырманның тіліне жақын, түсінікті, жас ерекшелігіне сай. Поэма шешімін бала ұғымына қалдырған. Поэма соңында ақын барлық аңды торға қамап, хайуанаттар бағында күтім жасаушы адам еңбегін алға шығарады. 
         Т.Молдағалиев “Орман қызы” ертегі поэмасы халықтың ертегінің әдеби-поэтикалық өңделуі негізінде жазылған. Поэманың кейіпкерлері – кемпір мен шалдың алтын шашты жалғыз қыз баласы және аю. Ақын поэмасының ерекшелігі: әдеби өңдеу арқылы халықтық ертегідегі ойды кеңейте түсуінде. Балаларға бірнеше тағылымды ойды ұсынады. Ол – ақылды болу, табиғаттың әдемілігін сезіне білу.  Ақын алдымен балалар фольклорындағы әлпештеу поэзиясын қолдануы баланы ертегіге баурап аларлық қасиетті ұлғайтқан. 
Ұйықташы, жаным, ал тыным,
Шаршадың күндіз көп ойнап.
Әдемі түс көр, алтыным, 
          Ақын табиғатты жандандыра суреттеп, оны бала өмірімен сабақтастыруы сәтті өрнегін тапқан ақындық тәсіл. Табиғаттың құбылысын баланың мінез, әрекетіне жақындатып нәзіктікпен суреттейді. Әдемі, жарасымды тіршілік суреті бар. Бала деген әсершіл әрі қиялшыл келеді. Автордың поэтикалық суреттері бала бойындағы осы бір ерекшеліктермен үндесіп жатыр.   Ақын халықтық ертегіні табиғаттың әдемі көріністерімен көмкеріп, құбылта, құлпырта түседі. Халықтық ертегіні стильдік өңдеуден өткізіп, баланың эмоциялық сезімін ояту, эстетикалық тәлім алу, ертегінің танымдық сипатын арттыру, табиғатты аялау тәрізді қасиеттермен ұштастырады. Ертегіде балаға тән мінез-құлықты, әрекетті өрнектеу де бар. Көбелек қуып шаршаған, қарақат пен бүлдірген, алшаға тойған қыз бала. Күн батып, жолдан адасып қалған қызды аю әндетіп үйіне алып келуінен, қыз аюдың тамағын пісіруінен, ата-анасын сағынуынан, тәтті нан пісіріп, оны әке-шешесіне апарып беруді өтінуінен оқиға дами түседі. Аю қыз сөзіне намыстанып, арсалаңдап, қорбаңдап, қыз аюдың бүйірін тепкілеп келе жатуы оқиғасында  шуақты, жылы юмор да бар. Қыз сөзіне намыстанған аю орманнан қалай шығып кеткенін білмей қалады да, аңшыға кездескен аю қызды қабымен тастап қаша жөнеледі. Ақын адам ақылылының озықтығын баяндап жатпай, бала көкейіне қонымды бейнелі оқиғалармен ықшамдап жеткізеді. Ертегі кіші жастағы балалардың қабылдауына ықшамды 7-8 буынды жыр өлшеміне құрылған.
Қ.Баянбайдың “Жалмауыз жайын” ертегі поэмасы сатиралық суреттерге толы. Поэманың өзекті идеясы – балдырғандарға қомағайлықтың, ашкөздіктің зиянын ұғындыру десек, сатиралық бейнелі сөз қолданысы осы идеяны ашуға қызмет етіп тұр. “Жыбыр етсе қарыс мұрт – қыбыр етсе құйрығы” суретке толы ұйқасы, “ас беріңдер!” дегені – “жиналыңдар!” дегені” бұйрық мәндегі ұйқастар жайынның өктем мінезін ерекшелесе, ала жайынның бақаны бақылдатып үйірімен жалмауы, шабақты бытырлатып шайнауы, ашыққанда тас жұтуы, бақа, шаянды жиырмадан, отыздан бірден жалмап қоюы – бала қабылдауына сыйымды қомағайлықтың бейнелі көрінісі. Көптік тұлғадағы сөз қолданыстары да (бекірелер, шабақтар, көлбақалар, шаяндар, балықтар, шапқыншылар) оқиға қарқындылығын туындатса, әрі жайынның қомағайлығын ашуға рең бере түскен. “Бытырлатып”, “бақылдатып”, “шулатып”, “бүлкілдеп”, “жалмап жеп”, “бітеу жалмап”, “бақырып” бейнелі сөз қолданыстары ертегі идеясын ашуға бағындырылған. Көлдегі барлық балыққа, құсқа әмірін жүргізген жайынның кішкентай қармақтан жеңіліс табуы да бала көкейіне қонымды сурет.
“Қаһарман қар” ертегісінің кейіпкерлері – аппақ қардай қозы мен қар. Ақын сөгілмеген қар, көбік қар, сүр қар, қалың қар, ағарған қар, төбедей қар деп қардың бірнеше түрлерін суреттей отырып, қайырымды қар, қаһарман қар деген “тірі” бейне жасайды. Ақынның айшықты сөз қолданыстары әрі баланың сөздік қорының жетілуіне, әрі танымын ұштауға үлесі бар. Кенже туған қозы мен қардың танысуы қоршаған ортаның сырын ұғынуға қызыққан балдырғандардың мінезімен де ұштасып жатыр. Қозыны қардың тау шыңына қыдыртып апаруы, тау ызғарына шыдамаған қозыны қардың сайға алып келуі – кіші жастағы балаларға татулық мәнін ұғындырса, қозының сайында жылынуы, сайда ери бастаған қардың тау шыңында қатаюы арқылы кішкентай оқырманға әркімге өз туған елі, жері ыстық деген ойды да жеткізеді. Ақын ертегіде көктемдегі қардың еруін (“қопаң етіп қар қабақ”, “болбырап, сөгілсе де көбесі”, “қисайды қар жамбастап”, “тарылып тынысы қар төбенің”, “майша еріп”) жандандыра суреттейді, сөйтіп, табиғат құбылысымен де таныстырады.
“Ұмытшақ ұлу мен қайсар құмырсқа” ертегі поэмасында оқиға жаздың жайдары ашық күнінде ешбір досы жоқ ұлудың қыста өткізетін туған күніне құмырсқаны шақырудан басталады. Алайда, қыс қаһарына шыдамаған ұлу жазда берген уәдесін ұмытып, құмырсқаны (“Аш ішектей тар үйім.// Өзім зорға сыямын, қайтіп сауық құрайын...”) ренішпен қарсы алады. Ұлудың әрекетін күлкіге құру арқылы ұмытшақтықты, жалған уәде берушілікті сынап, құмырсқа әрекеті арқылы уәдеге беріктік, қайсарлықты дәріптейді. Ақын қызықты сюжет арқылы ұлттық-дәстүр, әдет-ғұрыптың тәрбиелік үрдістерін де көрсетеді.
Қ.Баянбайдың 1984 жылғы “Тәтті сабақ” жинағында “Қомағай қасқыр, қаңқылдақ қоңырау, жаңғалақ қоян, көңілшек кірпі қақында хикая” деп  ертегінің аты шұбалаңқы берілсе, 1991 жылғы “Бір қоржын жаз”, 1995 жылғы “Жүз жыл жаз” жинақтарында “Қоңыраулы қасқыр” деп ертегінің атын ықшамдап өзгерткен. “Қоңыраулы қасқыр”ертегі поэмасының тақырыбы да бала оқырман көңілін елең еткізерлік. Құлынның қимылы мен қоңыраудың дауысын үндестіре суреттеуі, жанды үн мен айшықты сурет (“шолтаңдатып”, “сыңғыр шығар”, “қаңқыл кетер”) тосады. Поэмада дауыссыз дыбыстардың қолданысы оқиға қарқынын күшейтсе, әрі балалардың дыбысқа құштарлығымен де астасып жатыр.
Құр жортуыл түндегі
Қалжыратқан бір бөрі
Көргенде жас құлынды,
Сілекейі шұбырды.
Жуан желке дір қағып,
Өз сирағын бір қауып,
Шоқтай көзі қанталап,
Жер тырнады, жата қап.
Шыдамаса белге сын
Сәл көтеріп кеудесін,
Бой тасалай,
Бүкеңдеп,
Қия бетке тіке өрлеп,
Шапты қасқыр құлынға,
Алқымынан сығуға. 
Бұл көркемдік эпизод персонаж характерін ашатын шағын тартысқа құрылған, яғни қомағай қасқыр кейпін ашарлық көрініс бар. “Дір қағып”, “бір қауып”, “бүкеңдеп” бейнелі суретті сөз қолданысы баланың қабылдауына аш қасқырға тән сипатты әкелмек. Персонаждар арасындағы тартысты динамикалы өрбітіп, қасқырдың қомағайлығын ашады. Құлынға тән қимылды (“жалт беріп”, “құйындатып”) ойнақы суреттейді.
Сыбағадан айырған
Жез қоңырау қағынған!
Құйрығындай ешкінің
Шолтаңдаған,
Жексұрын! 
Жез қоңырау пішінін ешкі құйрығына ұқсата суреттеуі бала қабылдауына көркемдік әсерді ұлғайта түсерлік. Бала эмоциясына да әсер етерлік реңкі де бар. Ақын аш қасқырдың қомағайлығын бала қабылдауына юмормен көмкеруі де қонымды. Поэмада баланың жас ерекшелігіне сай қақтығыс бар. Қасқырдың жез қоңырауды жеп қоюы да бала үшін қызықты та тосын оқиға. Ақын сөз ойнату тәсілін орынды қолданған. “Құлыншаққа” ұқсас “жұмыршақ” сөзін қолдануы да бала тіліне жақын. Жез қоңыраудың қасқыр ішінде сыңғырлауы бала үшін қызықты, күлкілі көрініс болса баланы күлдіре отырып, қомағайлықтың, ашкөздіктің зиянын жеткізеді. Автор персонаж характерін ашу үшін, тартысты оқиғаны ұлғайту үшін диолог әдісін қолданған. Кәрі қоян мен қасқырдың, кірпі мен қасқырдың диалогы оқиға динамикасын туындатарлық. Қоянның көңілшектігін, кірпінің жаңғалақтығын танытады. Кірпі, қоян әрекеті арқылы аңқаулықты, көңілшектікті сынаса, қасқыр әрекеті арқылы ашкөздікті, қомағайлықты мінейді. Бала тіліне, ұғымына қайшы келетін, көркемдік әсерді төмендететін (“белге сын”, “ қаны құтырып”, “сайтан түрткен сорлы”) сөз қолданысы да бар. 
“Өжет көжек” ертегі поэмасында “әлін білмеген әлек” деген ойды жеткізген. Персонаж – Сұр көжек. Бірі – өжет, бірі – қорқақ. Ақын ең алдымен қоянға тән тіршілікті суреттеп алады. Көжектердің аңшы мылтығымен қасқыр, түлкі, тазыны қорқытпақ болған әрекеттері – ертегі заңдылығына сай көрініс. Ақын бала қиялына ерік береді. Көжектердің аңшы мылтығының даусынан қорқып сұлап түсуі бала езуіне күлкі үйірерлік. Тағылымдық сипат та бар. Көжектердің өжетсінген кейпін юмор арқылы суреттеп, бала оқырманын күлдіре отырып, әліне қарай әрекет жасауға үндеп, ақын аңғалдықты сынайды. Сұрақ-жауап формасында оқиғаны дамытады. Оқиғаны юмормен көмкере отырып, балаларды ертегіге тартса, әрі поэманың идеясын да танытуға бағындырған. Ақын ықшамды түйін жасайды. Бала қабылдауына сай қарапайым да жеңіл, ұғынықты тұжырымдаған. Поэма оқиғасы адам бойында кездесетін олқы мінез-құлықтың бірі – аңқаулықты, “әлін білмей әлектену”тәрізді мәселені қамтиды.
               Бала мінезі сан алуан қырымен танылатын поэмалар бар. Әсіресе бұл тақырыпты жырлауда Ж.Кәрбозин шығармаларының озықтығын байқаймыз. Оның кейіпкерлері қулығын асырмақшы болған өзімшіл бала, жаңғалақ бала, ісінің бәрі кері бала. “Кербақбаймен кездесу” поэмасы кейіпкердін характерін оқиға шапшаңдығымен, оқиғаларды тез алмастыра отырып суреттеуімен ашқан. Поэманың тартымдылығы кейіпкердің қимыл әрекетін сипаттау басымдығында. Кез келген тентек баланың қалыпты әрекеті болса да, шанайы суреттелуімен тартымдылығы арта түскен. Ақын Кербақбай әрекетін суреттей отырып, балаларды келеңсіз әрекеттерден сақтандырмақ. Кербақбай әрекетін бейнелеуінде юморды тартымды қолдана білген.
Солқылдаған сол шыбық
Лақтырғанда асыға,
Кербақбайдың сарт етіп,
Қайта соқты басына,
Басындағы киімі
Ұшып түсті еденге.
Бұл қылыққа күйініп
Шәпкіні алам дегенде,
Көрді қызық көкесін – 
Партаға ұрды шекесін.
Партаға бас сарт етті,
Көзден оты жарқ етті. 
Кербақбай тентек қана емес, сабаққа да құлықсыз. Оқуға ынтасы жоқ бала ретінде де суреттелген. Оған себепкер – оның тентектілігі, қыңырлығы. Ол сотқарлығымен ғана емес, епті, қулығымен де танымал. Атасы Әсетттің сабағын білуге келгенде парта астына тығылуына, құлақтан қысып жазаламақ болған атасына мұрынын ұстатып, сытылып кетуі қулығын көрсетеді. “Қызыл ізшілер” клубынан келген хат Кербақбайға ой салады. Себебі, бұл хатта оның әкесінің ерлігі жайлы жазылған және мектеп атын беру ұсынылған. Поэма шешімі балалардың танымына қалдырылған. Ал “Тампай деген бала бар” туындысы балдырғандардың қабылдауына жеңіл, оқиғасы қызықты. Шеберхана жұмысына көмекке келмеуі, әзіл-сықақ бұрышында Тампайдың ұйықтап жатқан суретінің салынуы, екілігін жоймақшы болып сүргі сүру әрекеті, кішкене баланың есегін тартып мінуі – сотанақ, сотқар, тентек балалардың қылықтары. Кез келген бала оқырман туындыны оқи отырып, өздерінің балалық қылықтарындағы қателіктерін сезінерліктей шынайы суреттелген.
Сүргі сүре білмейтін
Тампай айтты шалқайып.
Сүргі түзу жүрмей тұр,
Кетіп жатыр қол тайып...
Дайын затың бар болса:
Берші! – деді. Өтінді.
Неге керек ол сонша?
Жояйын мен “екімді”. 
Талма түсте күн ыстық,
Көшелерде тынышпық.
Рогатка алдым қолыма,
Таппаған соң жұмыс түк. 
Бұл – бала психологиясын танытатын нақты штрихтар. Оқиғада бала қабылдауына тартымды өткір сықақ бар.
Балалар өміріне арналған туындының бірі – Қадыр Мырзалиевтің “Балшықұлы Балшықбай” ертегі поэмасы. Оқиға бала әрекетімен басталады. Қуыршақ ойнау – күнделікті қыз балалардың ойыны десек, бала үшін таныс ойынға ертегілік өң бере отырып, тағылымды бірнеше ойларды бала қабылдауына ұсынады. Балалар психологиясын зерттеуші Д.Б.Эльконин сөзімен айтқанда: “Ойын арқылы бала жақсыны да, жаманды да қабылдай алады. Өйткені ол нағыз өмірде ойнайды” [42.121 б]. Поэмада кіші жастағы балалар ойыны қамтылған. Поэма кейіпкері – Айбала мен қуыршағы Балшықұлы Балшықбай. Лирикалық кейіпкер Айбаланың ойынында тағылымдық сипат бар. Баланың жас ерекшелігіне сай еңбек әрекеті де қылаң берген. Ақынның балаларды ойын арқылы еңбекке тарту мақсаты да көрінеді. Қуыршақ құлағын “қалқитып”, ернін “салпитып”, танауын “таңқитып”, аяғын “талтитып” жасауы – бейнелі сурет. Оқиғаның эмоциялық сипатына да әсер етерлік, сонымен қоса оқиға динамикасын да туындатуға ықпалы бар. Автор бала қиялына ерік беріп, оқиғаға юморлық өң кіргізген. 
Балшықтан жасалған қуыршақтың сөйлеуі – ертегі нышаны. Мұнда бала қабылдауына ойнақылық сақталған. Қуыршақ пен Айбаланың бірін-бірі мазақтай күлуі – балаларға тән әрекет. Балалар бойында кездесетін осындай әрекетті персонаж әрекетімен қабыстыруы шынайы үйлесім тапқан. “Балшықбайдың денесін вазелиннмен сылауға не себеп болды?” екінші тарауында оқиға балалар өмірінің шындығына жақындатылған. 
Қызылшақа төбесі –
Күннің көзі өтіпті.
Жаңа кепкен денесі
Жарылып-ақ кетіпті.
Қол-аяғы құрысып,
Қозғалмайды, о несі?
Балшық тері тырысып,
Ашиды бар денесі.
Қылығына күйіне,
Жылай-жылай аһ ұрып,
Балшықұлы үйіне
Келді түнде бақырып...
Кейде жанды жолатпай,
Гөй-гөйіне ол салады. [78, 111 б]
Бұл – ойын қуып, суға шомылып, дене терісі күйіп, жарылып кеткен кәдімгі бала бейнесімен ұқсас құбылыс. Лирикалық кейіпкер әрекетіне балалар өмірінде ұшырасатын шындықты қабыстырған. Ақын балаларға ақылды тыңдамай, мөлшерден тыс суға шомылудың, күнге қызынудың зиянын танытады. Дене күнге қатты күйгенде терінің жарылып кететіні бала оқырманға таныс. Осындай күнделікті шындыққа автор ертегілік сипат дарытқан. Балшықбайдың арқасын вазелинмен майлауы, дәкемен жарасын байлауы – Айбаланың қамқорлық әрекеті. Балаларға лирикалық кейіпкердің ізгі әрекетін үлгі тұту да және балалардың дене күтімін жасай білуге де жетелеу бар. Күн ұзақ суға шомылып, терісі күнсіп, жарылып кеткен балаларға айтар ақылы да көрінеді.
“Балшықұлының мұрнынан неге су ақты?” бөлімінде лирикалық кейіпкердің ақыл тыңдамауынан тартқан бейнетін суреттей отырып, бала қабылдауына тілазарлықтың зиянын жеткізбек. Мұнда шағын тартыс та байқалады. Балшықұлының терісінің сыдырылуы, қалпағының түсіп қалуы – тілазар балалардың әрекеті. Шалдуар балалардың бейнесі ашылған. Балшықұлы Балшықбайдың Айбаланың тілін алмауы, суға түсуі, күнге көп қыздырынуы, жаңбырда далада ойнауы, ауыруы, машина қағып кетуі – мұның бәрі балалар өмірінің қарапайым шындығы. Ертегілік сипат дарыта отырып, балаларға тіл алмаудың, тентектіктің зиянын жеткізіп, ақын балаларды ойсыз әрекеттерден сақтандырады.
Аяқ болса, жалдап мен,
Аралар ем әлемді! –
Деп қояды, балдақпен,
Қайда барам мен еді. [78, 118 б]
Поэма түйінінде тентектіктің соңы өкінішке әкелген мүгедек талай баланың арманы өрілген. Мұнда ойлылыққа жетелеу бар. Бұдан соң лирикалық кейіпкердің сабағын дұрыс оқуы, денесін күтуі, қала ішін кезбеуі – ақылды бала әрекетінің көрінісі. Балаларды тәрбиелеу болғандықтан ақын лирикалық кейіпкерін тентек әрекеттерден арылтып, сабырлы әрекеттерге итереді. Балалар туындысының заңдылығын ескеріп, өмірден сабақ алу сипатын ашқан. Поэмада бала қиялына қалдырып, көңілін жақсы үмітке артады. Автор айтар ой: балаларды тентек, тілазар мінезден сақтандыру, өмірлеріне ұқыптылықпен қарай білу десек, ақын лирикалық кейіпкерді бір жақты сипаттамай, әр қырынан алып, балалардың алуан түрлі мінезін көрсетеді. Бірде тентек, сотқар, шалдуар бала бейнесі көрінсе, бірде ақылды, тілалғыш, тәртіпті бала бейнесі қылаң береді. 
Бақылау сұрақтары:
1 Ж.Смаков, Қ.Мырзалиев, Т.Молдағалиевтердің балалар поэзиясының ерекшеліктері неде?
2. Қ.Баянбаев, Ж.Кәрбозиннің балалар лирикасындағы бейне жасау шеберлігі неде?
3. Қ.Жұмағалиев, Е.Өтетілеуұлының балалар поэзиясының құндылығы неде?
Негізгі әдебиет:
1 Ахметов Ш. Қазақ балалар әдебиеті. Алматы, 1974.
2 Ахметов Ш. Қазақ совет балалар әдебиеті. Алматы, 1976.
3 Ахметов Ш. Қазақ балалар әдебиеті тарихының очеркі. Алматы, 1965.
4 Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.
Қосымша әдебиет:
1 Қазақ совет балалар жазушылары.А., 1987
2 Сөзстан. А., 1983
     3  Шетел балалар әдебиеті. Астана,   2008


	         Дәріс - 10. 
Тақырыбы:  Қазақ балалар поэзиясы. А.Асылбеков, Н.Жанаев, О.Асқар, С.Әлімқұлов, А.Сопыбеков, Е.Елубаев, С.Қалиев, Е.Ерботин, Ж.Қашқынов, Ж.Әбдірашев, Н.Айтов, Ө.Ақыпбековтің балалар поэзиясы. 
Жоспары: 
1 А.Асылбеков, Н.Жанаев, О.Асқар балалар поэзиясы.
2 С.Әлімқұлов, А.Сопыбеков, Е.Елубаев балалар поэзиясы.
3.С.Қалиев, Е.Ерботин, Ж.Қашқынов балалар поэзиясы.
4 Ж.Әбдірашев, Н.Айтов, Ө.Ақыпбековтің балалар поэзиясы.
Дәріс мақсаты: А.Асылбеков, Н.Жанаев, О.Асқар, С.Әлімқұлов, А.Сопыбеков, Е.Елубаев, С.Қалиев, Е.Ерботин, Ж.Қашқынов, Ж.Әбдірашев, Н.Айтов, Ө.Ақыпбековтің балалар поэзиясының тақырыптық, идеялық, көркемдік ерекшеліктеріне әдеби талдау жасау. 
Дәріс мәтіні:
А.Асылбековтың “Егіздер туралы ертегі” поэмасы төменгі сынып оқушыларының қабылдауына сай. Поэманың балалар тәрбиесі үшін мәні болғанымен, ертегі жанрына тән ерекшелік сақталмаған. Ертегіне тән ғажайып оқиғалар өрбімей, лирикалық кейіпкерлердің ертегі кейіпкеріне тән әрекеттерден сырт қалған. Оқиға реалистік сипатта жазылған. Сондықтан бұл туындыны ертегі поэма ретінде қарастырғаннан гөрі, реалистік поэма деп санау керек. Ертегінің жанрлық ерекшелігінің сақталмауы поэманың эстетикалық мазмұнын, шығарманы көркемдік тұрғыдан қабылдауды солғындатпақ. Поэмаға тентек, тілазар балалар өмірі арқау болған. Лирикалық кейіпкерлер – егіз бала Албан мен Алдан. Олардың Жаңа Жыл кешінде Аяз Атаны алдап, сыйлық алуы, бірінің орнына сабақ айтуы, бокста кезек-кезек шығу – балалар өміріндегі кездесетін қылықтар. Ақын балалар бойында кездесетін кері мінездерді, таныс әрекеттерді нақты, дәлме-дәл сипаттауы ұтымды. Кейбір егіз балада кездесетін мұндай мінезден жеткіншектерді аулақ болуға жетелейді. Албан мен Алданның бокста халықты алдап, бірінің орнына бірі шықса, қарсыластары да егіз бала, олар да сондай әрекетті танытады. Лирикалық кейіпкерлер Албан мен Алдан көпті алданғанмен, өздері де алданады. Оқиғаны күлкімен көмкере отырып, балаларды ойлылыққа жетелеу бар. Поэманың дидактикалық түйінінен ақынның лирикалық кейіпкер мінезін бір жақты суреттемей, әр қырынан бейнелеуді мақсат тұтқаны байқалады. Алайда, ақынның бұл амалы сәтсіз шыққандығын аңғаруға болады. Әрі тентек, әрі адал лирикалық кейіпкер бейнесін суреттелуі солғын шыққан. Ақын ақылды тентек бала бейнесін көрсетпек болған. Лирикалық кейіпкерлер бейнесіндегі олқы мінез-құлық, әрекеті суретей отырып, балаларға тән әділ, адал қасиеттерді озық етпек. Автордың бұл мақсаты поэма шешіміндегі баяндауынан таныла түскен. Поэманың идеясы жеткіншектерді ойсыз да олқы мінез-құлықтан, әрекеттен сақтандыру. 
          Ө.Ақыпбековтың “Бүркіт пен тасбақа” ертегі поэмасының тақырыбы адам бойында кездесетін даңғойлықты, даңғазалықты сынауға арналған. Автор дәстүрлі ертегілік сарынмен бастайды. Баланы бірден ертегі әлеміне ендіріп, тасбақаның әрекетін суреттеп, персонаждың даңғой, мақтаншақ мінезін көрсетеді.
Сыртқа теуіп ырыс, бағын,
Менсінбепті туысқанын.
Мекенін де менсінбепті:
“Қураған қу шөлсің ! – депті.
Найза шыңға шығамын, – деп –
Сол болады тұрағым, –деп,
Өзінше бір, есі кіріп”,
Мақтаныпты төсін ұрып. 
Бұл көркемдік эпизод даңғой адамның мінез сипатын танытуға қызмет етіп тұр. Бүркітке жалынып, шыңға шыққан тасбақаның заңғар биіктен зәресі ұша қорқуы да бала қабылдауына әсер берерлік көріністің бірі. Ақын балаларды ойлылыққа жетелемек. Алайда поэмада автор түйіні кіші жастағы бала ұғымына күрделі. 
Кіп-кішкентай құстың қайырымдылығын, ізгілігін суреттеу балалар әдебиетіндегі дәстүрлі тақырыптардың бірі десек, оны түрлендіріп, жаңарта түсуде әр қаламгердің өзіндік ерекшеліктері де көрінеді. Ертегіде өз өрнегін тапқан бұл тақырып енді аңыз поэмада да өзіндік сипатымен танылады. Халықтық ертегі, аңызға тәуелсіз жазылған аңыз поэма – Е.Елубаевтың “Қырғыннан құтқарған қарлығаштар” туындысы. Ақын поэмасында үйіне қарлығаш ұя салғандықтан, жау шабуға келе жатса да, жұртта жалғыз қалған қарияның мейірімді әрекетін балаларға үлгі етпек. Табиғаттың жарасымды тіршілігін суреттеуінде әсемдікті бағалау идеясы да бар. Мейірімді қария бейнесін қазақи қалыпта суреттеу бала қабылдауы үшін қонымдырақ. Ұлттық сипатты лирикалық кейіпкер характерін ашуға қолданған. 
“Биыл менің үйіме, –
Дейді ол:
Ырыс кіреді...”
Шетінемей бірі де,
Ұшса екен”, – деп тіледі.
Ауызынан күніне 
Түспейді айтқан тәубесі.
Тарағандай үйіне
Жақсылықтың сәулесі.
Бала қолын қақпалап,
Тигізбей ол жүреді.
Қарлығаштар –
Ақтамақ 
Сайрағанды сүйеді.
“Қарлығашқа тигеннің,
Қолы сынып қалады....” [67, 237 б]
Мұнда нақты да көркем, тағылымды ұлттық таным-түсінік суреті бар. Лирикалық кейіпкердің іс-әрекеті арқылы балаларға мейірімді, қамқорлықты, жанашырлықты үлгі етсе, қарлығаш құсының нақты тірлігін бейнелей отырып, құстарды қорғау идеясы да көрінеді. Қарлығаштардың шыр-шыр етіп, үйді айнала ұшуы бала эмоциясына әсер берерлік. Оқиғаның ширыққан тұсы да осы көркемдік эпизодтан таныла түседі. Жау қолбасының жұртта қалған қарияның үйін бұзбауынан қатыгездікті мейірімділіктің жеңетіндігі танытады. Ақын мақсаты – бала санасына мейірімділіктің, қамқорлықтың дәнін егу.
Балалар әдебиетіндегі ертегі поэмаларда адамдардың сан алуан мінез-құлқын құстар, аңдар, жан-жануар, хайуанаттармен шендестіру арқылы бейнелейді. Бейтаныс құбылыстарға құштар бала үшін адамдардың әрекеттерін жан-жануар, хайуанаттар, құстар мен аңдар орындап жатса, мектепке дейінгі жастағы балалар мен кіші мектеп жасындағы балалар үшін мұндай ертегілердің оқиғалары қызықты да тартымды және бала ұғымына да жеңіл.
Бақылау сұрақтары:
1 А.Асылбеков, Н.Жанаев, О.Асқар балалар поэзиясының ерекшеліктері неде?
       2 С.Әлімқұлов, А.Сопыбеков, Е.Елубаев балалар поэзиясындағы ұлттық таным қалай     өрнектелген?
3 С.Қалиев, Е.Ерботин, Ж.Қашқынов  балалар поэзиясының тақырыптық, идеялық құндылығы неде?
 4 Ж.Әбдірашев, Н.Айтов, Ө.Ақыпбековтің балалар поэзиясындағы елдік тақырып қалай жырланған?
Негізгі әдебиет:
1Ахметов Ш. Қазақ балалар әдебиеті. Алматы, 1974.
2Ахметов Ш. Қазақ совет балалар әдебиеті. Алматы, 1976.
3Ахметов Ш. Қазақ балалар әдебиеті тарихының очеркі. Алматы, 1965.
     4 Қазақ балалар әдебиетінің хрестоматиясы(құраст.Ш.Ахметов).
        -Алматы:    «Мектеп»,1980.-354б.
5 Қазақ балалар әдебиетінің классикалық үлгілері. Алматы: Арда, 2011
6  Шынашақ: Қазіргі балалар поэзиясының антологиясы /Құраст.: М.Әлімбаев, Қ.Баянбаев.–Алматы: Балауса,  1992. – 544 б
Қосымша әдебиет:
1Қазақ совет балалар жазушылары.А., 1987
     2 Сөзстан. А., 1983

	           Дәріс - 11.  
Тақырыбы: Қазақ балалар прозасы. М.Гумеров «Құпия дәптер» повесі, С.Баязитов әңгімелері, Н.Сералиев повестері.
Жоспары:
1 Қазақ балалар прозасының даму сипаты.
2 М.Гумеров «Құпия дәптер» повесіндегі кейіпкерлер әлемі.
3 С.Баязитов әңгімелерінің тақырыптық, идеялық ерекшелігі. Кейіпкерлер әлемінің суреттелуі.
4 Н.Сералиев повестері тақырыптық, идеялық ерекшелігі. Кейіпкерлер әлемінің суреттелуі.
Дәріс мақсаты: Қазақ балалар прозасының даму жолдарын айқындау. М.Гумеров «Құпия дәптер» повесі, С.Баязитов әңгімелері, Н.Сералиев повестеріне әдеби талдау жасау.
Дәріс мәтіні:
          Машқар Гумеров Базретдинұлы 1927 жылдың 11қарашасында Башқұртстан АССР-і, Аскино ауданы, Кубияз ауылында туған. С.М.Киров атындағы ҚМУ-ді бітірген.1954-1956 жылдары «Қазақстан пионері» газетінде әдеби қызметкер,бөлім меңгерушісі,сондай-ақ «Қазақстан» (1957-1958), «Жазушы» (1958-1975), «Жалын» (1976)баспаларында редактор болып қызмет істеді. «Ұя» атты тұңғыш әңгімесі 1953жылы «Пионер» журналында  жарияланды.Бастырған белгілі жазушы Мұқан Иманжанов.Балалар мен жасөспірімдерге арналған «Ана мен бала» (1954), «Үш күн,үш түн» (1958), «Асыл дәрі» (1960), «Қос шынар» (1963), «Орман дәрігері» (1964,ертегі), «Хазірет қараған ауыл» (1970), «Шыңырау» (1977), «Тоғыз тосқауыл» (1977, I том), «Жұмбақ сәуле» (1981), «Алыстан келген қонақ» (1985), «Құпия дәптер» (2 басылым) (1987),повестер мен әңгімелер жинақтары т.б. суретті кітапшалары жарық көрді. Машқар Гумеров көркем әдебиетке сіңірген еңбегі үшін Қазақстан Жоғарғы Кеңесінің құрмет грамотасымен марапатталған. 
            Машқар Гумеровтың «Шыңырау» атты повесті Рахат атты баланың айналасында болып жатқан оқиғаларға,өзін қоршаған адамдарға олардың сан қилы әрекеттеріне ойлы көзқараспен қарап,жіті бақылап,өз ой-пікірін түйіндегені рет-ретімен,жүйелі түрде баяндалады.Бас кейіпкер ретіндегі Рахат-Сасанның асырап алған баласы.Шығарманың басында –ақ Рахат Сасан мен Ұлғазардың қақтығысына куә болады.Жазушы кейіпкердің ой-санасын бірте-бірте дамытып,түрлі оқиғаларға араластырып,ширықтырып,ширата береді.Дегенмен,алғашқы кезде Рахат көп нәрсенің байыбына бара алмаған аңғал бала кейпінде көрінеді.Повестте Рахаттың ата-анасы турарлы толық мәлімет берілмейді.Тек оның әкесі абақтыға қамалған соң,шешесі Сасанның қасына көшіп келген.Баланың өзі де әке-шешесі жайлы көп ойлап,сағынып, елегізи бермейді.Тек анда-санда Рахат әкесінің кейбір сөздерін есіне алып қоятыны бар. Әкесі айтушы еді:өмір деген-ой-қиялдың жұмыс істеп тұрғанның өзінде,әншейін бір елес,көрген түс сияқты нәрсе,ой қиялың жұмыс істемесе,сен үшін өмір де,оның елесі де жоқ деп,ойлап тұрса,сол рас-ау.Мәселен,ұйықтаған кезінде Рахат құрдымға шын батып кеткендей ғайып болады да,оянған сәтте әлгі құрдымнан жол тауып құтылғандай,тіршілігі қайтадан басталады.Әке сөзін ұмытпай,жадында сақтап естиярлық байқатып, өзі ісіне мән беріп,үңіле түсуі Рахатты ойын баласынан гөрі ой баласына жақындата түседі.Сонымен бірге повесте М.Гумеров Рахаттың өзіне өзі туралы пікірін түйіндеткізеді. «Өз пікірінше,Рахат-осы ауылдағы ең тапқыр баланың бірі.Сабаққа да алғыр.Оған қоса өнерлі-қабырға газетінің суретін салатын да өзі. Рахат-ары да,жаны да таза бала.Көңілі аппақ, ниеті түзу,пәк сезім иесі.Ол-дүниге құмартпайды.Ол үлкендер арасындағы қат-қабат,шым-шытырық қақтығыстардың тез шешілгенін қалайды,әрі Сасанға жаны ашиды.Жазушы шығармада Сасанға,Алмаға,Ұлғазарға, қиқар шалға,тіпті анасына да Рахаттың көзімен қарап,баға бергізіп ой қорытады.
 Алма бар сырын ішіне түйіп,іштен тынып жүрген,ал оған ғашық жігіт Ұлғазар Сасанмен «Жұлдызы қарсы» кейіпкер ретінде танылған.Қиқар шал шығарма басында Сасанды қолдап,әділ, адал адам болып көрінгенімен де,оның да ішкі есебі бар екен.Ол-Сасанның байлығы.Рахаттың анасы да мол дүниеге қызығып,оған баласының ие болғанын қалайды екен.Осының барлығына көзі жеткен Рахат мұндай тірліктен бас тартады.Ол өз болашағына  асығады,еркіндікті аңсайды.Жазушының ойы шығарма арқылы «Ұрлық түбі-қорлық» ұғымын ашып көрсетіп,доссыз адам өмірінің сәнсіз де мәнсіз екендігін ұғындыру,сонымен бірге дүниеқұмар,екі жүзді жандарды әшкерелеу болса керек. 
             «Құпия дәптер» повесінде мектеп өмірі,балалар  арасындағы қарым-қатынас, мектеп пен оқушы,мұғалім мен оқушы арасындағы байланыс мәселесі көтеріледі.Жазушы балалардың әрбір әрекетіне талдау жасап,ішкі дүниесіне үңіледі.Шығарма кейіпкерлері Саймасай,Түктібай,Төкеш,Зипа т.б әр түрлі оқиғалар кезінде өзіндік ой-сезім,қимыл-әрекет үстінде көзге түседі.
           «Бірінші тоқсан» повесінде көтерген мәселе ауыл мен қала балаларының арақатынастары,өзіндік сана-сезім ерекшеліктерін көрсету болса керек.Ауыл мен қала... екі ұғым,екі тіршілік,екі көзқарас,екі бөлек әлем.Ал осы бір өзгешеліктердің балалар өміріне әсері қандай десек,Машқар Гумеровтың «Бірінші тоқсан»повесінен жауап алуға болатын сияқты.Жазушы Машқар Гумеров қай шығармасында болмасын,балалар өміріне дендеп еніп,олардың мінез-құлық,іс-әрекет,ой қиялына жіті үңіліп, үнемі қадағалап,қырағылық танытып отырады.Ол шығарма кейіпкерлерінің мақсат-мүддесін,таным-түсінігін шебер бейнелеп,шынайы шығарма тудыра білген жазушы.
           Саид Баязитов 1926 жылы Татар АССР-ның Саба ауданы, Юлбат ауылында туған.1953жылы Гоголь атындағы  педагогикалық институтын бітірген.1953-1957 жылдары орта мектепте қазақ тілі мен әдебиетінің мұғалімі болып қызмет істеген.1957-1961жылдары Қазақстан Жазушылар одағының Қызылордадағы облысаралық бөлімшесінің әдеби консультанты,1961-1963 жылдары Москвадағы жоғары әдебиет курсын тыңдаушысы болған.Алғашқы әңгімелер жинағы 1954жылы «Күтпеген кездесу»деген атпен жарық көрді. Саид Баязитовтың балаларға арнап шығарған «Арал робинзондары» және «Майлы қалаш», «Тюльпандар гүл шашқандар» әңгімелер жинағы жарық көреді. Саид Баязитов те өзінің балалық шағымен шығармашылық жолы жайында былайша толғанады: «жеті жасымда үй ішімізбен Қызылорда облысының Сырдария ауданы «Кооператор» колхозында тұратын нағашы апамның қолына көшіп келдік.Нағашы апам жалғыз болатын,келгеннен мені бауырына басты да сол кісінің ұйғарымымен менің туған жерім де ресми түрде осы ауыл болып кетті»-дейді.Қазақ балалар әдебиетіне өз үлесін қосқан Саид Баязитов 1981жылы дүниеден өтті. Жазушы өз әңгімелерінде балалардың ой-сезімдерін,арман-мұраттарын, достыққа деген көзқарастарын балғын қауымның мінез-құлқына сай бейнелеп жеткізеді.Сондай әңгімелердің бірі «Том Сойердің туысы» деп аталады.Бұл әңгімеде Мақсұт атты баланың ыңғайсыз жағдайды сезінгені баяндалады.Диірменге бидай тартқызуға атасына бара жатқан бала жолдағы жиделік тоғайынан қатты қорқады екен.Сондықтан ол қасына досын ертіп бару үшін«Том Сойердің туысы»деп  аталатын кітапты бермек болып келіседі.Шынында атасының үйінде мұндай кітап жоқ болатын.Мақсұт жолда келе жатып алдағы оқиғаны ойлап мазасызданады.Өз ісіне ұялып,күйзеле бастайды.Мақсұт өзі жіберген қателікті жөндемекші де болады.Кітапты әкеп бермекші боп атасының үйіне кірген Мақсұт қайтып шықпай қойып,Сағатты тағы да босқа тостырып қояды.Алайда Сағат бәрін біледі екен.Бірақ Мақсұтқа еш ренжімепті.Мұны түсінген бала қатты қуанып,онымен айырылмас дос болып кетеді.
           «Уәде» әңгімесінде де достық тақырыбы қозғалады.Әңгімеде адалдық, шыншылдық,уәдеге беріктік тәрізді қасиеттерді бойларына жинақтаған балалар бейнесі көзге түседі.Ал «Тәтті қауын» әңгімесінде керісінше Қайырбек атты баланың ойсыз әрекеті,аңғал қылығы сөз болады.Ол піскен қауынды айыру үшін бүйіріне үшбұрышты шақпақ салып,кескен жерлерінен ауа кіріп,қаншама қауын бүлініпті.
       «Көгілдір үйрек әңгімесі» тағы бір тың мәселені көтереді. Шығармадағы кейіпкерлердің көгілдір үйрек балапанын қорғап қалған әрекеттері-үлгі тұтарлық іс.Табиғатты қорғау әр адамзат баласының борышы екендігі белгілі.Осы талап деңгейінен балалар қауымының табыла қалғандары қуантады. Жазушының «Майлы қылыш» атты әңгімесі бала тәрбиесін назардан тыс қалдырмау қажеттігін дәлелдей түседі. «Отты бала» әңгімесінде балалардың іс-әрекеттері өте қызықты шыққан. «Тапқыш» ойынының шарты бойынша балалардың бір тобы жалауды жасырып, екінші топ оны тауып алуға міндетті болады.Алтай мен Шәден ойын шартын бұзып,жалауды қанша жасырғанымен,ең соңында жеңіліс табады.Күтпеген жерден Иса атты баланың ойлап тапқан айласы арқасында жалау қолға түседі.Бақытты балалық шақты бастан кешіп,алаңсыз жүрген балалардың жарқын келбеті аңғарылады. «Бал дәурен балалық шақтың ажырамас бір бөлігі-ойын.Баланың дамуына іс-әрекеттің рөлі өте зор.
         «Айдарлыдағы айлар» повесі жазушының Мұқан Иманжановтың «Алғашқы айлар» повесіне еліктеуден туған шығармасы.Дегенмен Саид Баязитовтың да айтар өзіндік ойы бар екен.Повесте ауыл өмірі,еңбек адамдары,мектеп, балалар мен мұғалімдер тіршілігі туралы баяндалады.Саид Баязитовтың «Айдарлыдағы айлар» повесінде қиындықтан қорықпайтын,жақсы мен жаманды айыра алатын,өмір тәжірибесінен өткен әрі қарапайым,әрі белсенді адамдар бейнесін жасауға ұмтылған.Шығармада Күләй шешей көрегендігімен,Шолпан қыз байыптылығымен,Балтабай ақкөңілдігімен,Әсия ақжарқындығымен танылады.Повесть қарапайым тілмен баяндалып жазылған.
            Нәсіреддин Сералиев 1930жылы 25қазанда Қызылорда облысы,Қармақшы ауданы,Қашқансу ауылында туған.1952жылы Қызылорда пединститутын бітірген,1952-1958жылдары «Ленин жолы» газетінде тілші,1958-1962жылдары «Үгітші блокноты», «Ақ желкен», «Балдырған» журналдарында әдеби қызметкер,1962-1965жылдары Оңтүстік Қазақстан газетінің Қызылорда облысындағы меншікті тілшісі,1964-1984жылдары Қазақстан жазушылар одағының кеңесшісі,жауапты хатшы болды. Шығармалары 1952жылдан жариялана бастады.Әңгімелер жинақтары «Ұшталмаған қарындаш» (1950), «Намыс» (1959) деген атпен шықты. Балаларға арнап «Ақ пен қара лақ» (1961), «Әңгелек» (1964), «Ақбөпе» (1966) атты кітаптар жазды.Бұл туындыларда балалардың думанды қызық өмірі,арман-қиялы,мінез-құлқының қалыптасуы суреттеледі.Ауылдың өмірін, жастардың адамгершілік қасиеттерін,моральдық бейнесін суреттеген повестері- «Ақ қайың» (1967), «Алтын ғұмыр,алғашқы махаббат» (1975), «Дәукен атайдың немерелері» (1978)т.б жарық көрді.
           Нәсіреддин Сералиев«Дәукен атайдың немерелері»  әңгімесінде Дәукен атаймен оның немерелерінің бастан кешкен оқиғаларын жинақтай келіп, топтама әңгімелер үлгісінде ұсынады.Бұл әңгімені оқып отырғанда ақкөңіл әрі қулықшыл Дәукен атайдың қызықты іс-қылығына,Тұраш, Сапаш,Ақбөпе, Ақбота,Әнеш сияқты балалардың бастарынан кешірген қилы-қилы оқиғаларына,балалар әлемінің кіршіксіздігіне,пәктігіне сүйсінесің.Ең алдымен «Дәукен атай мен көрші балалар» деп аталған бөлімде Тұраш пен Сапаштың адамгершілік қасиеттері бойларына жинақтап азамат болып қалыптасуына оң әсерін тигізіп жүрген атайдың бейнесімен танысамыз. «Намыс» деп ат қойған шағын әңгімеде екі баланы өзара күрестіріп қана қоймай,жігерлерін қамшылап, «намыс» дегеннің қандай болатындығын ұғындыруы өте әсерлі баяндалған.Ал «Ойын» әңгімесінде қарт пен балалар арасындағы келісті жарастық сөз болады. «Дәукен атайдың немерелері»атты топтама әңгімелердің бірінде кішкентай Ақбөпенің сәбилік кіршіксіз сезімін,өзіне тән шағын түсінігін,әр нәрсенің сырын білуге ұмтылған талпынысын бала ұғымына сай тілмен әңгімелейді. «Әнештің бастан кешкендері» деген бөлімде Дәукен атайдың тағы бір немересі Әнуар өз өмірінде із қалдырған оқиғаларды әңгіме етіп құрастырып жазып шыққаны баяндалады.Бұл юморға толы.Әнуар әңгімесін белгілі бір мақсатпен жазады.Од-жазушы болу. «Атаманмен айқас» бөлімінде әңгіме кейіпкері Әнеш тағы бір қырынан көрінеді.Ол досын жақтап,кластағы «атаман» Әзімнің жағасына жармасып,таяқ жеді.Осылайша досының намысын қорғап қалды.Кейіпкер бойынан достыққа деген адалдық, намысқойлық, жігерлілік тәрізді асыл қасиеттер бой көрсетеді. «Қарлығаш немесе мамамның әңгімесі»деген бөлімде кейіпкер өзінің сотқарлық көрсетіп, торғай атпақ болған жерінен анасының көріп қойып ұрсып,сосын өз басынан өткізген оқиғасын айтып бергенін әңгімелейді.Жалпы алғанда, «Дәукен атайдың немерелері» деген әңгімесі арқылы жазушы қазақ балалар әдебиетінде ата-әжелер мен немерелер арасындағы жарасты сыйластықты, қала мен ауыл балаларының қарым-қатынасын орынды көтере білген. Жазушы «Бор» атты әңгімесінде де бала жанын,мінез-құлқын,іс-әрекетін жақсы біліп,түсінетіндігін танытады.Бұл әңгімеде Кәдірдің қолындағы борды көріп,қанша сұраса да ала алмаған Сәдірдің шу шығарғаны баяндалады. Әжесі келіп, немересіне ақылын айтып,ескерту жасайды.Ал «Түйме» әңгімесінде өзінің алғашқы еңбегіне қуанып мәз болған Ермек атты баланың әрекеті сөз болады. «Жаз,соғыс,Шойтық және басқалар» повесіне жазушы Ұлы отан соғысы жылдарында қазақ ауылындағы балалардың үлкендерге қолғабыс тигізіп, колхоз жұмысына араласып,еңбектің алғашқы сатысынан өту жолдарын арқау етеді.Повесте кішкентай Жұмаштың туыстық сезімі,аңғалдығы, көрсеқызарлығы,еңбек етуге деген талпынысы қарапайым тілмен еркін өрілген. «Қаңтар» повесінде Ұлы отан соғысы жылдарында қазақ ауылындағы тұрмыс ауыртпашылығына,тағдыр тауқыметіне қарамай,бір –біріне қол ұшын созып,адамдық қасиеттерін сақтап қалған ауыл адамдарының азаматтық әрекеттері әсерлі әңгімеленеді. Нәсіреддин Сералиев пен Саид Баязитовтың кітабына алғы сөз жазған Әбілмәжін Жұмабаев «Қаңтар» повесі туралы: «Шығарма өзегі-достық.Және ел ішін қайғы-қасірет, аштық-жалаңаштық жайлаған қатал да қаһарлы жылдардағы достық...   Повестің «Қаңтар» деген ызғарлы атынан соғыс ызғары анық сезіледі»- деген пікір білдіріпті.  «Ыстық күлше» повесінде балдәурен балғын шағын таршылық-тораппен, қайғы-қасіретпен өткізген жасөспірімдердің нәзік сезімдерін, мұңлы көңіл күйлері,ізгі арман-мақсаттары,ерекше бір нәзіктікпен өріле кестеленеді. Нәсіреддин Сералиев Ұлы отан соғысы жылдарында үлкендермен қоса тұрмыс ауыртпалығын,таршылықтың қыспағын қатар көрген балалардың асыл мұраттарын, кіршіксіз сезімдерін,жан дүниелерінің пәктігін балғын оқырман жүрегіне жетерліктей етіп,өте тартымды түрде зор ықыласпен бейнелейді.
Бақылау сұрақтары:
 1Қазақ балалар прозасының даму бағыты, жолдары қандай?
 2  М.Гумеров «Құпия дәптер» повесінде кейіпкерлерді қалай суреттеген?
 3 С.Баязитов әңгімелерінің ерекшеліктері неде?
 4 Н.Сералиев повестерінде қолданылған көркемдік амал-тәсілдер қандай?.

Тақырыбы: Қазақ балалар прозасы. Б.Соқпақбаевтың өмірі мен шығармашылығы. «Менің атым Қожа» повесі, «Балалық шаққа саяхат» повестері.
Жоспары: 
1 Б.Соқпақбаевтың өмірі мен шығармашылығы. 
2«Менің атым Қожа» повесіндегі кейіпкерлер әлемі
3«Балалық шаққа саяхат» повесіндегі кейіпкерлер әлемі.
Дәріс мақсаты: Қазақ балалар прозасының даму жолдарын айқындау. Б.Соқпақбаевтың өмірі мен шығармашылығы жөнінде ғылыми-әдеби мәлімет беру. «Менің атым Қожа» повесі, «Балалық шаққа саяхат» повестеріндегі кейіпкерлер әлеміне әдеби талдау жасау. Жазушы шеберлігін анықтау.
Дәріс мәтіні:
Бүкіл одақтық аренаға танылған балалар әдебиетінің көрнекті жазушысы Бердібек Соқпақбаев өз өмірбаянын жас оқушыларға былай деп таныстырады:
«Мен 1924 жылы Алматы облысы Кеген ауданы Қостөбе селосында тудым. Ата-анамнан ерте айрылдым. Алғашқы кезде кісілердің қолында жүрдім.
Балалық шағымда менің басымнан өткен қиыншылықтар мен жоқшылық өзімнің «Балалық шаққа саяхат» деген кітабымда бейнеленген. Отан соғысы жылдарында ФЗО мектебінде оқыдым, Кеңес Армиясы қатарында қызмет еттім, содан кейін ауылда мұғалім болдым. Осы мен бірге Қазақ педагогика институтының филология факультетін бітірдім.
1950 жылы менің түңғыш «Бұлақ» деген жинағым шықты. Бұдан кейінгі жылдары Алматыда «Пионер», «Казақстан пионері» редакциясында істедім. 1955—1957 жылдары Москвадағы жоғарғы әдеби курста оқыдым. Балаларға арнап бірнеше кітап жаздым. Бұлардың ішінде «Менің атым — Қожа» (1960), «Балалық шаққа саяхат» (1962), «Аяжан» (1963), «Гауһар» (1961), «Жекпе-жек» (1951) және басқа да повестерім бар. Соңғы жылдардың ішінде соғыс жылың қамтитын ересектерге арналған повестермен қатар, «Кездесу» және «Бозтөбе» поэмаларын жаздым. «Казфильм» студнясында «Менің атым — Қожа» повесім бойынша фильм түсірілді. 1967 жылы Кани қаласында болған жетінші халықаралық кинофестивальда Кеңес одағы бойынша екі фильм — «Менің атым — Қожа» және «Хош келдіңіз» атты фильмдерга қызғылықты да тартымды түсірілгені үшін арнайы сыйлықтар берілді. Сөйтіп, Қожаны енді Бүкіл дүние жүзі балалары көретін болды. 1952 жылдан «Казақстан Жазушылар одағының мүшесімін».
Бердібек Соқпақбаевтың «Балалық шаққа саяхат» повесі — өмірбаяндық туынды. Онда автор өзінін балалық шақта басынан кешкендерін сол кездегі дәуір шындығына орай кішкентай Бектас бейнесі арқылы елестетеді. Ес білмес есер шақ, балалық мінез — Бектас, Жанбосын, Жүнісбай, Майра образдарынан шындық қалпында, толық көрінеді. Бектас жетімдік пен жоқшылық қасіретін көп кәріп, жаншылып өссе де, онысына мойымайтын, қажырлы, өжет бала. Қу тілділеу, пысық, кағілездігі де бар. Сабаққа алғыр. Жүгіру, секіру, суға малту жағынан да өзінен ересектерге есесін жібермейді. Жаңа құрылысқа алакөз тап жаулары мен бандиттердің бүлдірушілік әрекеттеріне иланған Бектастың ата-анасы Кытайға өтпек болады. Бектас іштей наразы. Ол бір сұмдықтың боларын сезіп шекаралық заставаға хабарлайды. «Сұмдық бұл! Әкем мен шешем,ақылдарың нан алжастыңдар ма? Бұларың не? Өз өкіметтерінен — ертеңгі бақытты заманнан безіп, кайда бармақсыңдар деп айқай салғым келеді. Кеудемде өжет наразылық сезімі бұрқанады. Бірақ оны сыртқа шығаруға шама, жеткізіп айтар тіл қайсы? Сеземін де түсінемін, айта алмаймын. Қиналам да тебіренем, жылай  алмаймын». Бектас Ленин әперген бақытты өмірден таймақ емес, ол үй ішін Қытайға өткізбей аман-сау алып қалады, саналылық, байыптылық көрсетеді. Бала әрқашан әділдікті сүйеді. Әділдік үшін күресте бала алған бағытынан ешқашан да қайтпайды: қара тасқа салсан да тіліп түседі. Бектастың портреті мен іс-әрекетін, жан дүниесін жазушы бірден-бірге осылай дамытып, өрістете береді.
Бектастың мінезінде өткірлік, кейде оспадарлық да бар, бірақ оқуға зерек. Өзінен үлкен Жанбосыннын айта алмай тұрған көбейту мәселесін ол суылдатып айтып береді. Жарайсың, Бектас — деп, мұғалім мені ризашылықпен мақтайды да, Жанбосынға қарайды. Көрдің бе ананы. Ал сен өгіздей болып ап, мыңқ-мыңк етіп турасын. Ұлмайсын ба? Мен масайрап, мәртебелене түсем». Жанбосын Бектасты осындай білгіштігі үшін жек көрсе, Бектас Жанбосынды үстіндегі бүтін киімі, қалта-сындағы ақ наны, аяғындағы бұжыр табан әдемі бәтенкесіне бола жек көреді. Балалар арасында бола беретін осындай тартыс-жанжалдарды, болмашыға елігетін бала психологиясын жазушы әдемі суреттеген.
Тұрмыс ауыртпалығы Бектасты шынықтырып өсірген. Ол екінші класта жүргенде-ақ колхоз жұмысына колқабыс береді: масақ терді, тұлықтастың атына мініп, қыр-манда астық бастырады. Ауыр азаптан арыла алмай жүргенде, жығылған үстіне жұдырық дегендей, шешесі қайтыс болып, Бектас жетім қалады. Ал «жетім»деген жалғыз сөздің күйініші қанша десеңізші! «Қымбатты, жас достарым, тағдырдың мейірімсіздігінен әкесі немесе шешесі қайтыс болып, жетім қалған балалар, мүмкін сендердің араларыңда да бар шығар. Айналып қана кетейіндер, қанша араздасып жаулассаңдар да, «жетім» деген тажалдай суық сөзді айтпаңдаршы соларға! Бір соқ, етінен ет кесіп ал. Бірақ, әлгіндей деп бейшараны тілдей көрмендер! Оның адамшылық менмендігін бұл сойқан сөздің қаншалық жер етіп жойып жіберетінін түсіндіріңдер! Аяңдар!»
Шешесі өліп жетім қалып не жетіссін. Бір ғажабы — кісі есігінде жүріп оқыса да, Бектас екінші, төртінші класты мақтау грамотасымен бітіреді. Бойда кайрат, ойда көз, көңіліңде жігер болған соң, бала тұрмыстың  қандай азабына болса да төзімділікпен, өміршеңдікпен қарайды. Бектасты болашаққа сүйрейтін — осындай оптимистік үміт-арманы.
Бектас өзінен де бұрын шешесінен алты айлығында қалып койған інісі Тұрдыбектік тағдырын көбірек ойлайды. Жанына көбірек бататын да соның халі. Бектас Тұрдыбектің мұндай халіне ешбір жәрдем ете алмай, шарасыздықтан қатты қайғыруда жүреді: Тұрдыбектің хал-күйі сондай аянышты. Төрт жастан асып қалса да, аяғы шықпаған, күтімсіздіктен салмешел болып қалған. «Қазір осы жолдарды жаза бастағанда, бейкүнә сәбидің сондағы кейпі көзіме елестеп, жүрегім қақ айрыла жаздайды. Ауыр үйдегі сыз еденге төселген салаба ескі құрып киіздің үстінде отырушы еді. Шашы кұлағын жауып өсіп кеткен. Бет-аузы қап-қара, кір-кожалақ. Ұп-ұзын шидей күс-күс арық қолдарымен төңірегіндегі иісі күйік сасыған дән болса теріп жеп отырады. Көйлен, дамбал деген үстінде болмайды. Кеудесі мен арқасын орап, тізе тусына дейін түсіре танып тастаған жабағы тәрізді сауыс сірә бірдекесі бар. Онысы күндіз-түні бір шешілмейді, Отыруға әбден машын болып алған, етсіз, қисық аяқтары жансыз ағаш аяқтар кұсап, астына жиылмай жайылып жатады». Бектас осындай ауыртпалықтарды бастан кешіре жүріп жетінші класты мақтау грамотасымен бітіреді. Бектас образының балаларға қандайлық әсер етіп, қалай толғақтатыны міне осындай. Повестің тілі жеңіл, оқиғасы тартымды. Әсіресе балалардың бірін-бірі ұнатулары сондай қызық, әсерлі суреттеледі: «Мені Майраға қосақтап, арқандап қойған көзге көрінбейтін  ғажайып бір жіп  бар. Майра — күн, мен күнбағыспын, оны көрмесем тұра алмаймын, Майра — гүл, мен — кебелекпін, қашан да Майранын төңірегінде болғым келеді». Майра мен Бектастың арасындағы татулық осындай айқын текеулермен әдемі суреттелген. Балалардың осындай типтік образдарын жасап беруі арқылы Бердібек творчествосының жаңашылдығы, көркемдік шеберлігі, прогресшіл, идеялық-эстетикалық, мәні, халықтығы мен ұлттық ерекшелігі айқын ашылып, әсерлі көрінеді.
Бақылау сұрақтары:
 1   Қазақ балалар прозасының даму бағыты, жолдары қандай?
 2  «Менің атым Қожа»,  «Балалық шаққа саяхат» повесінде кейіпкерлерді қалай суреттеген?
 3 Б.Соқпақбаев повесітерінің ерекшеліктері неде?
 4 Б.Соқпақбаев повестерінде қолданылған көркемдік амал-тәсілдер қандай?.

	Дәріс-13.  
Тақырыбы: Қазақ балалар прозасы. С.Сарғасқаев өмірі мен шығармашылығы. Қазақ балалар прозасы. М.Қаназов «Арғы ауыл мен бергі ауылдың балалары», «Чико-Дабылдың баласы», «Қияндағы күн нұры» повестері.
Жоспары:
1.С.Сарғасқаев өмірі мен шығармашылығы.
2. С.Сарғасқаев повестері.
3М.Қаназов «Арғы ауыл мен бергі ауылдың балалары» повесіндегі кейіпкерлер әлемі.
4 «Чико-Дабылдың баласы» повесіндегі балалар бейнесі
5 Қияндағы күн нұры» повестерінің ерекшеліктері.
Дәріс мақсаты: С.Сарғасқаев өмірі мен шығармашылығы жөнінде ғылыми, әдеби мағлұмат беру. Повестеріне әдеби талдау жасау. М.Қаназов «Арғы ауыл мен бергі ауылдың балалары», «Чико-Дабылдың баласы», «Қияндағы күн нұры» повестеріне әдеби талдау жасау, жазушы шеберлігін ашу.
Дәріс мәтіні:
Белгілі балалар жазушысы С.Сарғасқаевтың есімі жас өспірімдерге жақсы таныс. Ол 1925 жылы Жамбыл обылысы, Қордай ауданы, Шарбақты колхозында туған. 1943-48 жылдарында армия қатарында болған. Армиядан қайтқан соң, «Қазақстан пионері», «Жұлдыз» журналында қызметте болды. Ол жастық шағын бірде былай деп жазған еді. «Біз кішкентай үгітшілер едік, бригадалар мен фирмаларды аралайтынбыз. Газеттен мен журналдарды оқып беретінбіз. Жауынгерлік листок тар шығаратынбыз,  концерттер көрсететінбіз. Біз сауатсыздыққа күреске қарсы күректік. Аул шаруашылығының зиянды жәндіктерін құртыстық, масақ терістік. Жорыққа шығатынбыз. Жас бөбектер мен қарттарға жәрдемдесетінбіз. Мұны ешқашанда ұмыта алмайсың!». Мойнына  алқызыл галстук тағып,пионер болып, жас ұландар ұйымының жұмысына, жасынан белсене араласқан С.Сарғасқаев 1949 жылы республикалық «Пионер» журналының бетінде «Сын» атты алғашқы әңгімесімен көрінді. Осы шағын әңгімесінде ол батыр ағасына еліктеген жас пионер арқылы шындықты сүюді адал болуды жазды. Алғашқы қаламын пионерді суреттеуден бастаған жазушы мұнан кейін республикалық  газеттері мен журналының беттерінен жиі – жиі көріне бастады. 1953 жылы Сарғасқаев «Достар» деген әңгімелер жинағы шықты.
         Сансызбай 1953 жылы «Біз отрядта» повесін ұсынды. Бұл піонер ұйымы өміріне арналған қазақ балалар әдебиетіндегі алғашқы шығарма еді. Повесть пионер отрядындағы өмірді жан – жақты көрсетеді. Оқиға тартыс төңірегінде құрылған. Мұндағы кейіпкерлер ұдайы өздеріне лайық іс - әрекеттерімен көрінеді. Повестің құндылығын пионерлердің басты еңбегі – оқу процесінің, романтикаға толы пионерлік істердің суреттелуінен көреміз. Отряд пионерлері мейлі футбол мен баскетбол ойнасын, болмаса фермаға саяхат жасасын, белгілі адамдармен кездессін, отряд кітапханасын ұйымдастырып, саун кештерде өнерлерімен танылсын бәрі – бәрінде автор өз кейіпкелерін мектеб – піонер өмірінің қайнаған ортасында жүргізіп, әрқайсысын жеке – дара мінезімен, балаларға тән психологиясын тереңдеп ашумен көрсетуге тырысқан. Мұндағы басты кейіпкер – ІҮ сынып оқушысы Қайрат. Оның мінезінен тентектік, өнімсіз өктемдік, бос даурықпа, құр мақтан аңғарылады. Ол талай – талай колектив талқысына түседі де, алдында әлі де көрері көп екенін сезінеді. Повесте Саяттың бейнесі де оқушы назарын аударарлық. Ол оқуда үздік. Отрядта бетке істер – үлгілі пионер. Бірақ, оның осы үлгілі ісі тек  мектепте, пионер отрядында ғана. Ол өзімшіл, менмен бала. Автор Саяттың бойындағы мінезді шебер аша білген. Ал Кәрім болса, бір беткей, тік мінез. Осы мінезімен ол кейде достарын үркітеді, аңқылдақ адал жанын бір беткейлігі бүркемелеп кетеді. Жазушы бала психологиясының қилы астарын ұтымды суреттеген. Повесте Сахи деген қыз бар. Автор он жеңілтек, қисықтығы мен қыңырлығы әлі де қалмаған етіп суреттемек болван, слайда оның бейнесінде күңгірттік бар. Повесте Жамалдың образы бірсыдырғы шыққанымен, отряд вожатыйы Сәуле, Саяттың әкесі Мұрат, мұғалима Ғайша жайында он айта алмаймыз. Бұл адамдар автордың жетелеуімен ғана санатқа қосылған жандарм боп шыққан. Повесть автордың әп - әдемі пейзаждық көріністер жасап, он шығарма идеясын, кейіпкерлердің күй – жағдайын беруче орынды пайдалана білетіндігін танытты.
 «Шындық» жинағын алатын болсақ «Сұлутөрде достар көп» (бұрын «Сәуленің жаңа достары» аталған) повесін автор бірнеше тақырыпшаларға бөлген. Әр тақырыпша сол тарауда болван оқиғаны қамтитындай атаулармен аталған. Мұндағы оқиға Сұлутөрде өтеді. Шығарманың бас кейіпкерлері де сондағы мектеб балалары.Повесте олардың істері жайлы, колектив жайында сөз болады. Оқиға сыныпқа жаңа вожатыйдың келетінін хабарлаудан басталады. Қайсар мен Керденнің өзен басында кездесуі, олардың бір – бір імен бір інші рет танысулары сөз болады. Қаладан жаңа келген Керден – Қайсарға қарағанда, ашық жарқын, жайдары бала. Ұсақ – түйек істермен жұмысы жоқ. Аздап мақтануды жек көрмейді, онысы – балаға тән табиғи мінез. Керден барлық балаларға, мұғалімдерге сүйкімді. Егер автор «Бүршік жапырақ жарды» повесінде оқиғаның қоюлығымен, табиғат көріністерімен үйірсе, мунда онан да тереңдеп, психологиялық драмматизмге барады. Автор әр баланың қат – қабат мінезін, әдет, қылығын, характер, ой – сезімін бір ден жайып тастамайды, оқиғаны өрбіте отара шум – шымдап, орайымен ашады.
Сансызбай Сарғасқаевтың «Көңілді балалар» жинағындағы үшінші повесі «Жаңа оренда ( «Бір көшенің бойында») деп. Аталған. Бұл « Сұлутөрде достар көп» повесінің жалғасы іспетті, мунда да автор балдырғандар, жетекшілер образын жасауға талаптанған. Бұл балалар әдебиетінде енді ғана қолға алынған игі  іс, қызықты проблема. Балаларға өз өлкесін жақсы таныту үшін жазушылар қолданатын бір шеберлік- пейзажды, жаратылыс сұлулығын әдемі суреттеп, өмірді, қозғалысты толық елестетіп, балалардың уылжыған жас жанына эстетикалық әсер, бойына жігер, қайрат беретіндей етіп көрсету.  Сансызбай адам партреттері мен психологиясын пейзаж  арқылы толықтыра суреттеуге шебер. Жалаң пейзажды ғана емес, оны өмірмен, адам тіршілігімен еңбек процестермен байланыстыра суреттейді. Адам- табиғат презенті. Табиғаттың даму,өзгеру заңдылығы сияқты адамның да сыры, мінезі, іс-әрекеті әр алуан. Жазушы бас кейіпкерлерін табиған көріністерін суреттеуге байланыстара гуманізм рухымен тоғыстырған. Қорыта айтқанда С.Сарғасқаевтың алған тақырыбы, көтерген мәселесі мектеб оқушылары, пионерлер тұрмысына арналған. Ондағы басты кейіпкерлер тартысы жеңімпазда жаңашыл адамдар өміріне байланысты суреттеледі. Әсіресе Әмір образы- қоғамдық тәртіпті орнатуға, қоғамдық мүлікті көзінің қарашығындай қорғай да сақтай білуге күш жұмсаған милиция өмірімен алынған қазақ балалар әдебиетіндегі жаңалықты, тың образ.
«Арғы ауыл мен бергі аулыдың балалары» повесінің  ерекшелігі мынада болса керек: қазақ ауылындағы балалар өмірінің қарапайым көріністері, бірақ сол көріністердің өзінде адамзат өміріндегі игі жетістіктер мен ізгі сезімдер бал дәурен балалық шақтан басталатындығын айқын сезінуге болатындығында. Повесть кейіпкерлері  Қожан, Шәкет, Бөлеген, Нұрғали сияқты балалар бойынан әрқилы мінез-құлық, іс-әрекеттер көрініс бергенімен де, оларды түйістіретін бір ортақ  тұсы бар: ол бала шақта кездесіп жүрген кішкене қиындықтарды бірге бөлісіп, қызығы мен қуанышын бірге көтеріп, шер мұңына ортақтасып, бір ауылда өмір кешіп жатқандары деп айтуға болады. Шығармадағы оқиғаларды повесть кейіпкері Қожаберген атынан баяндайды. Ол барлық оқиғаларға жіті назар аударып, өзінше талдау жасайды. Ол өзін суреттеген кезде арықтығын, оның пайдасы мен зияндығын  айтып өтеді. Төменгі ауылдың қолына түссе тыраң етіп жығылып қалатынын, қолына түспесе, арғы ауылда да, бергі ауылда да ешкім жете алмайтынын, жүйріктігін де  хабарлап шығады. Өзімен бірге қатарласып, өсіп келе жатқан балаларға сын көзбен қарап, талдау жасауы назар аударуға тұрарлық әрекет. Оның айтынша, Шәкет – жоғарғы ауыл балаларының қалқаны, тірегі. Ол орынсыз жерде дау бастап, татулыққа ши жүгірткенді ұнатпайды, қағып жібереді. Балалар оны «қысқаш» деп мазақтайды. Себебі ол балалардың құлағын не мұрнын ұстап алып, шыңғыртып қатты қысады. Шәкет ешкімді ұрмайды, жұдырық жұмсап көрген емес. Ұстаған адамға тастай қатып, жабысады да қалады. Қожаберген жолдастарының жақсы жақтарымен қоса кемшілік, міндерін де бүгіп қалмай сол қалпында көрсетеді. Өздері тұратын жоғарғы ауылда Тымақбай жалқаудың барлығын, оның осы ауылда үнемі ұятқа қалдырып жүретіндігін қынжылы айтады. Отырған  жерінде қор етіп ұйықтай қалатын Тымақбайдың қолының сұғанақтығы да бар екен. Повестің бір кейіпкері Бөлеген – төменгі ауыл баласы. Оның қолынан келмейтіні жоқ. Он саусағынан өнер тамған. Бөленді сипаттағанынан, Қожабергеннің әділдігін көреміз. Бөлеген қайыққа мініп, қашық жерге құсқа кетіп, бір мезгілдік жерге барып, ау да салып келетін – Бөлен. Нұрғалидің иті Алыпсоқты арбаға жегіп алып, ауылдың балаларына қыр көрсететін де осы – Бөлеген. Ол итке шақтап, екі аяқты кішкентай арба жасаған: қамыты, тертесі, делбесі – бәрі түгел. Бөленнің достасуға бейімі бар. Ауырп жатқан Нұрғалиға келіп, жағдайын сұрап, иті Алыпсоқты қайтарған. Қожаберген Бөлегеннің итті қайтаруының себебін түсінбейді. Қожаберген Шәкеттің де кейбір мінез-қылықтарын түсінбестік сыңай танытады. Көлде шомылып жүрген кезде кәупек Әзеннің көйлегін тығып қойып, оны әуреге салып, күлкі етпекші болғанда, Шәкет араласып, жоспарын бұзады. Бқтаның арасына тығып қойған көйлекті иесіне бергізеді. Осы повесте тағы бір ерекше көзге түсетін кейіпкер – Нұрғали. Ол қиялшыл бала ретінде көрінеді. Оның қиялына Қожаның өзі де қызыға қарайды. «Біз ешкі-лақ жайып қайтатын қыраттан төмен қарай көлге дейін аспа жасауға болады екен. Жылтыратып жасаған биік сырғанақты трамплин деп  атайтын көрінеді. «Мінекей мынадай» - деп суретін де көрсетті. Сып-сидам шалғалы адам басын төмен салып жіберіп, құлдилап жатыр. Аяғында шаңғысы. Кәдімгі құс тәрізді қалықтап келеді. Аузым аңқиып қызығып қарап қалдым. Қызығып кетіп:- Осындай өзіміз жасап алсақ қайтеді,-дедім. Қыстың күндері онсызда таудан төмен шанамен сырғанап жүрміз.Несі бар төменгі ауылмен жоғарғы ауыл балалары бірігіп қимылдаса, Бөленге айтса, қалай да бірдеңе ойлап табатыны сөзсіз». Нұрғали мен Қожаның осылай қиялдауының өзі жайдан-жай емес. Өздерінің туып-өскен жердің қалай болғанда да жаңа кейіпке еніп, қанат жайып өркендеуін қалайтын ізгі ниеттері байқалады. Осы армандарына жету үшін әлде неше рет таласып, тарқасып жататын төменгі ауыл балаларымен бірігіп те кетпекші. Қанша тартысып жүрсе де, бірлесе отырып әрекет істесе әлденеше іс тындыра алатындарын іштей мойындайтындары сезіледі.Нұрғали ауыр науқастанып жүрсе де болашақтан үміт үзбеген, қиялына ерік беріп, өз ойларынан өзі қуат алған, жан дүниесі бай адам. Повесте оның құстарға деген қамқорлығы ерекше суреттеледі. Үйінің төбесіне ұя салған торғай балапандарын бірісе мысықтан, біресе жаланнан қорғап жүреді.
Нұрғалиды достары жақсы көріп, сыйлайтындарын аңғаруға болады. Көңілін көтеріп жанын ауыртпауға тырысады. Повесте жүзге күлкі ұялататын сәттер де кездеседі. Бөлегеннің Алыпсоқты арбаға жеккенін көрген соң, өзінің иті Майлыаяқты арбаға жегіп, үйретпекші болған әрекетінен ештеңе шығара алмаған Қожан итінің «нан соғар надандығынан» бір күйінсе, төменгі ауыл балаларын өз өнерімен таң қалдырмақ болып, Нұрғалидың қара ала бұзауны мініп, шаба жөнелгенде жерді сүзе құлап, сәтсіздікке ұшырауы еріксіз күлкі ұялатады. Сондай – ақ повесте «ит адамның досы» деген сөздің растығына тағы да бір көз жеткізуге болады. Мұны алғашқы кезде төменгі ауыл балаларына қызмет етіп, жоғарғы ауыл балаларын жерге қаратқан Алыпсоқтың иесі Нұрғалиды қалаға ауруханаға әкеткенде бірге кетіп, кейіннен елге оралып, ауыл кезгенді қойып, үйінің алдында Нұрғалиды күтіп жатқандығынан айқын көруге болады. Повесте өзге балалардың мінез-құлықтарын баяндаған  Қожаберген. Ол намысқой.Төменгі ауыл балаларының алдында «өліспей беріспеуге» бар. Кейіпкер «Нұрғали оқуға жейін жазылып келетін шығар, бәріміз – жоғары ауыл, төменгі ауыл – бір ауыл болып, асығып күтіп жүрміз», деп хабарлайды. 
«Чика – Дабылдың баласы» повесі.
           Бұл повесте Ұлы Отан соғысы жылдарында қазақ ауылындағы  адамдардың тұрмыс-тіршілігі, балалардың тағдыры, қарым-қатынастары, өмір, дүние туралы көзқарастары бейнеленген. Неміс баласын асырап алған қазақ әйелінің, қазақтар арасындағы неміс баласының тағдыры бала түсінігіне сай жеңіл де қызықты баяндалады. Повесть «Чика немістің баласы болуы тиіс»,  «Біз көрші тұрамыз», «Апам төбелеспе дейді», «Өшетілге бардым» деген сияқты бөлімдерге бөлініп, әр бөлімде күнделікті  қазақ ауылының тіршілігіндегі болған оқиғалар, адамдардың қарым-қатынастары бала көзімен бағаланып, балаға лайық тілмен сипатталады. Шығармадағы барлық оқиғалар бірінші жақтан, Ертастың атынан баяндалады. Повестің бірінші бөлімі «Мен білсем, Чика немістің баласы болуы тиіс. Шамасығ үлкендер бізден жарысып жүр. Күмәнданатын себебім де бар» деген Ертастың ойымен ашылады.   Ауылдағы балалар Чиканы бірден бауырларына тарта қойған жоқ. «Мынау неміс қой. Ысқыртып жіберу керек өзін. Бұл фашист. Совецкий емес, шистай фашист. Перед фашистке! Перед!»-деп, Жұмажан тұра ұмтылды. Балалардың барлығы жабылып, төмпештеді.  Балардың күш көрсетіп, қол жұмсауы кездейсоқ іс емес Жұмажанның  басқарылуы мен жасалған бұзақылық әрекет. Олар өздерінше кек алғылары келгендей. Тіпті Ерастың өзі соғыста өлген әкесін ойлайды. Апасының: «Дегеніңе жетпегір, фашис! Ұл қызының рақатын көрмегір, фашис!»-деп  бетін жыртып жылағаны көз алдына келді. «Неге ауылға фашисті алып келді осы»-деп күйініш білдіреді. Апасының әрі көрші, әрі ағайында балалардың төбелескендері ұят болатынын ескергеннен кейін, мән-жайды анықтамақ болған Ертас «өшетілге» барады. «Ертеңіне өшетілге арнайы бардым. Ол бәрін біледі. Өшетіл мектепке былтыр келген, орыс тілінен беретін ағай. Күнделікке Сердалы Ахантаевич Ахантаев деп жазамыз.  Былайша жұрттың бәрі «өшетіл» дейді. Сосын бізде мектепте солай атай береміз. Ашуланбайды. Ауылда клубқа адамдарды жинап алып баяндама оқитын жалғыз сол. Басқалардай емес, қағазға қарамай сөйлейді. Жұрт «Сабаз-ай» қандай білгіш мұғалімдер ішіндегі ең күштісі-өшетіл. Бұл ма, бұл мүлде ауылнайдан да күшті»,- деп аң-таң қалады. Ол мені орындыққа отырғызып жайыменен түсіндіріп берді. – «Неміс дегеннің бәрі фашист емес. Ол басқа  фашист деген – бөтен бір елдің жерін, суын тартып алып, халқын құлдыққа ұстаймыз, тек өз мұқтажымызға жұмыс істеткіземіз, қинаймыз, жер байлығы, мал-мүлкін талан-таражға саламыз деп ел жаулап жүрген адамдар. Соның ең бастысы Гитлер деген қанішер. Бізбен соғысып жатқан сол фашист. Неміс халқы соғысты қаламайды, оның ішінен атақты адамдар шыққан, коммунистер болған,-деп фашист пен немістің айырмашылығын түсіндіріп береді. 
Ертас қайта –қайта сауал қойып, ежіктеп сұрап, мәселенің шешілгенін қалайды. « -Ал, Тәнзилә жеңешемнің, алып келген баласы ше? Неміс қой?
Өшетіл шамалы ойланып қалды.
 –  Ол фашист те емес, неміс те еме. Кәдімгі қазақ. Фамилиясына қарамайсың ба
 – Дабылов , атына қарамайсың ба? – Бақытжан. – Сап-сары ғой. Көзі де көңбеңбек. – Айнаға қарасайшы. Сен де сарысың. Сонда сенің де фашист болғаның ба? Шошып кеттім. Өшетіл, шынында да, бәрін біледі, ол өтірік айтпайды»,-деп ақ-қарасын ажыратып, нығыздап, өзін де, өзгені де сендіре түседі. 
            Ертас ертеңгісін ойнауға далаға шыққан кезінде күн шуақта мүйіз пышағымен  ағаш жонып отырған Бақытжанды көріп, қасына барып, орысшалай сөйлейді. «- Бақытжан, ты казахский біледский. Ол маған шамалы кідіріп отырды да: - Біл...ем, деді жымиып». Ертас пен Бақытжан  тез тіл табысып. Ертас Бақытжанға «Чапайдың мінетін жеңіл арбасын» жасауға машинасының доңғалағын берсе, Бақытжан оған мыс түйреуішті жұлдызын алып береді. Ортасында орақ пен балтасы бар, қызыл жұлдыз. Повесте Чика немістің баласы болса да, өзге балалармен бірдей екенін, ата-анасының болғанын қалап, әкесі Дабылдың майданнан тез оралуын тілейтіні суреттеледі. Әкесінің суретін біреу алып кетеме деп, үнемі өзінің жанында ұстап жүреді. Осыдан-ақ баланың әкесіне деген сағынышын, сүйіспеншілігін көруге болады. Шығарманың басында Бақытжанды бас салып ұратын Жұмажан шығарма соңында да тіл табыса алмай, кектенген күйге түседі. Өшетілмен сөйлескен кезде немістердің еліне соғыс ашып, әкесінің қолын қайырып, басын танкіге бастырып кунтужный еткен – неміс. Ауылдан қанша адам қырылса соның барлығы немістің кесірінен деп түсінеді. «Оның аты Бақытжан емес – Чика. Немістің баласы. Мылтығым болмай жүр, атып тастар ем өзін» -деп айтады. Жазушы мұның себебін үлкендерден іздейді. Нияз бригадир Тәнзиләға келіп: «Пәшестің баласын асырап, елді бүлдірдің. Сен қатын барғой нағыз жаудың өзісің. Ит жеккенге айдатайынба, сорыңды қайнат...ы...ып!» Осындай сөздердің отбасында да айтылып, бала құлағына құйылып, көкейіне сіңбей қалуы мүмкін емес. Повестің соңы ауыл тұрғындарының солдаттарға толы поезді қарсы алуымен, Қали солдатқа Тәнзиләнің жұбайына жолықса сығандар ұрлап алып кеткен баласының табылғанын айтып, көк ала шыттан тіккен қомақты қалтаны апарып беруін  аманат етуімен аяқталады. 
«Қияндағы күн нұры» повесі
         Бұл повесте де Ұлы Отан соғысы жылдарындағы қазақ ауылындағы адамдардың қым-қиғаш тағдыры, алуан-алуан характерлер сомдалады. Повестегі барлық оқиға, көріністер Ералы атты баланың көз алдынан өтіп, бірте-бірте дами  береді. Повестің бірінші бөлімінде Ералы соғыс жылындағы бір ғана қазақ отбасының ғана емес барлық қазақ аулындағы адамдар тұрмысының таршылығы, қазақ әйелдері мойнына түскен ауыртпалықты суреттейді. Жазушы нақты көріністер, белгілі бір іс-әрекеттер арқылы үлкен әлеуметтік астарды меңзейді. Повесте кішкентай Ералының айналасында өтіп жатқан оқиғаларға, адамдар қарым-қатынасына үлкен мән беріп, жіті үңіліп, ойлана қарап, іштей қорытады. «Ұяда не көрсең, ұшқанда соны ілесің» деген халқымызда нақыл сөз бар емес пе?! Сол сияқты Ералы да өте өнегесін көріп, тәлім-тәрбиесін алғанын байқатады. Повестің кейіпкері Ералы аң аулауды құр қиялдайды, оны қиядап қана қоймай, Құмайды ертіп шынымен де қоян аулап, әжесінің көңілін көтеріп, бір үлкен істі тындырып та қояды. Жазушы Ералының іс-әрекеті мен сезімін алдыңғы орынға шығарып, оған оқушылардың назарын аударып, ынталандыра түседі. Жас баланың әкесіне деген аңсау сезімін де әдемі өрнектейді. Ералыға әкемді сағындым, көргім келеді деп ашықтан-ашық айтқызбай-ақ, оның белгілі бір іс-қимыл барысында сездіріп өтеді. Мәселен, Құмайды ертіп, қоян аулауға шыққанда бөтен кісіні көкесі екен деп қасына барып қалып, сонында Құмайдан айырылып қалу оқиғасын алайық. Әкеге деген сағынышы мен қоса аңғалдығы да көрінеді. «Қашықтан қылт ете қалған жалғыз аттылыны көзім шалды. Аңтаралып солай қарадым. Аяғымды түбір іліп, құлап қала жаздадым. Тәлтіректеп барып қайта түрегеліп алдым да, жүгіре бердім, жүгіре бердім! Алақай! Қандай рақат десейші! Көкем тура маған келе жатыр». Бірақ, өкінішке орай, бұл кісі Ералының  көкесі болмай шықты. Әрі Құмайды алып, әрі баланың жүрегін ұшыра қорқытып кетті. Әкесінен де, анасынан да айырылып, тағдырдың ауыр соққысын алған бала тағы да озбырлықпен бетпе-бет жолығысты. Бірақ мұндай жағдайға Ералының сағы сынған жоқ. Жазушы жас баланың ауыртпалықты қайыспай көтере білетінін, қайсар, өжет мінез-құлқын танытады. Оның жүрегіндегі әжесіне деген сүйіспеншілігі мен алғыс сезімін де әр оқиға кезінде айқындай түседі. Әжесіне қолғанат болып, үй шаруасын тындырып, естиярлық танытып жүрген Ералының бойындағы қайырымдылық, мейірімділік, азаматтық қасиеттердің күннен-күнге толысып, өріс ала бергеніне куә боламыз. Жазушы тірліктің ауыртпалығын тартып жүріп, шымырланып, шындалған баланың бейнесін шебер сомдайды. Повесте «Енді баланы бөтен есікке телміртпеймін», «Айтжанның шаңырағын құлатпаймын» деп тағдырмен арпалысып, шамасы келгенше тырбанып тіршілік етіп жүрген «дәу кемпір», яғни Ералының әжесін де жазушы алдыңғы орынға шығара сипаттайды. Жалпы алғанда бұл повесте игі істермен көзге түсіп, жарық сәуле шашатын кейіпкерлер баршылық. Солардың бірі Жұман – Айтманбеттің шаңырағын құлатпай дәу кемпір мен оның балапандарын аман-есен өсіріп, жеткізуге күш салып жүрген адал жан десе де болғандай. Ауыл тұрғындарына рухани демеу  майдандағы жауынгерлердің қайсар, сәтті қадамдары. Сондықтан да үміті зор адамдар адамшылығын жоғалтпай тірлігін жалғастыра берген. 

 2  С.Сарғасқаев,  М.Қаназовтың повестерінде кейіпкерлерді қалай суреттеген?

	Дәріс №14.   
Тақырыбы: Қазақ балалар прозасы. М.Қабанбаев «Арыстан, мен, вилончель және қасапхана», «Сурет салғым келмейді», «Пысық болдым, мінекей» повестері.
Жоспары:
1 М.Қабанбаев «Арыстан, мен, вилончель және қасапхана» повесі.
 2 «Сурет салғым келмейді» повесі.
 3 «Пысық болдым, мінекей» повесі.
               Повесть бірнеше тыныстан әрбір тынысқа берілетін қысқа түсініктен тұрады. Әр тынысқа берілген қысқа түсініктемеге сай оқиғалар баяндалады. Негізінен алғанда повесть ішкі баяндауға құрылған. Повесте барлық оқиғалар басты кейңпкер Асанның таным-түсінігімен таразыланып,талданып отырады. Асанның ішкі баяндаулары арқылы әр қилы адамдар мен балалардың іс-қимылдарын,мінез-құлықтарын ұғып танысамыз. Шығармада Асан ақкөңіл, қайырымды,жаны таза бала ретінде  бейнеленген. Ол иті Арыстанға да , ауласында ұшып-қонып жүретін кептерлерге де, қасапханадағы сиыпларға да жаны ашып, қорғағысы келеді. Асанның қамқорлығын  Шыңғысқанның көгершінге тас атайын деп жатқан жерінде көріп, оны тоқтатқанынан көруге болады. Бұл шығарма кейіпкері Асанның ішкі ойы. Асан үшін көрші баланың кептерді атпақ болу себебі түсініксіз. Өйткені ол өзі сұлулықты қастерлеуге, әлсізге көмек көрсетуге бейімделген бала. Оның рухани дүниесі бай. Кейіпкердің бұл қасиетіне повесті оқу барысында анық көз жеткізуге болады. Жазушы сондықтан да болар балғын кейіпкер аузына «әдемілікті сезбейтіндер ғана аяуды білмейді» деген кесек ойды салады. Кептерді өлімге қимай,аяп,жаны ашыған Асанның оны қара баланың садағынан құтқарып қалмақ болуы да орынды шыққан. Ол бала болса да  айналасында өтіп жатқан көріністерге мән бере қарап, өз ойын түйіп, қорытындысын шығарып отырады. Шығарма кейіпкері Асанның біршама ой-пікірлері иті Арыстанның төңірегінде өрбиді. Ол бір кездегі ызақор күшіктен қалайша ез ит шыққанын ойлап,күйінеді. «Ауылдағы қарды күреп жүріп,көше жақтан шыққан айқай-шуды естідім. Дуалдан бас қылитып қарасам, қас қалпы анау жолғы көрініс. Қисық көздің қолында шып-шып ойнаған шыбық астында Арыстан шананы тарта алмай қансорпа. Шыңғысхан жалғыз емес екен: артына баяғы шалбар шешкіш маймақ жабысыпты. Екі езуі екі құлағында, қанағы қарқ,сағанағы сарқ» – деп қынжылыс  білдірген. Асан Арыстанда құтқару әрекетіне кіріседі. Дегенмен де ол өзінің нақтылай айтқанда, Арыстан итінің бұл қылығын ұнатпайды. Өзін-өзі қорғауға бір төбеттей шамасы келетін Арыстанның мұндай ез күйге түсу жолын іздеп, ақыры оны да тауып, өз байламын жасайды. Ол мұның бәрі екі аяқтылардың, яғни адамның ісі екендігін, «аюға намаз үйреткен таяқ» дегенді мойындауға мәжбүр болады. Осы тұста жазушы Арыстанның момын итке айналу себебін Асанның ойымен жүйелі түрде дәлелдейді. «...Аяғын басқан сыйлы қонақтың балағынан ала түсіп, 180 сомдық кремплин костюмын бүлдіргеніне бола жамағайынымыз күшік Арыстанды ауланы айналдыра қуып жүріп, бишікпен ұзақ сабады.  Келімсек біреудің тәйттік ұлы күншуаққа қалғып жатқан күшік тұмсығының  дәл ұшынан шертіп қап еді, танауы тызылдап қоя берген ит аясын ба, қауып тастады. Арыстанның алдындағы аяқ қатарынан 3 күн ас құйылмай қаңсып жатты. Бала осы көріністерді есіне ала отырып, бір жағынан итке жаны ашыса, екінші жағынан оның ездігін жақтырмайтының аңгартып өтеді. Өзін- өзі қорғамақ түгілі, ит болып үруді қойған Арыстан бар қадір-қасиетінен жұрдай болған тәрізді. Дүниеде әр заттың, әр нәрсенің, хайуанаттың тіпті адамның да өз қасиеті, өз сын-сипаты бар емес пе? Таяқ пен табақ заңына бағынып, өз келбетінен айырылған төбеттің күйі қоғамды жайлаған қасиетсіздіктің бір белгісі тәрізді. Осы көзқарасқа жазушы Асанның таным-түсінігі тұрғысынан келіп , талдау жасайды. Повесть кейіпкері Асан өз отбасындағы әкесі мен анасының да қарым- қатынастары мен көзқарастарына ой жүгіртіп, зінше пікір түйеді. Әкесі музыканы сүйіп виолончель тартқанда, ләззат алып рахаттанса, анасының  керісінше оның үнін естісе көңілі сүттей іріп, бұзылып жүре береді. Осы орайда балғын кейіпкер Асан отбасында анасының билігі үстемдеу екенін сездіріп өтеді. Кейіпкердің отбасының үш мүшесіне берген бағасы да қызықты. «... Көркем қоңызға да қиянат ойламайтын өз ісіне берік, момын да (көшедегі ең үлгілі еркек), мамам бірді екіге жеткізетін пысық әйел (әттең шайпаулау, әйтпесе), Мен болсам күнде-күнде бестіктерді мектептен қапшықтап қайтушы жақсы оқушымын (тым жуас па осы бала?). Жазушы балғын кейіпкер Асанды осылайша өзіне де , өзгеге де сын көзбен арап, баға бергіш ,ой-санасы жетілген, көзқарасы қалыптасқан кейіпкер ретінде танытады. Көршісі Шыңғысханның (Асанның өзі қойған аты) Арыстанды қинап, кептерлерді саудалап, төңірегіне қасқырша қарауына кім кінәлі деп, себебін іздеп толғануы, баланың тұлғалық қасиеттерінің жетіліп, қалыптаса бастағанын көрсетеді. Сонымен бірге оның жүрегі нәзік, көңілі таза. Жалпы жұртшылыққа әдеттегі нәрсе болып көрінетін құбылыстарға ол әншейін, жеңіл-желпі қарай салмайды. Ерекше мән беріп, өз таным-түсінігі тұрғысынан келеді.     
            Бұл повесте осыншалық қым-қуыт түсіп жатқан, шиеленіскен оқиғалар көріністері жоқ десе де болады. Дегенмен де қарапайым ауыл адамдарының күнделікті тұрмыс-тіршіліктері, ауыл жігіттерінің езуге күлкі ұялатарлық қызық мінез-құлықғ іс-әрекеттері туыстық қарым-қатынастар, туған жердің қадірі повесть кейіпкері Досан көзқарасы тұрғысынан сараланады. Шағармадағы барлық оқиға көріністерді өрбітіп, баяндап жеткізетін Досан болғанымен, оның кескін-келбеті толық ашылып көрінбейді. Бірақ Досан аталған кейіпкердің бойындағы бір ерекшелік: - сықақшылдығы, тілінің уыттылығы. Досан неге болса да сыни көзбен қарап сықақтап, тосын бейнелеулермен қилы-қилы салыстырулар келтіріп, әйтеуір бір езу тартырмай қоймайды. Ол қанша жерден кекетіп, мұқатып тұрса да, соның астарында бір жылылық, жақын тартып, өзімсіну барлығы аңғарылады.«Ойхой біздің ауылдағы жол атаулы көл-көсір кең ғой шіркін! Кеңдігі сондай, «ДТ жиырма», «белорусьтер», «алып кировецтер», тіпті оң-солға тәлтіректеп, әлде кімді тентіреп іздеп жүрген Жұмаш ағай сыйып кетіп барады. Бәрін көтереді.Ауылдағы әр шофер, трактористің қасқа жолға жанасалап салып алған өз жолы, өз ізі бар. Автоинспектор алыста аудан орталығында. Кім қалай жүргісі келсе, өз еркі. Жер жетеді. Мәселен, қызыл тайынша «ДТ-20»-ға ие Қасен көк «Белорусьті» Семейханның ізімен өлсе де жүреді. Өстіп біздің көшелер көше емес, он тракторды жарыстырып, қатар салса былқ демейтін кең де жазира, айдау қара жолға айналған. Сол неше түрлі нән техникалар, он Семейхан мен бес Қасен тракторларымен қоса түсіп кетсе қыңқ демейтін айдау жолға Үшбастың папасы сыймай барады». Осы сипаттаудың өзінде-ақ кейіпкердің таным-түсінігі байқалып тұр. Мұнда ауылдағы еркіндікті, кеңдікті таныту да, әрі Үшбастың әкесінің өрескел қылығын жақтырмау да бар. Жазушы Досанның әр адамды, әр іс-көріністі сипаттай отырып, оларға деген өзінің көзқарасын білдіріп, тиісті бағасын беріп отыратынын көрсетеді. Кейіпкердің мінез-құлқын өзіне бағалатқызып, талдау Екпіныч Фуникалық соғыстарды түсіндірген. Карфагенның қолбасшысы Ганнибал Альпі асып, Италияға басып кіріп, әбден еліріп кеткен легионерді қан-жоса қырса керек, бәлем. Мұғалім Ганибалды, оның қолбасшылық өнерін жер-көкке сыйғызбай мақтады да, римдіктерді сүмірейтіп салды. Римдіктерге осыншама өшіккені несі? Эра ағайдың жетпіс жетінші  бабасын римдіктер құлдыққа айдап кеткен жоқ па екен деген шатақ ой жылт-жылт ете қалды...  Сонымен бәрін айт та бірін айт, әлгі сыбырға құлақ салып отырып, қол шошайта қойыппын. –Сіз жаңа Ганнибалды мақтадыңыз. Ал Ганнибал  тыныш жатқан Италияға тиісіп басып кірді.Ендеше карфагендітер басқыншы емей ... Ганнибал Басып кірді ғой. Легионерлерге қоса бебіт халықты қырды ғой  қырды, -деп қосанжарласып  мен де қоймадым. Легионерлерге қоса бейбіт халықтың да қатты қырылғанын кеше түнде тарих кітабынан оқып алғанмын. Мен тарих,әдебиет,география сияқты сабақатрадан ылғи да мұғалімнен бір тақырып алда жүрмін. О,ол жатқан  шылқыма қызық.Кластағы барлық оқушы дым сезбей, көздері аңырайып, мұғалімнің аузын бағып отырғанда сен бәрін білесің, бәрін алдын ала түсініп аласың>>. Бұл эпизодтан  повестің басты кейіпкері ретінде танылған . Досанның білім құмарлығы , ізденгіштігі, соған қоса  көзқарасы да танылады.Кейіпкер өздігінен байлам жасап, ой қорытуға әуес.Сондай-ақ оның апасы Әйешка деген туыстық сезімі де өзінше бір әлем. Ол Әйешті өзгелерден қызғанып қана қоймай,бір ынтасымен  қорғауға әзір.Осы тұрғыдан келгенде оның ауыл жігіттеріне деген бағасы да, сыны да дайын. Соның өзіндеде уытты күлкі жатады. Олардың кескін келбеттерін, іс-қимыл, мінез- құлықтарын әншейін жай ғана хабарлай салмай,өте қызықты теңдеулерге , суреттеулерге сүйенеді. Әр сол сипаттаулары, көздеген жеріне дәл тиіп, сәтті шығып жатады. <<Әйешке еріп киноға барса,ақ жиде мен қара шалбардан көретін болдым көресіні. Бәрі де күнде көріп жүрген ағайлар осы ауылдағы. Күндіз көшеде  көбі баж-бұж еткен   ыздиған,сыпайы, тілдерін тістеп сөйлеп,менің хал-жағдайым,алған бағамды сұрайды. Мектеп директорынан бетер асты-үстімді жездей қақатап біткесін Әйеш жаққа өңмендеңкірей қарап,ыстығы көтерілген жан , құсап бірдеңені міңгірлей бастады. Досанның бұл пікірінде әр некесін,әр осы бір құбылыстың көңілінен шығып тұрмағандығын  да сездіру бар. Шын мәнінде ол ауыл жігіттерін кекетейін деп кекетіп тұрған жоқ, апсы Әйешке қатысты әрекеттерін сынғы алып тұр. Жазушы Досанның балалық мінез-құлқын шебер бейнелеген,бірақ Досан өзінің балалық аңғалдығын аңғармайды да. Ол өз әрәкетіне дән риза , оның астарына үңіліп те жатқан жоқ. Оған анасының айтқан ескертуін орындап жат көздерден апасы Әйешті қорғап қалса болғаны. Кейпкердің апасын ойлап , онын қамын жеп, уайымға  салынып, әуре сарсаңға түсуі,үнемі бір қулықтар тауып жүретіндігі еріксіз көңіл бұрғызады. Тіпті,кейде шеттен тыс орынсыз әрекеттер жасап , қиқарлық көрсетіп те қояды. Киноға келе жатып, Қасен мен Семейханнан құтылу жолын ойластырып, аяқ астында жатқан ала арқынды<<  жылан  >> деп көрсетіп, қыздарды шошытып, олардың бөліп әкетіп, ал екі жігітті сергелдеңге  салып қоюы, одан кейін Ерлан мен Мұратқа ерегесіп,бүкіл ауылдың иттерін айтақтап, азан-қазанғып шулатып,оларды да жылдамдырақ қоштасып кетуге итермелеуі бәрі-бәрі балалықтың,әр сотқарлықтың да белгісі. Әйтсе де  Досанның Әйешке   деген туыстық сезімінің үстем түсіп жататынын байқау қиын емес.Жаныңдай жақсы көретін апасын ешкімге қимақ емес. Ол өзінің кейде жөнсіз соқтыңғып , орынсыз әрекеттер жасайтыны түсініп, апасы Әйештің бұған деген туыстық сезімі суып кеткен жоқ па екен деп ойлап қимығыды да .  Шығармадағы көтерілген мәселе- <<  туған жер  >> тақырыбы. Туып –өскен жерге еш аймақтың тең келмейтіні еске салу. Повесть кейіпкері Досан бір күнге Қарасуға қыдырып барып, оның өз туған жері Аққұмға жетпейтінін ұғынып, сағынып, ешкімге айтпастан ерте тұрып үйіне кетіп қалады. Бұдан бала жүрегіндегі туған жерге деген адал сезімді көреміз. Ол Аққұмда жүргенінде өзінің туған жерінің ерекшелігі неде екенін байқап, ойланып та көрген жоқ. Қарасуға барған сапарында Досан көп нәрсеге көз жеткізіп, ой түйіп қайтты. Біріншіден, Аққұм Қарасайға қарағанда, тау, сыңсыған ағаш, бұлақ, өзені бар, біраз қасиеттерден құр қалып, борпылдаған құмға, кілегейленген шаңға толып тұрса да, «туған жердің аты туған жер», бүйрегін бұрып, жанын сыздап, сағынып тұрасың. Екіншіден, жусанға арналған аңсау Әйеш, көкесі, мамасы, ең аяғы Үшбасты да еске түсіріп, сағынышын одан әрі күшейте түседі. Әншейінде өзі сөз таластырып, істеріне араласып, тайталасып жататын ауыл адамдары көзіне ыстық, жүрегіне жақын жандар екенін түсінді. Үшіншіден, Аққұмның кермек татыған суында бір керемет сырдың барын ұғып, гидрологтарға бөтелкеге су толтырып алып барып, тексерулерін өтінді. Досанның бұл әрекеті аяқсыз қалған жоқ. Аққұм суынан асқазан, бауыр ауруларына шипа болатын микроэлементтер табылды. Аққұм адамдарының еңгезердей болып, беттері қызарып жүретіндері де сол шипалы судың арқасы екен. Жазушы шығарманы қарапайым оқиғалардан бастап, повесть соңында балғын кейіпкердің туған жер туралы салмақты ойларын бейнелеп,туып-өскен жердің қадыр-қасиеті жайлы жас оқырмандарға елеулі ой саларлықтай тақырыпты сәтті толғап жеткізеді. Өзі туып-өскен жердің түрі мен сипатына көз жіберіп, өткені мен бүгінін салыстырып, тереңінен толғану қай кезде қай адамға болмасын өте маңызды мәселе болып табылады. Жазушы «Пысық болдым, мінекей» повесінде оқушы бала Досан Атымтаев «мазасыз», біраз адамға қырсық көрінетіндей секілді. Әйтсе де оның былайғы жұртқа оқыс, төтен көрінер қылық-қимыл, сөздерінің түп-төркіні намысқойлықта, адалдықта, әділдікте, құштарлықта жатыр. Қос тракторшы – мәнжубас Семейхан мен адыраңбай Хасеннен әдемі әпкесі Әйешті қызғанып, клубқа барып келгенше қақпайлап, жаны дызығатын бала Досанның күйінетіні – әлгі жігіттердің сырт жерде өздерінің шын кескін-кейпін көрсеткенімен Әйештің алдына келгенде монтанысып-бүгежектеуі немесе өздерін еркін ұстаймыз деп есерленіп, жәркелештеніп кетуі. Бала болса да екі жігіттің бойындағы кереғарлықты, сондай-ақ шынашақтай болса да, шымыр Ғайшаның ширақтығын байқай біледі. Оның бұл төңіректегі ой-пікірлері жас шамасына сәйкес, иланымды автор тіліндегі Юморда бала ұғымына мінезіне орайлас мына бір мысалды оқып көрейікші: «Үшбас егерде осы жерде былбырап піскен қой құлағына айнала қалса, оллабілла түк ойланбастан қылғи салар еді. Әкесі өлгендей осыншама ойсыратып ұтпаса ақысы кете мекен? Өзінің мойны да, қолы да дертедей ұзын. Еңкейе беріп, созылып қалғанда қандай алыс асықтың дәл үстінен үңіреңдей шыға келеді. И – и - и, анау ойқы-шойқы еңіс - өр бас терісі неткен сиықсыз! Құдай шіркін адамдарды жаратып келіп, кезек Үшбасқа жеткенде қатты шаршап қалған білем, қалғып - шұлғып отырғанда қателесіп кетіп, төбе деп шүйдені томпита салса керек. Сосын Тілештің - шын аты ғой  -өңделіп бітпеген басын алай-былай біраз домалатып: «Әй, төбе деген шүйдеден алыс жатпаушы ма еді»- деп, былқылдаған еңбекті шодырайта қойыпты. Ол да ұнамай ақыры шүйде мен еңбектің арасына төбе шығара қойыпты. Бәріде дұрыс. Ең жаманы, құдекен шүйде мен еңбектегі қате кеткен екі томпақты жазып жаймалап, қалпына келтіруді, алас - күлес қарбаластай естен шығарса керек». Досанның әңгімесі арқылы тілі тотияйыңдай Ғайшаның, сөзуар кейде мылжын Қасеннің, үндемес Семейханның, қитар Үшбастың мінезделуі балғын оқырманға ой салса керек. Шығармада өзіңдей кейіпкерлердің үлкендер әрекетіне, мінезіне сың көзімен қарайтынына көз жеткізген бала оқырман да өзі араласқан ортаға бірауық байыптап қарамақ. Повестің бір ұтқан тұсы осы. Алып жұлып бара жатқан қызғылықты оқиғасы жоқ дерлік повесті басынан аяғына дейін жалықтырмай әлсін  - әлсін езу тартқызып, оқып шығуға жетелейтін - автор тіліндегі юмор. Бұл юмор баланың баланың сөзі, ой тұжырымдары түрінде көрініп, әрі кейіпкер табиғатын таныта түскен, әрі шағарманың тартымдылығын артырған. Досанның тұтқиылдан айтқан тосын теңеу, тапқыр сөздері, әсіресе, тілінің юморлық нәші оқырманды жалықтырмайды. Осы юмор, осы ерекшелік - Марат Қабанбаевтың негізгі шығармаларының бәріне де тәң. Юмор астарынан көбінесе айналасына, уақытқа, жалпы не нәрсеге болсын, сын көзімен қарайтын кейіпкердің түйсігін аңдаймыз».  
                Шынында да М.Қабанбаевтың қай шығармасын алсақ та өзіне тартар жылылық, тартымдылық байқалады. Жазушы өмірге, қоршаған ортаға, туған- туысқа, құрбы - құрдастарына деген балғын кейіпкерлердің көз қарастарын, ішкі түйсік - танымдарын, сезімдерін бейнелеу барысында балалардың мінез- құлық, іс -   әрекет, көзқарас ерекшеліетерін ашып көрсете алған деп айтуға толық негіз бар. 
             «Сурет салғым келмейді»  повесінде М. Қабанбай ата-ана мен бала, бала мен ата-ана, мұғалім мен бала арасындағы қарым-қатынас табиғатына терең бойлайды. Басты кейіпкер Ержан атты баланың ішкі жан-дүниесіне үңіледі. Автордың Ержанды суреттеуінде біз өте сезімтал, қиялы ұшқыр болашақ өнер иесінің бейнесін тамашалаймыз. Бас кейіпкер жас болса да терең ойлап, шабыттанып, тәтті қиялдай білетінін аңғару қиын емес. Ержанның қиялы, ішкі дүниесі табиғатпен егіздесе аларлықтай таза болғанымен, отбасындағы жағдай оның пәк жүрегіне дақ түсіріп, оның жаман жаққа қарай өзгеруіне әсер етеді. Бала табиғаты гүл сияқты таза, көркемдігін әлемге паш етуге құштар болғанымен, гүлді суарып, оны бағалай біліп, сыпыртқыға айналдырмайтынымыз сияқты жас талантты да солай қанаттандырып, көңіліне сызат түсірмеу керегін автор көркем әрі өтімді оқиға желісімен ұғындыруға тырысады. 
 Жалғыздық, әуелде қызық болғанымен, кейін қызығы шыжығына айналған зеріктірерлік шаруа және ең бастысы бала шабытының аяқ-асты болып, көңіліне қаяу түскені оны қиялы еркін, ұлылыққа бет алған тұлға деңгейінен, тұтқын, құлға айналдыра бастайды. 
            Жеткіншектердің психологиясына автор көп көңіл бөліп, үлкендердің осы мәселедегі салғырттығы мен қателіктерін айқындауға қатты назар аударғанын көруге болады. Шындығында осы жастағы балалар өздерін үлкен санап, соны айладағыларға мойындатуға тырысады. Біздің кейіпкеріміз де дәл осылай ойлайды, алайда көкесі оның ісіндегі қателіктеріне түсіністікпен қарамай, керісінше оған деген сенімсіздігін байқатады. Осылайша Ержанның «Мен»-іне абайсыз соққы жасайды. Нәтижесінде тәртіпті, ұқыпты, көңілі таза, қиялы ұшқыр, әлемге ғашық бала К. Мунктың «Айқай» деп аталатын суретінде бейнеленген бір үлкен шарасыздық, тағдырына өкпелеуден туған шамырқанысты күйзелісті өз басынан кешіп, ыза, кек, қиқарлық, өкне сияқты ұғымдармен таныс болады. Осылайша күллі әлемді өзіне жау сезініп үйден безіп кетеді. Бұл жағдай жоғарыда айтылған суретшінің аталмыш картинасында шебер берілген. Үлкендердің оған деген сенімсіздігі Ержанның өзінде де өз-өзіне деген сенімсіздігін тудырады. Оның барлық арман-қиялы күйрейді. Ақырында ол сурет үйірмесінен өзінен суретші шықпайтынындай сезініп кетіп қалады. Осының бәрін автор өтімді оқиғалармен көркем суреттейді. Әуелде үлкендерге өкпелеп үйінен кетіп қалған кейіпкеріміз кейін бұл әрекеті анасының денсаулығына кері әсер еткенін көріп, өзін кінәлі сезінеді. Повестен автор Ержанның ішкі дүниесіне үңілту арқылы, барлық жеткіншектерге тән психологияны көрсетуді пайдалана отырып, жасөспірімдердің жасаған ісіне салқын қарамай, «бұлақ көрсең, көзін аш» деп талантын одан әрі шыңдап, көңілдеріне дақ түсірмеу керек екенін айтқысы келетіне айқын сезіледі. Бұған повестің атауы дәлел болады.
Бақылау сұрақтары:
 1Қазақ балалар прозасының даму бағыты, жолдары қандай?
 2  М.Қабанбаев повесінде кейіпкерлерді қалай суреттеген?
 3 М.Қабанбаев прозасының ерекшеліктері неде?
 4 М.Қабанбаев повестерінде қолданылған көркемдік амал-тәсілдер қандай?.
Негізгі әдебиет:
1 Ахметов Ш. Қазақ балалар әдебиеті. Алматы, 1974.
2 Ахметов Ш. Қазақ совет балалар әдебиеті. Алматы, 1976.
3 Ахметов Ш. Қазақ балалар әдебиеті тарихының очеркі. Алматы, 1965.
     4 Қазақ балалар әдебиетінің хрестоматиясы(құраст.Ш.Ахметов) -Алматы:    «Мектеп»,1980.-354б.
    5 Қазақ балалар әдебиетінің классикалық үлгілері. Алматы: Арда, 2011
6. Қажыбаева Д.К. Қазақ балалар әдебиеті. Астана, 2011.-412 б
Қосымша әдебиет:
1Қазақ совет балалар жазушылары.А., 1987
     2 Қазыналы керуен (қазақ жазушыларының балаларға арналған повесть,   әңгімелері /құраст.О.Асқар /Алматы: «Балауса»,2008.-424б
     3 Қабанбаев М.Сурет салғым келмейді. Повестер мен әңгімелер. А., 1995

	       15-дәріс.   Қазақ балалар поэмасы. Ұ.Есдәулетов «Қара пима».

	Қазақ балалар драматургиясы мәселелері. Қазақ балалар әдебиеті мен шетел балалар әдебиетіндегі әдеби байланыстар.
          Қазақ балалар драматургиясындағы шығармаларды екі топқа бөлінеді: бүлдіршіндерге арналған драмалық шығармалар, мектеп оқушыларына арналған драмалық шығармалар. Драмалық шығармалардың негізгі шарттарының бірі –тез туып, жедел өрістейтін тартыстың болуы.
       Қазақ балалар драматургиясындағынегізгі тақырыптарды шартты түрде былай бөлуге болады:
1. Кеңестік идеологияға негізделген тақырыптар;
2. Ертегілік, қиял-ғажайып тақырыптар;
3. Халық бастан кешірген тарихи тақырыптарға арналған туындылар;
4. Табиғат туралы;
5. Бейбітшілік тақырыбы;
6. Жалпы ынтымақ, бірлік, еңбек, білім, ерлік,мейірім, ізгілік турлы;
7. Мектеп өмірі, мектептегі балалар әрекеті.
      Қазақ балалар драматургиясының алғашқы қарлығашы-1934жылы балаларға арналып жазылған І.Жансүгіровтің «Мектеп» атты пьесасы. Пьесада бала қиялына лайық шартты, ертегілік сипат бар. Негізгі кейіпкері – бала мен оның қуыршағы. 
      Жасөспірімдер театрының ашылуымен қарайлас жазылған Қ.Бадыров пен М.Ақынжановтың «Алтын сақа» пьесасы – халық ертегісінің ізімен жазылған туынды. Драмадағы негізгі тартыс ізгілік пен жауыздықтың күресіне құрылған.
     Қазақ балалар дрматургиясының интермедия, скетч, бір актілі пьеслр, әдеби-музыкалық қойылымдар дами түсті. Интермедия дегенініміз – концерттік қойылымдрдың арасында көрсетілген шағын күлкілі пьеса немесе көрініс.  Қ.Ыдырысовтың аталған кітабына кірген алғашқы интермедия «Танысу» деп аталады.
      Шағын  драмалық қойылымдарда бүлдіршін баланың ой–сансын дамытумен қатар, оның белгілі бір ұғым төңірегінде кеңірек мәлімет алуына жағдай жасалды.Скетчтер– сатиралық ойын–сауық кештерінде қойылатын шағын көріністі шығармалар. Балаларға арналған шағын драмалық шығармалардың көбі– бір актілі пьеслр. Шағын пьесалардың ерекшелігі–олардың ойды нқтылы, тез жеткізуінде және де оқиғның тез басталып, жедел өрбуінде.
      Ересек балаларға арналған шығармаларды шартты түрде төмендегідей жіктеуге болады:
1. Аңыз оқиғаларын арқау ететін тақырыптар;
2. таптық–төңкерістік оқиғларды арқау еткен тақырыптар;
3. кеңес дәуіріндегі балалар өмірі;
4. қазіргі балалар өмірі.
           Қазақ драматургиясында өзіндік қолтаңбасы бар жазушылардың бірі–С.Жүнісов. Оның қаламынан туған «Бәсеке» атты шағын пьесасы бүлдіршіндерге арналса, ересек балалар үшін жазылған «Жаралы гүлдер», «Әр үйдің еркесі» туындылары.
         Тікелей бала өмірін, бала мінезі мен әрекетін суреттеуге арналған: Е.Елубаевтың «Өжет», «Бір уыс бидай», Қ.Мұқышевтың «Аликтің әлегі», Ш.Құсайыновтың «Есірткен ерке».

